text:
Posted November 28, 2016 by ineedabreak
講起溜冰場,大家通常都會覺得係齊娃娃齊齊玩既悶心地方,唔少屋企同埋情侶都會用黎作為約會同旅遊景點既選擇之一,之不過日本福岡知名既一個叫「太空世界(スペースワールド)」嘅遊樂園似乎令到好多遊客留下「難忘」既回憶. 「太空世界」遊樂園位於九州市,係今個月12號開始舉辦「冰之水族館」既主題布置,特別之處在於係塊冰下面鋪上大約5000隻既魚,貝類,蝦蟹等作為「背景」,原意係希望可以帶俾遊客置身於海洋中既感覺.但係結果由於大批人湧入搞到融冰,於是啲魚同貝類露左一部分,甚至整隻都露晒出黎,唔但整跌遊客,仲搞到啲魚被冰刀刮到出血,形成鮮血染紅冰層既恐怖畫面. 有人影低「屍橫遍野」既慘況,係放埋上網之後立即引黎大批網友喪插「核突」,「唔尊重生命」,「好浪費食物」等等既負評.眼見關公即將出動,園方係27號決定關閉溜冰場同向公眾道歉,根據園方解釋,埋入冰層中既秋刀魚,丁香魚,沙丁魚之類既魚,係漁民捕撈上岸個陣就已經死亡,而唔係外界所指係將活魚直接埋入,而鯨鯊呢啲大型魚係放大左既相,並唔係真魚.表示以「不當的呈現方式造成外界部分人士的不快,感到抱歉」,仲話會考慮為魚舉行悼念活動之後再以飼料或肥料方式處理. 但係日本既惡趣味點止得溜冰場咁簡單?一齊黎睇下其他惡趣味商品啦!
Posted September 14, 2016 by ineedabreak
封面圖片來源:justtheautograph 健力士世界紀錄應該人人都聽過,雖然無錢收但係至少都有機智會上到電視報紙,而且仲會收到一張證書添,拎出黎威下都好呀.不過健力士世界紀錄既種類除左可以係同時有幾多個人做某樣野之外,原來仲有好多新奇爆趣既世界紀錄.即刻同大家開心share. 能夠創造世界紀錄固然值得慶賀,但都要注意下安全同道德問題.例如之前世界最大炒飯紀錄既炒飯最後竟然拎去餵豬同棄置,實在浪費,最後仲被人取消埋紀錄,實在令人遺憾. 以上圖片來自網絡及健力士官網
Posted September 5, 2016 by ineedabreak
封面圖片來源:bbc 上次同大家share完日本版既極上暗黑料理之後,今日就同大家share下英國傳統料理,一齊增廣見聞. 睇完幅圖我終於明點解會譯左做仰望星空,四個沙甸魚頭同時仰望星輕真係好浪漫好有意境呀.傳聞呢個批係英國康沃爾地區既一種傳統美食,由沙甸魚(原條)配上薯仔同雞蛋,鋪上酥皮烤制而成.據聞魚頭向上仲可以確保魚油留番落個批到更加香口.個批本身無乜野但一見到個買個魚頭就當堂無晒胃口... 鱔魚凍係起源於18世紀既倫敦菜,最初出現係英國倫敦東區.主要整法係是用濃湯同醋去煮歐洲本地鱔魚,再加入肉豆蔻和檸檬汁之後後冷凍製成.因為價格便宜,營養豐富而且容易準備,所以受到當時窮人既喜愛.魚要凍食本身已經易腥,再加埋吸收晒「精華」既疑似果凍….完全難以想像lol. 屬於傳統蘇格蘭菜.做法係先將羊既胃挖空,係入面塞入剁碎左既羊內臟,例如心,肝,肺,再加上燕麥,洋蔥,羊油,鹽,香辣調味料同上湯等,用水煮大約三個鐘到發脹為止.呢個餸真係夠晒環保,徹底利用晒羊身上既資源,真係隔住個mon都聞到陣羶味,唔知佢同蒙古羊肉有無得揮下呢? 食完主菜梗係要黎番個飯後甜品啦!呢個布甸顧名思義起源於薩塞克斯郡,根據布甸既做法再用水煮或清蒸幾個鐘製成,不過最特別既係布甸入面有成個完隻檸檬!雖然創意但係橫睇掂睇都似係唔小心意外地放左檸檬入去整,我估係因為別具特色而延續至今.呢個甜品既歷史可以追溯到1672年,不過個陣既塞克斯布甸裡面無提過話要放檸檬入去,而第一次有文獻記錄出現已經係1974年.所以我都話似係意外之物.不過檸檬皮既苦澀味同水汪汪冧pat pat既質感就真係唔係個個可以接受到囉.
Posted August 26, 2016 by ineedabreak
唔知大家有無睇到呢排係FB瘋狂流傳既圖,內容係話有話有個人(根據What’s app既screen cap係叫阿偉)向事主借左三千蚊,正當事主問阿偉幾時可以還錢個陣,阿偉竟然咁講wor: 雖然擺明係歪理,但一時之間又真係駁佢唔到個下先搞笑.事主只能用emoji表示O晒嘴.呢個CAP圖自從擺左上fb之後即時被瘋傳,唔少人都話無言以對,話自己「學到野」,有網民亦都道出「借錢俾人果陣就企係到,追人還錢陣就跪係到」既警世精句. 世間上道理好多,之不過歪理都好鬼死多.依家同大家分享下其他令人無法辯駁既歪理. 睇番香港網絡大典既資料,香港富豪劉鑾雄既仔劉鳴煒係父母離婚後就跟住阿媽生活,低調樸實,例如佢選擇自己租屋,唔住阿爸送既豪宅;另外佢以港鐵代步,唔用保鑣.2008年佢仲同係大學識既老婆選擇係公立醫院分娩,盡顯貼地形象.可惜「上樓首期言論」將之前儲落既形象徹底破壞,其實佢既言論又未去到完全離地,但現實係就算唔食唔住唔用一個月儲一萬蚊,都要超過十年先俾得起首期. 另一個近期hit到爆既驚世言論自然係海濤法師既「外遇論」啦.有信眾問當你發現另一半有外遇捉姦在床個陣點算,海濤法師竟然建議自欺欺人,然後係出面讀金剛經,仲要同小三「共用」老公.呢個言論一出立即係網上引起極大迴響,梗係啦,見到自己另一半出軌真係「佛都有火」,仲要我扮睇唔到!?呢位「法師」認真幫左佛教唔少囉lol. 希望下次可以睇到/聽到呢位法師更為「精彩」既言論啦.
Posted August 24, 2016 by ineedabreak
自從Uber係香港正式推之後成功搶走本地全職的士司機既生意,好多人依家已經慣左用Uber call的,原因不外乎係: 1,地點由你話事 唔少香港的士司機極度揀擇,尤其是凌晨時段更加係攞正牌做皇帝,黎到個陣先落窗問你去邊,然後就話「過海唔去」,「新界唔去」,「要交更唔去咁遠」,連行邊條隧道都可以由佢決定.一係就坐地起價,價錢通常係平時既兩倍左右,簡直視法例如無物!(拒載係犯法,唔跟咪錶收費同樣係違法,但係的士司機抗議個陣完全隻字不提) 結果就係一堆乘客好似去左街市咁企係度左問右問,真係好白痴.用Uber就唔同啦,司機一早知你要去既目的地,唔會係度阿吱阿咗. 2,司機態度比傳統的士好十萬倍 依家搭的士明明係消費者俾錢司機,但係的士司機既態度通常都係差差差.例如唔識路個陣就會叫你提早落車要你自己行過去,搭短途會串你點解唔搭巴士(鬼唔知巴士平咩?搭得的士就係想快呀嘛!),過海入新界又會咦咦哦哦話難搵客出番黎,聽到都忟.有時無散紙俾張500紙仲有可能會俾司機鬧添!認真貼錢買難受.Uber司機會因為有評分系統,一旦被劣評就會無得撈,所以唔會亂黎,態度同服務都好,要傳統的士黎做咩?仲有,依家Uber 既車可以用credit card俾錢,無散紙係身都可以好方便,又係一個優點. 3,一大班人搭車唔洗再分車 依家啲的士一般都係4人位多,如果一大班人想搭的士就好鬼死麻煩,又要截到兩架的士之餘又要司機肯去同一個目的地,浪費時間之餘錢又俾多左.依家有左uber之後就可以call七人車一齊去,七個人夾錢既話車錢慳番唔少,又唔洗再蹝時間係度等到寂寞到夜深. 既然講到Uber有咁多優點,咁點解Uber係日本反而表現麻麻呢?好簡單,日本司機原本既服務就已經係超一流,上面提過既優點本身就有,Uber根本佔唔到優勢. 首先,日本的士幾乎統一加裝GPS導航,乘客要去咩地方,司機會先定好位再出發,乘客對路線一清二楚,自然就唔會有兜路既爭議.而係收費方面,日本的士堅持按錶收費,唔會坐地起價;仲有,日本的士已經可以用信用卡俾錢,之後仲會即刻印埋收據方便人claim錢添. UBER之所以咁hit既原因,靠既就係成功解決的士佬「拒載」,「兜路」同「唔按錶收費」呢三大問題而成功突圍而出.但係由於日本管理制度已經好完善,所以上面既問題根本唔存在,UBER自然毫無長處可言. 唉,究竟香港的士司機幾時先可以有日本既一半水準? 封面圖片來源:danielfcamilo
Posted August 15, 2016 by ineedabreak
自從香港出左「美女廚房」令大家認識女神煮餸可以有幾驚嚇之外,日本都有唔少網友分享左自己又或者係身邊屋企人煮出黎既暗黑料理.今日就同大家精要咁點評下佢地既係廚房嘔心瀝血整出黎既傑作. 清新入門級: ▲估下呢個係咩黎?啫喱?錯晒!原來係鬆餅!佢究竟做左啲咩先可以令鬆餅變成透明?真係令人匪夷所思! ▲WELL,我好想知個大廚係做左啲咩令到隻碟會係叮薯仔既過程之中發生意外.重點係,個薯仔竟然係完整既lol ▲借問聲呢個蛋糕放左幾多十年?上面既霉菌都已經就黎變成古董啦! ▲你講咩話?係新鮮滾熱辣整出黎抹茶蛋糕?你係咪唔小心攞左鐵鑊去焗呀? 驚嚇O嘴級: ▲er…乜蜘蛛絲都可以用黎煮野食架咩?哦,一定係叮粥叮到滾瀉左!Nani!?乜叮既係年糕呀?有眼不識泰山,失敬失敬. ▲唔...啲兔仔熊仔係幾得意既,但係點解佢地全部中晒毒吐血而死既? ▲呢個茄汁蛋炒飯…啊唔係,呢個含笑半步釘好適合係情俗嗌交之後整俾對方食 災難現場級: ▲呢個春意盎然既鍋物創意滿分,但係可真係屬於可食用級別咩? ▲唔好意思我唔係好識Physics…個微波爐係咪岩岩用黎模擬宇宙大爆炸?定係原子彈核爆? ▲喂係咪999呀?呢度有人殺人呀!好多血呀!下?原來你只係想想整杯蔓越莓汁嘆下咋? 現代女性唔識整野食唔出奇,但係入廚房之前都係建議大家先惡補下基本既電器同食材處理既基本常識.如果唔係下一位偉大既地獄廚神分分鐘可能就係你都未定! 圖片來源:PTT娛樂新聞
Posted August 8, 2016 by ineedabreak
除左講社會流動性之外,我都有篇 theatlantic 既野想同大家分享下,作者James Hamblin 分享左佢唔沖涼既體驗.岩岩開始個陣,James全身勁出油兼發臭,原因係身體表面既細菌係分解汗水同人類毛囊皮脂腺的油性分泌物個陣製造出臭味物質. 係撐過左發臭既階段之後,James慢慢發現皮膚上的細菌生態達到平衡,身體唔再散發異味.令人O嘴既係,作者仲話我地既日常保養反而會造成反效果.如果我地肯俾油脂腺同細菌保持平衡,皮膚就唔時油時燥. James亦提到,每日沖涼會破壞皮膚油脂同身體細菌既平衡,而人類皮膚上最鐘意製造臭味既細菌增生既速度又快,如果唔日日洗走呢啲細菌,身體就會散發異味. 篇野又提及到一個統計,每個人每日平均用 20分鐘黎沖涼同保養皮膚頭髮,如果以一百歲黎計,每個人一生人入面沖涼既時間係 12,167個鐘,即相等於兩年既時間,仲未計水費同沖涼梘液方面既洗費. 跟住我又手多多SEARCH下,發現蘋果日報(台灣)都有講過類似既野,報紙引述外國傳染病專家既意見,建議我地每星期沖一至兩次涼就夠添. 但係現實入面你又會唔會真係一星期先沖一至兩次涼至得架?依家係夏天出面熱到死日日成3x度,出去行街番黎已經成身汗味.我諗如果係香港有人夠膽試既話,第一個臭死既應該係自己.


c: text/html

text:
香港朗廷酒店 The Langham, Hong Kong
商戶搜索
服務詳情
評語 提交評語
我係呢到擺左27圍啦,本身就已經confirm左想要喺tst擺,之後去完朗廷覺得個場好grand,佢地個場係好四正,但係就樓底比較矮,佢地雖然有柱,但都係corner位,所以無乜問題!
Staff 既態度都幾好,雖然中間轉左人,但佢地都好有經驗,我地帶decor公司上去做site visit,佢地又會分享之前D經驗比我地!食物就特別係個炒飯好好食,全場D食物都食得晒!
尖沙咀朗延酒店可以俾到成個場地我哋,雖然個範圍係細少少,但喺成層係屬於我哋嘅,令我哋個感覺好好,亦都係揀嘅主要原因.
同我哋傾細節嘅staff叫Winnie服務好好,不過後來佢通知我哋佢會離職,之後就Pass咗俾Sandy Lam負責.Winnie佢交帶得好好,交接完全無問題.
我哋當晚婚宴各樣流程都順利,唯獨係有賓客覺得啲食物唔夠熱,好似室溫咁.不過味道就個個都話好,我諗係因為唐閣佢哋囉咗攞米芝蓮掛?
其實自己都叫有經驗,都想提提各位新人揀場之前要自己諗係想去會所,酒店定酒樓先,因為三個地方提供嘅嘢都好唔同!例如︰酒店就可以俾到地方你出門同當晚住宿一齊配合到;會所就可以提供賓客專車接送同地方會大啲;酒樓就係比較平.而到要落訂時就去婚展,因為好多場地都喺婚展先有優惠.不過就真係(唔好!唔好!唔好!)諗住去到婚展度先慢慢揀,選擇太多即時就做決定真係可能會揀錯,一定要做定research,諗清諗楚,唔好即刻做決定呀!
為咗就住個location搵場地,我哋嗰時主要係諗朗廷或美麗華Mira.我哋去咗朗廷酒店open day,佢哋無逼我哋即刻落訂,於是我哋就再去睇咗幾間.最後我哋覺得朗廷個場地四四方方無柱位,感覺適合同埋價錢合理,就喺酒店promotion 完之前返去confirm.
幫我哋個manager -Angel好好,佢好nice同好專業.佢俾嘅advice好好,聽完我哋嘅request又會好樂意幫我哋跟進,籌備期間樣樣嘢佢都跟得好足,而且一直同我哋keep contact,唔會無咗影.不過剛剛我哋結婚嗰時佢就同我哋講佢會轉行,真係有點可惜.
場地方面整體都OK,backdrop就我哋自己搵人做.影音方面無乜甩漏,只係上菜嗰度慢少少,感覺好似拖長咗時間,不過客人都話啲嘢食幾好.新娘房各樣嘢都好乾淨整齊,唯一係佢送嗰2晚酒店房用嚟做婚禮嘅嘢就有啲細.嗰2間房大約五百幾尺左右,一房一廁所一廳,如果有八百幾九百尺就會易處理好多,不過我哋諗住酒店package包得都係差不多大間房,所以都無同manager傾過會唔會有其他選擇之類.至於Parking方面我覺得佢哋處理得好好,有代客泊車,又包20架賓客車位.我結婚嗰2日出出入入酒店好多次,嗰個代客泊車小弟都好落力幫我,又無話俾面色我睇,感覺好好.
成個婚宴服務最令我印象深刻嘅,係臨尾我哋兄弟姊妹,攝影師Johnathan同一啲朋友個個都好開心唔願走.大家見反正訂咗好多紅酒,就喺一入酒店reception 右手邊啲梳化area度飲酒傾計.我本來都係諗住飲多半個鐘左右,但最後飲飲吓竟然玩到1點幾2點!當時嘅Captain不單無趕我哋,仲願意serve我哋,幫我哋開埋酒仲預備酒杯.佢又同我哋講唔緊要,慢慢飲,嗰晚好似after party咁,真係好開心!真係估唔到咁好,我仲封咗一大封利是俾serve我哋嘅Captain Esther.
本身同老公諗住搵九龍區嘅酒店,搵咗好多間,始終價錢適中之餘又有一定質素嘅選擇其實唔多,而且好多酒店提供嘅場地又唔夠大(我地擺三十圍),搵朗廷之前都有諗過將軍澳Crowne Plaza,不過就太遠,Sheraton個場又唔夠大擺三十圍,所以都諗咗好耐.本身㨂定咗日航仲落咗$3,000訂,之後聽人講長輩唔太喜歡扇形嘅場地,所以惟有再搵其他酒店.不過好好彩嘅係因為退訂嗰陣正值係日航轉名做“千禧新世界酒店”嘅時候,佢哋有個政策係俾客人考慮轉名之後仲會唔會保留訂單,所以我就幸運地可以退到錢!其實以九龍區嚟講,朗廷既性價比都算幾高,始終尖沙咀嘅酒店閒閒哋都要萬幾蚊一圍,而且佢哋個地段唔係差,北京道都算好方便,於是就confirm咗.
因為我之前唔喺香港做嘢,睇場方面就交俾我老公.佢影咗朗廷嘅相俾我睇,我覺得都幾靚,四四方方夠大,唯一擔心嘅係個場有四條柱,驚會阻住其他人嘅視線.後尾我返到香港自己都有親身落場睇,就發現個場真係幾唔錯,四條柱都只係遮少少,又有位擺cocktail同其他嘢,如果樓底可以高少少就perfect.
跟我哋嗰位Sales 同事叫Margret, 佢真係好好,除咗由頭跟到尾之外,好多我唔要嘅嘢佢都會搵返alternative俾我,例如我唔需要reception嘅佈置同酒席嘅台花等等,佢哋就補咗個candy corner俾我.另外,當晚嗰位captain服務亦好好,因為我有張好大嘅掛畫,開頭唔清楚個場地夠唔夠位掛同埋有無架可以掛出嚟,但佢就幫我搵到個有個勾既架,同埋好好咁掛咗係ball room門口嘅正中間,個個都見到,解決咗我呢都一度好煩惱既問題,呢點要多謝佢!而且,負責跟住新娘嘅女仔真係做得好足,上台會幫我拉裙,又係我換衫換妝嘅時候拎嘢食俾我,就連我伴娘都讚佢做得好足!不過,如果朗廷方面可以再早少少俾場我就會好啲,雖然嗰日咁啱冇event,可以早少少大概四點幾交場俾我,但我回想都覺得時間有啲緊,始終自己有好多嘢要佈置.
嘢食方面,我聽賓客講入席前嘅cocktail serve得好好,侍應不時會問駛唔駛添飲.朋友嘅feedback話嘢食幾好.晚宴完咗雖然Room Service都有pack 返啲嘢食俾我哋,但因為佢冇幫我整熱,啲嘢食凍咗食落去感覺就唔太好.不過要讚既係,佢哋美點雙輝嘅老婆餅真係好好味!本身傾酒席嗰陣已經同我講好多人都激讚呢個老婆餅,仲話想買都買唔到,因為只可以喺擺酒先食到呢個人人盛讚嘅老婆餅,試完個感覺果然係名不虛傳!

robotstxt: allowed

filter: keep


text:
正所謂唔怕生壞命,最怕改壞名,但偏偏好多人改PSN ID嗰陣都係求其改,例如咩Apple1234,Banana5678咁(豬隊友表示我都係咁……),偏偏唔知做乜鬼,一直以嚟Sony死都唔肯開放PSN改名功能,就算多年嚟有大量玩家聯署要求增加改名系統,罪大滔天嘅索尼都係不為所動,如果你同豬隊友一樣,恨改名恨咗好多年,咁機會嚟啦飛雲!
事關Sony終於一改多年嘅政策,正式宣布佢哋將會推出「PSN Online ID Change」計劃,呢個計劃會率先推出Beta版本,官方會選定部份用戶作為先行測試對象,「被揀中嘅小朋友」會收到通知,呢班幸運兒可以喺11月底前免費改一次PSN用戶名,點解會特別提免費呢?因為呢項計劃係要畀錢嘅,以後每次改名將要畀10美元,如果你係PSN Plus會員就半價5美元,即係大概港紙40蚊左右.
未被揀中又想改名嘅朋友都唔使灰心,因為呢項計劃已預定喺下年年頭推出,到時只要畀錢就改到名,冇名額限制.不過需要特別留意嘅係,部分舊Game可能唔支援更改用戶名稱,呢類Game就算玩家改咗名,返到入遊戲內都係用返舊名,Sony就話遲下會整合一份「不兼容遊戲名單」畀大家參考,不過豬隊友相信呢類遊戲喺PS4上唔會太多.


text:
基黑 必去景點及拉斯塔海灣附近酒店推介
拉斯塔海灣附近酒店預訂
神秘優惠價幫你慳更多
即時揭開神秘優惠價,慳得更多
基黑必去推介 - 拉斯塔海灣
想去 基黑 自由行?等 Hotels.com 帶你玩盡 基黑拉斯塔海灣 啦!留意我地文章,話你知去基黑 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋基黑拉斯塔海灣 附近有咩酒店,等你更加容易計劃行程,慳返酒店來回景點嘅時間.
基黑拉斯塔海灣 自由行
去得基黑拉斯塔海灣 自由行最緊要一定係揀啱日子去.一啲熱門景點例如,基黑 嘅 拉斯塔海灣,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
基黑拉斯塔海灣 交通
想去拉斯塔海灣 暢順無阻濟,最好就係出發前,睇清楚基黑拉斯塔海灣 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
基黑拉斯塔海灣 必食必買攻略
基黑拉斯塔海灣一直都係旅遊熱門地點,去到基黑拉斯塔海灣,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
「㗎咩㗎咩哈!」識嘅人就知我講咩,今日終於嚟到樂富嘅玩具博物館懷舊一下,對於佢哋兩個小朋友只係識得Micky同Pepper Pig,呢d先叫做經典!好開心可以成為那個時代的細蚊仔
我哋搭地鐵由石硤尾到樂富只係兩個站
玩具博物館就喺樂富廣場既A區
如果大家眼利上咗扶手電梯之後望去對面三樓都已經見到玩具博物館喇
搭扶手電梯上到三樓又
或者行到最尾轉左手邊可以搭Lift直接上到去
如果搭Lift一出嚟就會見到博物館
但原來博物館唔可以算係一個館
只可以話係一行Display櫃!!
應該叫玩具博物櫃 HAHA...
妹妹啱啱瞓醒起身
所以個人傻吓傻吓!
其實喺商場三樓既兩端都放著幾排的Display櫃
一邊係超懷舊玩具
一邊正係我哋八九十年代細蚊仔既童年回憶
嘩真係好舊好舊好舊好舊好舊好舊
我最鍾意呢個唔著衫既玩具....(好變態)
Hysan望住每一件玩具都覺得好好奇!
呀芊完全冇咩興趣
剩係想瞓覺同埋食嘢...
佢扮緊後面隻科學怪人玩具!
去到三樓既另外一邊
終於睇番D熟悉既面孔!
佢哋唔單止係玩具咁簡單
佢哋仲係經典到爆既卡通!
Sailor Moon呀! 當年細個好鍾意呢班長腿姐姐
最靚女係火野麗同Vinus!
最憎梗係............禮服幪面俠啦!
老實講呢D唔可以叫做玩具
只可以叫做Figure
因為識貨既人一定拎住喺手上玩
只可遠觀而不可褻玩焉
知唔知點解企最前個悟空會帶咗個面罩呀!
答案一陣揭曉....
聖鬪士呀!!!
仲記得細個買呢幾盒模型嗰陣時
你只可以選擇砌個星座
或者砌個人!
仲有細細個嗰陣都唔識嘢
拎住佢哋嚟玩打交
攪到打欄哂佢哋...
嘩暗黑聖鬪士
佢做既場景都好靚好配合幾個角色
真係太令人懷念啦!!!
明明星矢幾乎得一招「天馬流星拳」
但係細個睇極都唔會覺得悶
跟住到變型金剛啦
因為當時得亞視轉播所以勁少睇
「超時空要賽」又係正到爆又經典既一套卡通
呢個半飛機半機械人係最經典既一個造型
睇完玩具又未到食飯時間
同佢哋兩個經過一吓AEON行陣街啦
佢哋都好乖冇點扭買玩具
見今日Hysan去完Interview咁叻叻
奬勵佢俾佢扭一隻蛋啦!
依家D扭蛋真係貴到傻
當然妹妹都有啦
之後我哋落咗去下面既「茶木」食晚飯啦!
Photo by CANON 5D Mark III, Len | EF 24-70mm f/2.8L IS II USM
呀劍評語: 咁當然係唔夠喉啦!如果真係有一個好大嘅博物館咁就可以攞滿分喇
香港玩具博物館 簡介
領匯聯同導演彭順於樂富廣場舉辦的「領匯香港玩具博物館」位於商場A區3樓,分2大部份,展有多個經典玩具系列,包括香港製造系列,塑膠玩具系列,電動玩具系列,鐵皮玩具系列等.現階並展品未有達萬件,但各展品會不定期更新,歡迎各位玩具迷朝聖.而且更展出逾千件極具價值的玩具藏品,包括首度曝光的限量版玩具及從外地搜羅的絕版玩具!
開放時間
上午11時至晚上10時
費用
免費入場
交通
港鐵樂富站A出口
電話
2338 4442


text:
Archive for the ‘Thank yous’ Category
買裙買到有錢賺
終於講到我今次買影相嘅衫嘅高潮位喇!
淘寶買裙
話說我今次影相同我個 image stylist 一致決定咗會有七個造型,兩個人總共加埋十四套衫仲未計首飾同鞋.所以為咗荷包著想,唔少嘅 wardrobe 會喺淘寶搞掂,其中就有我嗰幾條裙喇.
我用咗幾晚喺淘寶揾好晒我鍾意嘅裙,就 send 晒俾 Jammie 篩選.最後決定要訂做兩條旗袍,一條婚紗,一條晚裝同買一條現成嘅 casual wear . 當時候係三月頭,我仲有一個月先要去影相.時間話多唔多,話少唔少,所以我都同每個賣家講清楚我要三月第三個禮拜就收到貨.到時後利發嗰邊用兩,三日時間發落嚟香港俾我,我喺香港仲有時間改.一路等呀等,終於等到三月第三個禮拜.根據運單編號所顯示,所有賣家嘅衫都到晒利發嗰邊,除咗條晚裝裙.
心愛的蝦肉雅典娜
其實我揀到嗰條晚裝裙都幾唔簡單.好多人好有心機出去試衫,譬如我今晚同個朋友食飯,佢同我講總共試過嘅婚紗有五十幾,六十幾條!而我都唔輸蝕,分別在於我足不出戶,但喺淘寶睇咗成千條裙都有.而呢千條裙裡面竟然只有一條我係非常之鍾意.當我知道呢條雅典娜風格嘅晚裝裙係可以訂做,我就根據佢地提供嘅相揀咗蝦肉色同俾埋晒我嘅尺碼俾佢地幫我做條裙.同其他賣家一樣,呢個賣家都話可以三個禮拜內可以起貨.
當我其他裙都一條一條咁到咗利發,唯獨是係晚裝裙連貨都未發,我當然即刻問個賣家.佢都唔算覆得慢,但係佢就話裙已經寄出咗,不過運單號碼唔喺手,要轉頭先可以俾我.如是者佢每一次都係咁講,我等吓等吓就過咗幾日.個賣家竟然突然同我講話原來佢個同事搞錯咗.佢話條裙其實做錯咗色,我將會收到嗰條嘅顏色同尺碼都係錯嘅,問我可唔可以要.如果唔可以就即刻做過條俾我,並可以第二日即刻發順丰俾我,而當我收到條裙嘅話就退返俾佢地咁話.問題係佢同我講發俾我條裙係我最驚嘅粉紅色,所以我同佢講我唔可以要.況且尺碼都唔啱.我計一計,時間都仲可以等,咁我就同佢講叫佢即刻開始做過條俾我,我等佢.
到第二晚,佢就同我話條裙已經做好咗,已經發咗貨,話會第二朝俾個運單號碼俾我.我聽到都放咗半個心.但因為我自己都好忙,有好多臨飛前嘅嘢要搞,所以最後無追佢攞單號,諗住今次應該無甩拖啦.又過咗幾日,我問過利發都係無嘢到,於是我突然心知不妙,即刻旺旺個賣家.回覆我個人話自己係小二唔知乜事,但係竟然立刻退款俾我.我初初收到個退款收得好爽,但係就醒起退咗款我就唔可以用俾差評嚟威脅佢,覺得蠢咗,於是乎我立刻打長途俾個賣家.
淘寶神經刀
就係呢個時候個賣家帶嚟一個比噩夢更恐怖嘅消息.佢話原來其實佢地一直都無做起過條裙,因為佢地買唔到我想要嗰隻蝦肉色布,仲一直喺度揾緊.唔係做衫嘅我都知,嗰種嘅紗係好普通嘅姊妹裙質地,週圍都揾得到.我真係唔知佢發緊乜嘢噏風!總之呢個消息嚟得太突然,同埋我已經時間無多,我當場控制唔到喺個電話度鬧到佢飛起.而最奇怪嘅事終就係喺呢一刻發生.當我喺度鬧爆佢時,話我無衫去影相(我之前有同佢講話件衫係影相用),佢話佢已經退返錢俾我啦!我話你退錢俾我有鬼用,我咁嘅尺寸突然間去邊度買現成衫??雖然我鬧到成個癲婆咁,但佢無收線不特止,仲答應話今次真係會即刻做起條裙俾我,然後立刻發俾我.但我當然無可能再信佢!佢竟然同我話佢會發啲錢過嚟俾我,如果我收唔到條裙就攞啲錢去買過條裙,仲問我要幾多錢!我大佢話要條裙一倍嘅價錢 600 蚊,並真心同意佢話如果我一收到條裙就會即刻退返錢俾佢.注意我係真心答應佢,因為嗰一刻 I really cared about getting the dress more than anything else.個賣家竟然真係立刻喺個電腦度過錢俾我,重要過完先收線.其實佢真係可以一早收我線,因為我都已經唔可以俾差評佢,佢亦知我喺香港,做唔到啲乜.我真係用盡我不俗嘅偵探頭腦都諗唔明呢位神經刀諗緊乜!
最後當然條裙係無嚟到.我喺淘寶買嘢都算係老手,接觸無一千都有幾百個賣家,卻從來未遇過一個咁厚顏無恥地吹水同老作嘅賣家.雖然佢最後係賠錢俾我,我亦好開心,但不得不承認呢個實在係一個非常莫名其妙嘅賣家,零願賠 600 蚊人民幣俾我都唔肯趕少少做起條裙俾我.咁我亦唯有收下佢嘅「好意」.咁到底最後我搞唔搞得掂我條晚裝裙呢?
破釜沈舟之百利一戰
我同個賣家開拖嗰日已經係禮拜一,而我係禮拜三飛.時間無多,我唯有週圍問人邊度有多啲款,多啲尺碼嘅裙俾我揀.最後我決定咗去百利.其實我已經無諗住喺香港咁少時間可以 600 幾蚊搞掂到一條晚裝裙,揾到已經偷笑,重邊有資格睇價錢?我去到百利,一層一層咁行,有啲款同尺碼好似可以,但係一試上身都係唔得.最後行晒三層,乜嘢都買唔到,嗰一刻任何危機都唔怕嘅我覺得前所未有嘅徬徨.陪住我嘅老番,唯有陪我從三樓開始掉轉頭再行一次.
其實行多一次啲裙同舖頭都唔會唔同晒,所以好多基本入都唔駛再入去睇.不過當我行落到一樓,我入返去一間之前有入過去睇嘅舖頭.其實佢唔係啲衫唔得,而係我第一次入去嘅時候都無點睇,個老闆娘答乜都寸寸貢,我都無意思繼續睇落去.今次行返轉頭,因為真係行完成個場都無收穫,唯有死死地氣入去睇多次.當我喺度撥開喺個架啲密質質嘅裙逐條睇嘅時候,我霎眼望到啲裙下面打橫放嘅兩張長櫈仔.我突然醒起一個畫面,然後我問個老闆娘:「呢度係咪 Yvonne 嘅舖頭呀?」而個老闆娘就話「我咪 Yvonne 攞!你係邊個呀?」
再見舊友感觸萬千
之後接住嘅就係一番好感觸同興奮嘅相認.故事係咁嘅,話說我中學時期有一位同學喺百利度揾咗一份暑期工,就係 exactly 呢一間舖頭做 sales 喇.而我地幾個同學會成日落去陪吓佢坐,陪吓佢傾計咁,而我地就正正係成日坐喺呢兩張長櫈度.隔咗咁多年,我地一個二個都大晒,亦好耐無落百利.但係估唔到 Yvonne 一直仲搞緊間舖,繼續幫人做裙,而兩張長櫈亦一直源用至今!
相認過後 Yvonne 亦抹走咗之前怕我係混吉人嘅防衛心,好俾心機好專業咁幫我.我同佢娓娓道來我單淘寶奇聞,佢亦同我講只要我係揀佢地手頭上嘅款,佢就可以 24 小時起到條裙俾我,仲係只需要 500 蚊!但係因為我之前心裡面一直都諗住條蝦肉色裙係一定得,所以都無諗過我仲可以著咩款,所以呢一刻佢問我想要咩款我都唔識答佢.最後都係由 Yvonne 幫我揀款同顏色.佢建議咗一條會著得我瘦同埋影相會靚嘅珊瑚紅色俾我.同埋佢為咗等條裙顯得高貴啲,仲免費送條閃石俾我釘喺上面用.決定好晒啲嘢之後 Yvonne 答應我 24 小時內一定可以做起,叫我第日五點上去攞!竟然喺 last minute 彈出一個 reconnect 同一個咁好嘅解決辦法,令我舒一口氣放心晒之餘,亦不得不承認實在太戲劇性!
危機修復
再重申一次,嗰日係禮拜一,我地禮拜三一早就要飛.之前就係為咗等條蝦肉色晚裝搞到其他所有衫禮拜一先到香港,mun 到呢……! 本來禮拜一係應該要攞兩條太窄嘅旗袍出去放,但係實在係補買條晚裝裙緊要啲,所以我亦無時間理啲旗袍住.喺禮拜二嗰朝我問到有朋友話百利有間改衫好出名嘅,於是禮拜二我地帶埋啲旗袍去百利,一次過改埋同 pick up Yvonne 條裙.條裙試上身,覺得 Yvonne 講得無錯,呢個款同呢隻色真係好顯瘦哦!!!我同老番都好鍾意,好滿意!:D Yvonne 真係實實在在咁救咗我地一命!
改衫方面,因為個裁縫得一對手,淨係可以幫我改一件旗袍.咁我情急底下,諗到個方法,就係揾佢隔離嗰間幫我改另外嗰條.當我等緊啲旗袍嘅時候就上返一樓上去做一樣我一路要做但係都無時間做嘅嘢--就係修甲.最後啲衫改好晒,fit 晒,我啲手甲都靚晒!我地就一抽二袋咁去同 wholala 家人食晚飯.雖然遲咗成個鐘,但係佢地都知道我地第二日要飛,好多手尾要搞,所以都好體諒我地!
The happiest ending…and beginning
最完美嘅係,本來約唔到俾 Jammie 睇嘅 final fitting 都喺嗰晚搞掂埋.食完飯佢上我地屋企幫我地 confirm 晒所有配搭,即係呢件西裝襯我呢條裙,同埋配呢對鞋同呢啲首飾.其實佢第二朝一早都要上機去台北,但係佢冒死都嚟幫我地 check 埋啲嘢.全靠佢嘅犧牲,令我地可以好有信心,好安心咁對住啲鏡頭,啲相效果出到嚟好好佢絕對應記一功! 真係要同 Jammie 講多幾百次多謝都唔夠!
喺最後一日我地竟然可以一樣不漏咁搞掂晒所有嘢,個賣家肯退返條裙嘅錢俾我不特止,仲肯倒賠 600蚊人民幣俾我.而我只係 500 蚊港紙就可以買返一條好鍾意嘅裙!真係要恕我有以下嘅結論--幫 wedding 買衫買到有錢賺,邊個夠我嚟??
曼谷結婚相夢幻團隊
籌備經月嘅呢個曼谷結婚相之旅終於完成,我地終於搞掂晒所有嘢返咗嚟.如果要 share 所有喺嗰邊發生嘅嘢,真係寫到十月一號,仲要日日寫,都寫唔完!
雖則係咁,但係今次經歷實在好難忘,我地都覺得好有需要紀錄底起啲細節,希望第時都可以睇返,重溫返,回味返.
總括嚟講成個旅程我地係極之感恩.我地知道搞一個婚禮可以有萬般阻濟同 frustration,當然我地去到嗰邊都係有遇到小小困難,但係整體嚟講絕對係好開心,好順利!以下就係每一個範疇一啲好想同大家分享嘅重點.
通訊篇
首先我地今次好順利喺機場買到連 data plan 嘅 sim card, 個 plan 繼續係 offer 緊同之前一樣,即係 airtime 1.25 baht 1 分鐘加每日 49 baht 任上網,打長途電話都只係 3 baht 一分鐘. 我地亦買咗張唔駛上網嘅卡俾 Catherine 等我地如果分開車或者分開活動都可以保持聯繫.有咗一個咁全面咁抵嘅通訊系統, 我地成個 trip 確係少好多麻煩同壓力.
*註:一蚊港紙大約等於四蚊泰銖
交通篇
今次因為時間緊逼嘅關係,我地嘅小狼隊隊長老番一早喺香港已經喺部 iPad 嘅 Map 裡面 mark 好晒所有我地要去嘅地方.然後每次上的士前就 set 好個 waypoint. 加上我一口流利嘅四句泰文--「轉左」,「轉右」,「慢啲」同「停」,我地幾乎係通行無阻.唯獨是有一次好夜,我地影完相 drop Angus 返 hostel,我懶叻咁點咗個司機入咗去條細得濟嘅窄巷度去送 Angus 到間 hostel 個門口.最後搞咗差唔多 20 分鐘先掉到頭出嚟.駕車仲 high 花咗啲,真係好對個司機哥哥唔住!
住宿篇
今次我地 6 日 5 夜,頭三日住一間,之後 2 日住另 1 間.呢兩間 B&B 我地之前都無住過,因為唔平嘅.但係今次因為買到咁平嘅 Air Asia 機票所以有多餘錢住貴啲,就揀咗呢兩間我想住咗好耐,同埋影相會好靚嘅 B&B. 雖然第一間 Baan Pra Nond 對於我地喺佢地 property 影相有啲問題,但係我地最後都影晒我地要影嘅嘢,而第二間 Phranakorn Nornlen 更無問題不特止,仲要全程配合到不得了.佢地絕對對的住 The Land of Smiles 呢個美譽嘅嗰份熱情令我地非常感動!
飲食篇
我地今次好多相係揀咗喺餐廳影,同埋好彩有咁多人一齊,於是我終於可以喺泰國叫好多嘢食!!相比起以前成日淨係得我地兩個口子都叫唔到啲乜(雖然我嘅「叫唔到啲乜」已經係正常人嘅 3 倍).最開心嘅係,對食嘢有要求嘅 Catherine 同 Bobby 都覺得大部份地方啲嘢都好好食.因為我知道個個人要求唔同丫嘛,所以之前非常,非常擔心我帶佢地去食嘅嘢佢地會覺得唔好食.但係最後佢地都食得開心,咁我亦都放心晒!之不過另外一個我最擔心嘅情況都係發生咗--我地因為第二日至第五日要影相嘅關係,搞到 Catherine 同 Bobby 嗰幾日成日要等等等等等好耐先有飯食,餓到處於發育時期嘅年青人暈咁濟!雖然最後都等到同食到好嘢,但等嘅過程的確係無陰功!
化裝篇
其實講返轉頭,今次呢個旅程會成行係全因為 banquet 個場地太貴嘅關係,我地好多其他地方都要收緊開支.又要貪心去泰國影相嘅我地唯有自組團隊,而唔係用外面啲 overseas pre-wedding package. 一來我地唔想俾咁多錢影相,二來佢地收你幾萬蚊淨係俾你影幾個鐘,仲要只包三,兩個景點同一,兩套衫,我覺得我係傻嘅先會俾呢個錢出嚟.唔係傻只係低能嘅我就諗住自組團隊買機票,揾化裝師,攝影師,styling 同買衫,等我鍾意去幾多地方,換幾多套衫都得!
之前有提到我上網揾咗一位嚟自布吉嘅阿 Oh 幫我化裝 set 頭.本來我地講好咗第一日同第四日因為淨係得半日,所以佢會化好個裝,整好個頭就走.然後第二同第三日會由早上幫我地到五點左右.包埋第一日開始化裝前會幫我做一個 Shiseido 式嘅面部按摩,總共收我 2750 港紙.你無睇錯我亦無打錯,兩個半日同兩個全日嘅 service 加埋個專業按摩都只係收咁多錢!首先講佢個按摩,真係 relaxing 同舒服到不得了.阿 Oh 之前喺 Shiseido 度做咗十年,係元老級化裝師(但係其實佢好後生,只係好後生開始做),所以喺 Shiseido 度 master 咗呢套面部按摩返嚟.佢一路幫我做嘅時候我一直喺度諗,如果之前嗰兩個化妝師無放到我飛機我真係唔知點算!
一向好唔鍾意化裝嘅我,其實每一次就算係俾專業人氏(包括幫 artiste 化裝嗰啲)幫我化,我化好之後照鏡永遠都覺得好肉酸.呢個好明顯唔關人地手勢事,係我自己睇唔慣自己化舞台化裝個樣.但係今次由阿 Oh 幫我化第一個妝開始,每一次化好後,我都覺得好靚(好唔知醜添,hehe)!可能係佢幫我化得好自然嘅關係,我亦可以表現得好自然,好有信心.呢份信心,絕對係令到啲相出到嚟效果好好一個好重要嘅關鍵.
另外就係 turned out 阿 Oh 係完全無 follow 之前傾好嘅時間--佢唔係無返足,而係返凸晒!第一日因為 Angus 澳門落大雨班機 delay, 阿 Oh 最後搞到成九點幾十點先走.第二日同第三日阿 Oh 都朝早九點幫我地幫到凌晨一,兩點!因為佢老公之前喺 email 有同我講唔想阿 Oh 咁夜走因為佢要返外家瞓,而外家係喺曼谷嘅邊皮地帶.我一直叫佢走先,走先,但係佢因為想我地效果好啲,想跟到我地影完為止,而我因為排到啲嘢好夜,所以阿 Oh 都好夜先肯走!一路過程當中佢唔單止幫我睇頭睇妝,佢仲會幫我地諗 concept, 諗 pose, 睇吓點樣出到嚟個效果會好啲.2750 港紙兩個半日同兩個全日加埋按摩已經係一個超現實嘅價錢,佢仲要幫我地做埋助導,平時內斂嘅老番都不停喺度碎碎念話我地真係好好彩揾到阿 Oh!而當我唔係同好好人士嘅阿 Oh 傾緊計嘅時候,就係心裡面充滿住無言嘅感激!
所以忍唔住要幫佢賣吓廣告.因為阿 Oh 之前都係要幫 Shiseido 週圍飛去化裝,所以佢都慣咗宜家接婚禮化裝或者幫人影相化裝要週圍飛.如果去開泰國任何地方影相或者結婚而好似我咁想自組團隊嘅朋友,可以聯絡佢.佢老公負責回覆嘅 email 快精準. 我可以斗膽同你講你都幾難可以喺泰國以呢個價錢揾到個好過阿 Oh 嘅人選!阿 Oh 嘅網頁 www.makeupinphuket.com
影相篇
因為 Angus 之前交帶落係會同我地影 4 日 3 夜,所以我地揀咗喺我地本先一早買咗機票呢個 6 日 5 夜嘅 trip 第二日至第五日影相.我之前太緊張驚去唔晒想去嘅地方,於是排到個行程密麻麻.其實我已經 cut 咗好多地方,但最後因為 Angus 極度盡責,每個地方都試好多角度同燈光效果,希望盡量影到最多同最好嘅相俾我,所以呢 4 日 3 夜 Angus 幾乎係無停過手,由落機影到上機!專業嘅 Angus 帶咗好多,好多張 memory card 過去,但係最後都唔夠影,要抄咁啲相落我部 Mac Book Air 度騰空啲位出嚟.初先仲以為唔知部 card 機定條 cable 有問題,試咗好多次都連接唔到,驚到我死會唔夠 memory 留俾最後嗰日影.最後終於駁到喇,但係我部電腦就唔夠位存相!搞到我要鏟走晒成個 Microsoft Office 同 Adobe 好多無用嘅 files. 最後都抄到晒啲相去我部機度,個過程好不刺激!
話說我未去之前因為都知自己係烈火大姑奶,而我真係好重視 Angus 呢個朋友,所以我唔想因為呢個 project 而同佢有摩擦.但係今次係搞結婚,去旅行仲要有工作關係夾雜喺裡面,簡直係最大鑊嘅情況炒埋一碟!有乜方法我可以避免摩擦嘅發生呢?於是乎我問定 Clara, 佢之前俾錢人地出邊影相最後攞返幾多幅相.Clara 話大概都只係 30 幅左右,我就決定同自己講,只要呢 4 日 3 夜 影嘅相有 30 幅係 ok 嘅我已經心滿意足.從來一句都無問過我會俾幾多錢佢嘅 Angus 幫我影咗超過 5000 副相!而我喺過程當中好心急咁喺佢部相機度要睇 preview 時,一定超過 30 個「嘩!好靚呀!嘩!好靚呀!」.而最後喺電腦度睇 confirm 咗我滿意嘅相仲竟然超過 300 幅!令我覺得呢次揾 Angus 幫我影結婚相係我人生中其中一個最好嘅決定!
我咁鍾意啲相係因為 Angus 影嘅相完全絕對係 exactly 我原本想要嘅效果.我好快會 upload 啲相喺呢度俾大家分享.Meanwhile, 如果想聯絡 Angus 影結婚相可以致電 63860888 揾佢!
Oh oh oh oh oh…
繼續講去曼谷影結婚相嘅籌備過程.
之前提到攝影師 confirm 咗喇,仲有人喺我地飛之前幫我地揀好晒衫做好 styling 添.咁去到嗰邊邊個幫我化裝呢?
去到呢個位唔可以唔介紹一下過去十年嚟幫我化裝剪頭髮嘅 Leon. 話說我有一位中學同學之前喺 Wall Street Journal 度做 lab assistant, 而 Leon 當時就係喺嗰間分校度學英文.我個 friend 都算係一個健談嘅人,所以就同 Leon 做咗朋友,更開始揾佢剪頭髮.我亦喺呢位朋友嘅介紹下開始揾佢剪頭髮喇.
Leon 剪頭髮真係好有心機,同好用心.你見佢會為咗份工可以同手上嘅外國客人溝通好啲而去學英文,佢工作態度嘅認真已經可見一斑.所以我後來都有將佢介紹俾更多嘅朋友,而連一啲我朋友嘅闊太朋友都好鍾意佢添!喺我介紹嘅人當中當然唔少得我最愛嘅老番喇.念舊嘅老番幾十年以嚟都係返油麻地揾返同一個師傅剪髮.但係我硬係覺得老番可以更靚仔.經我多番說服後老番終於肯試吓俾 Leon 剪.試過一次之後就從此無再返油麻地剪頭喇.
後嚟 Leon 更加想再拓闊自己嘅業務而去學埋化裝.所以後嚟我除咗會揾佢恤髮以外,每逢有婚宴或者需要去一啲隆重打扮嘅場合,唔曉化裝嘅我仲會揾佢化埋裝添.經過多次嘅經驗,Leon 可以令唔鍾意化裝嘅我都會對佢個手勢同 result 好有信心同感覺好舒服.
所以今次去影相,我最初步嘅計劃就係飛埋 Leon 過去幫我化裝.但係等咗好多個月,揾極辦法都揾唔到平機票(復活節檔期係全年去泰國最貴嘅時間),而如果加埋 Leon 已經相宜咗俾我地嘅費用我地都真係負擔唔嚟.雖然老番同我都極度唔想,但都只能打消呢個計劃嘅念頭.
好喇!俾唔起錢請個化裝師去,咁得返唯一嘅方法就係揾當地嘅化裝師喇.好彩泰國嘅網上文化已經係非常成熟,甚至可以話比香港走得更前.加上曼谷係一個極之依靠旅遊業嘅國家,所以佢地好多生意都會有網頁或者網址,包括自由身嘅化裝服務.所以我喺網上揾到唔少當地嘅化裝加髮型師.但因為我有個 friend 阿 Grace 提醒我之前佢地 on tour 去到美國揾咗一個泰國籍嘅化裝師,化到佢地人妖咁,所以我揀時都格外留神.如果我見到啲相唔多對路嗰啲會即刻 ban, 另外就係只化裝唔識 set 頭嘅就當然更加不能.最後喺有覆我同價錢啱嘅當中選擇咗一個.因為我特登預咗充裕嘅時間俾自己揾化裝師,呢位仁兄喺我地飛之前一個月 send email 嚟話要甩我底.咁好啦,我再揾第二個啦.今次喺我相信已經睇晒全曼谷嘅化裝師嘅網頁之後,揀到個印度女仔,個 portfo 都好似樣嘅.但係佢竟然喺我地臨去之前4日放我地飛機!呢啲時候當然我唔會同去客氣,覆返個 email 嘴咒到佢飛起.
得返四日,而我已經睇晒所有睇得嘅有關網址,但係已經再揀唔落手,於是我開始感覺到徬徨.我一路喺心裡面 go through 自己睇過嘅網頁,諗吓仲有咩辦法.喺呢個時候我就諗到試吓最後一著. 我留意到我望過嘅 portfo 裡面,好多係外國人去飲揾人化裝 set 頭.所以我試吓揾啲曼谷嘅 expat website 嘅 forum, 試吓揾吓有無人介紹.而曙光亦係呢個時候出現!
我 post 完我條問題之後,好快就有人覆我.喺好多唔係好有建設性嘅回覆裡面我見到一個人話自己老婆之前喺 Shiseido 做咗十年化裝師,宜家自由身幫人化裝整頭,然後留咗個私人 email 地址俾我,有見及此我就用 email 聯絡佢.唔似得好多之前我聯絡嘅酒店又好,化裝師又好鬼死咁耐先覆 email, 呢位 Geoff 同我一個接住一個 email 咁溝通,佢俾我嘅回覆更加係到題,清晰同好 make sense. 最緊要係我睇過佢地個 portfo 非常喜歡,而且價錢又啱,所以我已經諗住 confirm 佢.但係呢個時候就出現一個小波折.因為佢地其實係住喺布吉嗰度,而所以佢老婆阿 Oh 係要搭飛機去曼谷幫我化裝.為咗安全計佢地希望收咗我 deposit 先.當然我聽到都不期然會擔心佢地又會不會收咗我錢然後失蹤呢?於是乎我好老實咁同佢地話,當日已經係星期六,而我禮拜三已經飛,就算我禮拜一即刻過錢去佢地分分鐘禮拜三都未收到.我俾晒我酒店名同 check-in 名俾佢地叫佢地打去 check 我真係有 book 到房,有咩事可以去揾我,唔駛怕我失蹤.Geoff 睇完後亦好信任我,同我 go through 完嗰幾日個行程之後,就幫我約實佢老婆喺邊度 meet.
我寫呢篇 blog 嘅時候已經係影完相返嚟.我可以話俾你聽我個總結--我咁情急底下揾到阿 Oh 一個咁好嘅人幫我化裝整頭,我相信我係唔知幾多生修嚟嘅福分.佢有幾好,我會喺 post pre-wedding photo 嗰篇再同大家仔細分享.首先俾有興趣嘅朋友阿 Oh 嘅網址 www.makeupinphuket.com
2012 年度最佳服裝指導
好喇,之前決定咗結婚相攝影師嘅人選,我地就要開始揾 reference 俾 攝影師 Angus. 我地其實之前有構思過我地結婚相嘅概念同主題.我地一致決定我地唔會要影打晒 soft lens, 執相執到成幅畫咁同塊面無晒輪廓嘅嗰種相.
No offense. 其實一路上網揾 reference 都見到好多呢類相,都覺得好多呢啲相整體都好靚.之但係我地正正就唔係要影最靚嘅相.可能我同 Francis 都好 aware 每件事都應該保持自己嘅 style 先係最適合,所以我地想影到啲相係貼近真實嘅我地,包括我地嘅個性同風格.平時我地兩位都唔係姿整王,而都係走搞笑同 down to earth 路線.所以我地覺得如果我地突然變咗公主王子或者荷李活巨型咁出場,我地啲朋友唔驚我地自己都嚇親.
另外我地都覺得擺吓啲普通 pose, 譬如拖住手於白浪拍岸處深情對望呢啲都唔係我地嘅 style. 我地最後決定揾咗一批類似以下嘅相俾 Angus 做 reference.
到底呢個係咩嘅概念同主題你地估唔估到呢?到時啲相影好返嚟我地就會 upload 上嚟開估俾你地知㗎喇!
當我地決定好晒主題之後,Francis 就話服裝造型一定都要人地幫手.我本來諗住 Francis 著衫都好睇,但係謙虛嘅老番話自己一啲都唔專業,一定唔可以靠佢!呢個時候我地就一齊諗起揾我地個 Wholala 屋企人求救喇!
我個八妹(係真係第八個妹)Jammie Ting 丁乙,無輪佢係去 party, 落街買糖水,定係去打羽毛球,一睇佢個造型就知佢係長期停留喺服裝潮流嘅尖 deung 處.加上佢之前幫我地屋企人 Angus 同 阿 Day 隊組合 A-day 出騷做 styling 多次都令到兩位眼前一亮.雖然我已經退出台前,styling 呢啲嘢已經同我無關,但係都令我滿心羨慕.估唔到原來有一日我可以有幸 benefit 到 from Jammie 嘅 talent,實在令呢個完全無 visual 同 fashion sense 嘅我開心,放心又感恩!
呢幾個禮拜我都喺淘寶揾衫(係,慳家同懶到出汁,唔想出街行街買衫).因為丁姑娘好忙嘅關係,我揾到啲相就 whatsapp 俾佢睇,譬如我著呢套時,Francis 就著呢套,會喺呢間餐廳度影,佢就會話俾我聽 o 唔 ok, 唔 ok 我就再揾.佢亦好有心機揾咗好多 reference 俾我要求我揾大概點樣嘅衫同 accessories, 極度細心同仔細之餘,佢亦好尊重我地自己嘅品味,成日同我地 make sure 我地覺得呢個造型舒唔舒服,因為專業嘅佢知道如果我地太唔鍾意,著到無晒表情都無意思.
我地一路喺 msn 同 whatsapp 度將啲相同啲 link 發嚟發去,唔駛見面都可以做到大部份 styling, 我覺得好好玩同好 productive. 不禁要承認,如果我早十年五年結婚就無咁方便,無得咁玩法喇!啲衫宜家搞到七七八八,而 Jammie 會喺我地臨出發之前兩日上嚟我地屋企做 final fitting. 希望你地同我地一樣咁鍾意出嚟個效果啦!
Pre-Pre-wedding Photo 全紀錄
其實我同老番都一把年紀,如果我地話拍咗拖四年一句有關結婚嘅嘢都無傾過去扮晒唔知大家點諗就呃你嘅!有我地 Facebook 嘅朋友都知道我地兩個都好鍾意泰國,一年去唔到三次都有兩次.我地之前去親曼谷好正嘅地方都講過幾次第時一定要去曼谷影結婚相.老番喺 2011 年 10 月 1 號同我求婚,雖然佢無特登夾,因為佢都無留意,但係有陣時夾都無咁準,我地可以喺 2012 年復活節用好平嘅價錢去曼谷影結婚相.
Book 機票篇
點解 10 月 先嚟 book 復活節呢個全年最 high-season 嘅機票都可以平呢?話說我個好朋友暨 The Loving Tree 嘅義務會計師 Catherine,之前成日見我 post 去曼谷啲相,就有提過揾次一齊去曼谷.咁喺 2011 年復活節期間,Air Asia 一如以往推出一年後嘅平機票.即係如果你買一年後嘅機票,可以平起碼半價.我同 Catherine 收到 email newsletter 見到呢個 promotion, 即刻較定鬧鐘喺 promotion 嗰日一早起身上佢地個網站諗住買 2012 年復活節檔期嘅機票. 其實估都估到,呢個世界仲有大把人同我地一樣咁鍾意慳錢.所以 Air Asia 個網站 hang 晒,完全 book 唔到.我地見就見到 $1300 左右一個人來回曼谷嘅機票呀,但係入完 credit card 號碼就 hang 住,一直都 load 唔到.試咗幾次都係咁,諗住無望矣,就 close window 諗住離開放棄.點知無咁容易低頭嘅 Catherine 再 click 吓 click 吓,發現到如果由澳門起飛,幾百蚊就可以來回曼谷,加上佢人脈廣可以有免費去澳門船飛,簡直係完美嘅配搭!Book 由澳門出發嘅竟然係好順利就用信用卡俾到錢!可惜……我地都嚟不及開心,當 Catherine 諗住 check email 睇睇個 booking confirmation 時,就發現原來之前香港出發個 booking 同澳門出發 Air Asia 都 charge 咗我地錢!!咁我地諗住同 Air Asia 講返叫佢退返啲錢俾我地啦!想就容易喇!呢間豆泥公司,我地最後用咗三個月時間幾經辛苦先可以攞返香港嗰程啲錢,真係少啲耐性同固執都唔得.咁到底我地係點攞返嗰呢?
話說就係,Air Asia 死都,死都,死都唔肯退返錢俾我地--我地打咗無數個電話同寫咗無數個 email 佢地都淨係用一啲 copy and paste 嘅 standard email 回覆我地,話淨係可以 credit 返入我地個 record 度,仲要我地 3 個月裡面用咗佢!!我絕對唔係一個電腦白癡,而且上網買嘢分分鐘多過佢地成 team C.S. 加埋食米.香港個 booking, 我肯定佢無 complete 個 transaction 我先離開個畫面,但原來佢地喺 back-end 過咗數!佢地呢個死霸住我地啲錢唔俾返我地嘅行為,令我同 Catherine 都谷氣到死死吓!喺呢個時候,我醒起好多年前有試過類似嘅經驗,知道如果證明到間公司貨不對辦,或者無 as promised deliver 到個 product 或者 service, 卡主係可以透過 credit card 公司攞返啲錢.於是乎,我連同所有 email record 同 Air Asia 啲 C.S. 嘅電話談話時間同內容,寫咗封 12 頁嘅信去 credit card 公司.等咗頭尾大概 3 個月時間,credit card 公司全數俾返晒啲錢我地.
經歷過呢三個月,我啲寫 complain letter 嘅能力大幅度提高.同埋有我呢個前科,如果睇到呢篇 blog 嘅你地有類似嘅經歷,要知道千祈唔好向呢啲騙子公司低頭,只要有證據,係真理必勝㗎!
攝影師篇
雖然呢次經歷崎嶇咗啲,但係就係因為咁,我負擔得起請我個三妹 Angus 幫我去曼谷影結婚相.當我地決定咗用復活節嗰程曼谷遊做影結婚相之旅,我二話不說就決定請 Angus 去幫我地影相.之但係,當我同 Angus 講嘅時候,佢嘅反應係:「但係我唔係影開相㗎喎……」你可能諗點解我會咁沙扑請個話自己 “唔係影開相” 嘅人幫我影結婚相呢?原因有二.第一,Angus 的確唔係影開相,而係拍片嘅.但係佢 direct 嘅短片我都好欣賞同 support. 加上我見佢平時攞住部相機喺啲 party 度求祈影吓嗰啲我都覺得好靚,可能係因為拍片同影相始終係血脈相連嘅啦.第二個原因係,如果得兩個人俾我揀,一個影相叻啲,但係無咁 friend,一個 friend 啲但係無影得咁好,我一定係揀後者.何況我覺得 Angus 已經影得好夠好!所以最後 Angus 話 ok 後我就加買張機票俾佢過去做我地嘅攝影師!而我亦同 Catherine 道歉,因為會用咗幾日時間影相.大方得體嘅 Catherine 話無問題,仲話可以同佢個仔亦係我契仔 Bobby 一齊幫我地做助手添!一個影結婚相之旅就係咁就 confirm 咗喇!
Santa Connie
In a section of our cocktail party, we are going to need lots of candies. Needless to say, the first place I try to look for them is TAOBAO!! And of course, this place where they have everything did not fail to return some hits of candies of a huge variety. Just that, other than the categories of humans and livestock, foods is one of the very few categories which I have never purchased from Taobao. Apparently, the reason is because I have heard enough of the food manufacturing scenes in Mainland China and I want to minimize the chance of swallowing their output into our bodies. After doing a quick skim through of the available candies in this shopping heaven, since these candies are for my guests’ consumption, I decided to not get my candies there.
Then I diverted my attention to local candies. Here in Hong Kong, there is this chain of HoneyBee pick-and-weigh candy stores that are the most well-known and popular locally. I decided I would get my candies from them. However, when I looked up their product shots on their website, I found the products look really familiar- aren’t they the same candies that I had seen on Taobao!? I was trying to go for quality and turned my back to our Mother Land but it seems that they have penetrated our everyday lives in more ways that we have thought of! I am left with no other options but to go for these local stores. I shall keep my fingers crossed for a miracle that these products only look like those sold on Taobao by coincident…
Yet, the candies available at HoneyBee do not have some must-haves like jelly beans and rock candies. Well, we do have jellybeans in Hong Kong but they are of the luxurious brand Jelly Bean which is going to cost me tens of thousands for the amount I need. I then looked into some online candy stores that ship internationally. But we’re talking about shipping from the North American to Asia. These stores warn especially about the high chance of candies melting and breaking during delivery of such a long distance. I was completely stuck without knowing what to do. My determination to get them had me try my luck to ask on Facebook to see if any of my friends who still reside overseas (preferably the USA) would be coming back to Hong Kong during these times. I planned to order the candies online and ship to my friend in the US and then my friend help me hand-carry the candies back to Hong Kong for me. Then my Santa replied.
Connie Leung, my high school friend at Earl Haig in Toronto, lives with her family which includes 2 pretty children in Fairfax, Virginia. Connie and I haven’t met in plenty of years. Basically, it is as many years as I have graduated from Earl Haig. But our distance did not stop her efficiency in replying my call for help on Facebook. Without much questioning, hesitation and doubt, Connie told me it was ok for her to help me bring stuff back to Hong Kong. She was even so generous to have given me a 15 lbs quota to fill! Since I will be having lots of children at my cocktail party, I am going to need a giant amount of candies in total. Connie being able to help me bring back a whole 15 lbs is a BIG blessing and relief to me.
The order and my communication with Connie went smooth. Being consistent with her promptness, as soon as Connie came back to Hong Kong, she informed me my stock was ready for pickup. As I need to work full day everyday, I had my maid, Maricel, to pick up the candies from Connie’s home so as not to keep her waiting.
It is everyone’s wish to have a friend who is so doubtless and devoted to help in times of trouble. I have one. She is Connie and she is my Santa this year.
128 kbps vs 192 kbps
嘩!嘩!嘩!嘩!嘩!嘩!嘩!嘩!嘩!嘩!嘩!嘩!嘩!好犀利呀!!
今次真係要讚吓自己叻!
我呢位八十年代嘅兒女,今次 Wedding Party 梗係唔少得一個八十年代 嘅 Medley 時間(之前 Francis 喺另外一個 blog 度都有提及過我地揾歌個過程).我平時去人地嘅婚禮,如果有呢個環節嘅話好多時都係個 DJ 揀歌,啲歌就會有啲識有啲唔識(我講我自己啫).今次自己 party, 為咗貫徹呢個 DIY 嘅理念我梗係會自己揀歌同自己 mix 埋個 medley. 之單係我就擔心,呀,如果自己求其上網 download 啲 mp3 個 quality 會唔會同現場播碟或者播 CD 個質素同個效果差好遠呢? 於是乎我就質詢一下我呢方面個專家好友 Edward Chan 喇.根據佢所講,mp3 唔係唔得,不過起碼要 192 kbps 以上嘅先好攞出嚟 fung, 如果唔係個效果會好差.我開頭就諗住死啦,平時 download 嗰啲九成都係 128 kbps, 我要揾成差唔多 50 首,要揾齊全部 192 kbps 以上(仲要係舊歌)咪有排揾?!加上 download 嘅時候要續隻 check 吓個 bit rate 咪好煩?我又有諗過試吓吹雞叫所有人集齊有關嘅 CD ,慢慢 rip 返我要嘅歌出嚟.但係我諗起個工程好似好龐大,好似唔係好值得咁做.之後又醒起,我聽講過 Edward Chan 隻耳係犀利到識分別 44.1 mhz 同 48 mhz, 咁我其實係咪唔駛理佢呢?=p 不過佢平時係一個唔係點 heah 人 嘅人,所以我覺得佢答得我我都應該要信佢.於是乎,我做完咗一部分嘅佈置上嘅 sourcing 就試吓上網做賊 download 歌喇.
我仲記得只係前一,兩年,除咗上搜狗以外,要上網 download 個別嘅英文 mp3 都有若干嘅難度,因為喺外國只要有人 upload 一隻歌,就會好快俾人掃蕩,即係好似我地嘅微博俾人河蟹一樣.但係原來今時唔同往日,原來喺 google 度好容易揾到一啲好似搜狗嘅英文版咁,即係一啲本身無存儲 mp3 嘅 網站,但係就作為中介搜尋器幫你揾吓啲歌邊度有得 download. 最正嘅係,喺你 download 之前 display 埋隻歌嘅 quality, duration 同 size. 之但係我話晒都要 download 差唔多成 50 首,所以都要喺幾個呢啲嘅中介搜尋 website 度揾先揾得齊.呢啲 website 包括: http://www.mp3skull.com, http://www.mp3ion.com, http://www.beemp3.com.
最後,我用咗一晚時間,將我所有要嘅快歌都 download 到晒 high quality 版!我之前喺度擔心件事會好艱鉅都只係一個禮拜前嘅事,但係宜家已經 mission completed! 好開心!雖然最後自己都可能聽唔出 128 同 192 kbps 嘅分別,但係宜家硬係凝住 what I have is 正嘢嚟嘅!下一部就係到 mixing 喇.不過宜家好眼瞓,要瞓覺先!nigh nigh and thank you, Edward Chan!
問題怡童
最近公司有好多嘢要 launch, 搞到我少咗時間幫手諗 wedding 啲嘢.Joey 又成日話自己 visualization 好差,好多嘢都幻象唔到個效果會點,但係宜家呢個階段諗緊佈置就係要超多嘢要 visualize, 所以好多嘢佢都要問過我先有信心決定.喺我呢排忙緊嘅時候,好彩有 Juju 幫手.
Juju 係一個 product designer, 佢嘅得意之作係 logon 都有得賣嘅 Panpan Dada 同 miniature 中國櫈. Joey 係 through 佢自己最好嗰班朋友 Wholala 度識 Juju,佢地近幾個月仲開始一齊打羽毛球.之前 Joey 個網店 chocolate-circle.com 有單大柯打去杜拜都係全靠 Juju 搬住屋都仗義相助幫 Joey 包裝.我認識嘅 Juju 喺 Joey 口中同我有一個共通之處,就係都係 visual 人,即係話大家嘅方向感同空間比例感都好好咁話.聽 Joey 講佢最近幾次見到 Juju 都幾十條問題倒落佢個頭度,由教堂到飯枱佈置佢都俾到好好嘅意見俾到阿問題怡童,最緊要係佢幫我地解決咗一個令到我地好頭痛嘅 entrance display 問題,真係好不大嘅 relief! 我喺呢度要同 Juju say thank you. 但係 Juju 請你千萬唔好誤以為多謝完件事就完咗,我相信嚟緊我地個問題怡童會不斷升 le, 真係要靠你幫我接咁啲喇!Thank you first!


text:
嶺南文化
嶺南文化(粵拼:Ling5 naam4 man4 faa3),又叫南粵文化或者珠江文化,係嶺南地區(指五嶺以南嘅地區)獨有嘅地域文化.佢包咗廣東,廣西,香港,同埋澳門嘅文化.喺純地理上嘅定義來講,呢個詞包埋區入面嘅客家文化,潮州文化,同埋廣西嗰啲少數民族文化.但係啲人講「嶺南文化」多數都係指緊呢一頭嘅粵文化-因為粵人一路都係廣東同廣西東部嘅主要族群.
喺地理上,嶺南係亞熱帶氣候,天氣又暖又潮濕,農地多過同樣係俾山隔開嘅福建,坐正喺珠江呢條大河上面,自古以來又靠海揾食同成日同外界搞生意,所以嶺南嘅地方文化偏向係農業文化,海洋文化,同商業文化.再加上佢喺發展嘅過程入面吸收咗好多西歐傳來嘅文化,令到嶺南文化同其他華人地區嘅文化好唔同,最明顯嘅係喺七方面:語言,建築,美術,工藝,演藝,文學,同埋飲食文化.除咗呢啲,嶺南仲有好多獨特嘅風俗,好似係執骨嘅習俗噉.
中國社會科學院喺 2006 年深圳咸頭嶺新石器時代遺址嘅考古工作掘到好多紅燒土,陶質生活工具,同石器.科學測定話嶺南地區喺 6,000 至 7,000 年前嘅新石器時代中期嗰陣經已有人住,而且仲有一定程度嘅文明.根據呢個發現,珠江文明嘅歷史可以推算到公元 5,000 年前(距離而家 7,000 年前),悠久歷史唔渣過黃河文明同長江文明.
目錄
- 1 點來
- 2 總體特色
- 3 傳統語言
- 4 建築
- 5 視藝
- 6 演藝
- 7 文學
- 8 飲食文化
- 9 功夫
- 10 哲學思想
- 11 傳統節慶
- 12 宗教信仰
- 13 其他民俗
- 14 象徵物
- 15 睇埋
- 16 攷
- 17 出面網頁
點來[編輯]
由南越到漢化[編輯]
喺公元前 110 年嗰陣,控制住嶺南地區同而家越南北部嘅古國-南越國[1]-俾漢朝帝國擊敗咗,令到呢笪地完完全全噉做咗中原皇朝嘅領土.雖然係噉,嗰時已經有南越族(粵拼:naam4 jyut6 zuk6;百越人嘅分枝之一)喺呢一帶度住.後來喺 7 至 13 世紀(大唐同大宋嗰段時期),因為中原嗰頭俾胡人大規模侵略,搞到有大批古漢人(南越族因為漢文化程度唔夠,唔俾人當係漢人)走難去咗嶺南度住[2].打後嗰幾個世紀,嶺南嘅古漢人同南越人一齊住兼通婚,令到現代粵人普遍都有齊古漢人同南越人嘅血統[3],而且嶺南文化亦都有齊南越文化同唐宋漢文化嘅元素喺入面:好似係今日嘅廣東話噉,佢保留咗少少南越話嘅特徵,但係總體又好近唐宋人講嘅中古漢語,仲攞得來讀唐詩宋詞[4][5][6].
喺 15 世紀左右(大明時期)開始,嶺南地區漢化得七七八八,而且因為靠海又近東南亞,做咗大明同西歐人做貿易嘅主要港口,吸收大明文化之餘仲學咗好多西歐嘅文化.好似係嶺南畫派噉,就係揉合咗東方嘅國畫同埋西歐嘅水彩畫而變出來嘅新風格,廣東菜亦都吸收咗啲西人嘅煮嘢食方法.由嗰陣時開始,嶺南文化就一路噉發展,喺建築,美術,工藝,演藝,文學,哲學,同生活文化嘅層面都有唔差嘅成就.
摩登時代[編輯]
因為嶺南係大清同現代中國嘅主要對外港口,華人向海外移民一路都係粵人佔咗多數,令到唐人街好多時都係廣東話做主導.除咗噉,「唐人街」呢個名亦都同粵人移民有啦掕:嶺南漢化得最犀利嘅時期就係大唐統治嗰段時間,有學者話就係因為噉所以粵人(同埋周邊地區嘅唐人民系,好似係福佬人噉)對大唐零舍有歸屬感,興嗌自己做「唐人」,並且將呢種習俗帶咗去外國[7].
喺廿世紀中期開始,英屬香港喺各方面都進步得好快.「東方之珠」嘅成就令到好多粵人都對香港好嚮往.香港嘅廣東話流行文化(包括流行曲同戲)喺嶺南地區有好大嘅影響力,例如係好多住喺中國大陸嘅粵人都鍾意收睇香港拍嘅戲同電視劇,而且仲會學香港人噉用繁體字寫嘢.而喺香港方面,因為香港人同其他亞洲國家嘅商業,文化,同學術交流得多,吸咗好多日本,韓國,同臺灣嘅文化.好多香港人都當食壽司或者其他日本嘢食係家常便飯,仲將「達人」,「駅」,同「の」(意思係「嘅」,粵音係 「zi1」)呢啲日文字加咗入自己嘅日常用語裏面,形成咗所謂嘅「港式廣東話」.
總體特色[編輯]
對外開放[編輯]
喺好耐之前,嶺南已經對外開放,南海神廟有波羅國使者嘅雕像,喺西來初地仲有達摩祖師嘅遺跡.因為自古以來嶺南地區一路同外國做生意,再加上離中原心臟地帶遠,呢一帶好多時都係接觸各國嘅人多過北方人,所以有好多非唐人嘅宗教同思想傳咗入來.佛教,道教,好幾派嘅基督教,回教,同各種自然祟拜喺呢一帶度百花齊放.好似係拜孔孟呢啲中原嘅宗教儀式反而好多時都喺嶺南唔興.除咗噉,嶺南畫派同廣東菜等都吸咗好多西歐文化嘅元素喺入面.呢啲都表現咗粵人肯包容同接納外來文化.
睇重商業[編輯]
近呢千幾年來,嶺南地區喺好幾個朝代都係做中原皇朝嘅主要對外港口(尤其係對東南亞).所以粵人好多時都係要靠行船行商揾食,廣州同佛山變咗做大商埠,再加埋後起之秀嘅香港,對外行商一路以來都係粵人嘅經濟命脈.粵人好多都為咗做生意搬咗去東南亞度住,近嘅去越南或者泰國,遠嘅有啲去到印尼同澳洲-令到海外唐人好多時都係粵人佔咗多數.嶺南仲出咗好多人識嘅廣東商人幫.呢啲地理文化特色令到粵人偏向務實,講着數,睇重商業發展.
傳統語言[編輯]
- 內文: 廣東話
喺嶺南最有人氣嘅語言係廣東話(粵拼:gwong2 dung1 waa2),又叫「廣州話」或者「粵語」.嶺南嘅傳統戲曲同民歌多數都係用廣東話來去唱同表達嘅.廣東話嘅歷史有得追溯到去公元前嘅南越國時期.當時住喺嶺南嘅係南越族,佢哋講嘅話唔屬於唐話.但係後尾佢哋俾中原王朝統治,跟手唐朝同宋朝嗰時又有大批古漢人搬咗去嶺南住,漢越雜處,令到廣東話慢慢成形做一種有唐話嘅文法同發音,但又保留咗些少南越特色嘅獨特語言:今日嘅廣東話係中古漢語嘅變種.佢明顯似唐話:砌句子啲規則同上海話,閩南話,同客家話有好多明顯相似嘅地方;佢仲保留咗好多中古漢語嘅音,讀得到好多唐詩宋詞[4][5][6].之但係廣東話嗰啲日常用語入面都仲見到啲南越話嘅特徵(呢點同越南話好似),好似係喺文法上廣東話有陣時會將修飾語放喺個名詞後面.總括來講,現代廣東話保留到唐宋嘅遺風得來,又唔會話完全冇晒南越嘅特色.
喺文字方面,粵港澳地區嘅粵文一般都係用唐字加埋粵字寫出來嘅,雖然廿一世紀頭開始有人提議用羅馬字母或者諺文來寫.
建築[編輯]
- 內文: 嶺南建築
古典嶺南建築[編輯]
嶺南建築(粵拼:ling5 naam4 gin3 zuk1)好有地方特色.同北方比起上來,嶺南地區嘅氣候又熱又濕立立,如果將中原嗰套建築風格直接搬落來嘅話,會好容易有溫度唔舒服或者發霉呢類濕滯嘢.所以粵人整咗一套同北方唔同嘅建築風格.古典嶺南建築通常比較輕,而且會用通透同冇噉易發霉嘅材料起,色水會偏好灰白或者係綠呢啲柔和嘅色調.喺結構方面,呢啲建築通常有多層嘅斜坡頂同方形柱,而且因為氣候冇北方噉凍,令到嶺南嘅人鍾意向外面行,所以嶺南民居建築就發展咗好多露台呢類嘅開放式結構,等人有得唞涼.總體來講,呢柞特徵令到古典嶺南風格嘅建築物望落都比較輕同涼爽[8].就算到咗今日,古典嶺南式建築物喺廣州呢啲大城市嘅商店街成日都會見到.
19 世紀起,喺西關來嘅陳氏書院俾好多人覺得係好典型嘅古典嶺南建築.
唐樓[編輯]
除咗呢啲古色古香嘅粵式建築,嶺南仲有好多粵西薈萃嘅多層式建築物-唐樓(粵拼:tong4 lau4).佢哋喺好似係香港同埋澳門呢啲俾西歐文化影響得犀利啲嘅地方周圍都見得到.
廣東開平嗰度都有一排排廿世紀初起嘅唐樓.
嶺南園林[編輯]
- 內文: 嶺南園林
嶺南園林(粵拼:ling5 naam4 jyun4 lam4)係嶺南獨具一格嘅園林設計[9],當中最有代表性嘅要數廣東嘅粵中四大名園.
傳統來講,嶺南地區山水靚又臨海,有五嶺阻住,環境同北面嘅中原核心地帶好唔同,所以發展咗一套自己嘅風格唔出奇.嶺南地區又熱又成日打風落大雨,所以粵人起園林嗰陣多數會用庭院式佈局-用建築物將個庭園圍住嗮,令到園林入面嘅花草受到保護,打風落大雨嗰時冇噉易俾啲風雨吹爛打爛,而且仲可以用呢啲植物嘅陰影幫成笪地降温.地理特徵亦都令到嶺南園林喺規模上面比較細,又唔似得中原嘅園林噉樣俾啲皇家常規制度限住嗮(即係俗語所講嘅「山高皇帝遠」)-佢會揀用木棉樹呢類有本土特色嘅植物同埋用好多木雕同陶瓷呢啲民間工藝品去做裝飾,好似廣州喺廿世紀初起嘅寶墨園就係噉.而且因為佢哋細,好少有山土,所以成日都會「以石為山」-用石頭做假山,例如係餘蔭山房就用咗呢種手法.總體來講,呢柞特徵令到嶺南風格嘅園林比較貼近大眾同樸素.
視藝[編輯]
粵人嘅視覺藝術係由南越人嘅藝術嗰度開始嘅.而喺嶺南地區漢化咗之後,呢啲工藝技術只有變得更加精湛.到咗今日,嶺南嘅各種工藝品已經係去到世界級嘅水平.佢哋嘅產品賣到去全世界好多地方,而且啲產品唔淨只得雕塑:仲有刺繡,彩瓷,剪紙,草席,風箏,貼畫,同埋傢俬.除咗噉,粵人一路都有搞美術,出咗幾個獨有嘅美術流派.粵人發明嘅視藝風格當中比較出名嘅有以下呢啲:
廣州牙雕[編輯]
- 內文: 廣州牙雕
廣州牙雕(粵拼:gwong2 zau1 ngaa4 diu1),又叫做「南派牙雕」,係另一樣嶺南地區好有朵嘅工藝品.佢係一種有超過兩千年歷史嘅工藝技術.呢種工藝起源喺秦漢時代嗰陣嘅中原地區,後來傳咗去嶺南地區.後尾粵人仲發展咗一套自己嘅風格.呢種雕塑係攞象牙做料,佢用咗大笨象身上最硬嗰部份來整出一啲好似玉噉通透但係又硬淨嘅雕塑,而喺氣候温和嘅嶺南地區,廣州人仲有咗出名精細得來又唔會脆嘅「廣州牙雕」,甚至仲叻到成功整出咗俾人嗌做「鬼工」嘅工藝品-象牙波.
雖然話牙雕工藝的確係好勁,但係自從喺 1980 年代開始,大笨象俾想攞象牙嘅人係噉捕殺,搞到世界好多地方嘅人都開始覺得用象牙整嘢唔係噉好.國際社會度仲話噉快立咗法,唔俾人買賣象牙或者係用象牙做料整嘢.於是乎而家嘅粵人就開始咗去揾一啲代替品-質地似象牙但又唔係象牙嘅料-來去傳承呢種古老嘅工藝[10].
廣州玉雕[編輯]
- 內文: 廣州玉雕
廣州玉雕(粵拼:gwong2 zau1 juk6 diu1)係粵廣地區嘅民間玉雕工藝[11][12].佢有成過二千年歷史-考古學家喺南越王墓發現咗南越人整嘅玉雕[13].而喺漢化之後,嶺南嘅人有學整大唐嘅玉雕祭祀神器,仲繼承咗大宋嘅七巧色玉技藝.今日嘅廣州玉雕主要用啲嶺南周圍嘅玉材,好似係呈草綠色嘅南方玉噉.呢種風格嘅玉雕出咗名「莊重」,「輕盈」得來又「玲瓏剔透」.而且粵人仲發明咗一種叫「留色」嘅特技,雕嗰陣會保留住原本嗰舊玉嘅天然色水,鑿出一啲色彩鮮艷得來又自然嘅作品.喺兩廣地區,廣州玉雕最常係用來整首飾同埋擺設.粵人仲成功整到「玉球」─一種入面有十幾廿層,用玉造嘅波─呢種特殊嘅工藝品.
粵繡[編輯]
- 內文: 粵繡
粵繡(粵拼:jyut6 sau3)係粵廣地區嘅刺繡工藝,喺廣州,佛山,番禺,順德,東莞,以至台山呢啲地方都有一定嘅支持度[14].呢種工藝有成千年歷史,最早可以追溯到去公元 9 世紀.嗰陣嶺南地方漢越共處,俾當時控制住中原嘅大唐統治緊,相傳話唐順宗手下就有一個來自南海嘅 14 歲女仔,佢喺刺繡方面嘅技術犀利到可以完美噉將《法華經》刺出來,啲字仲要係得「粟粒」噉大.嗰陣時之後,嶺南嘅民間就有整刺繡工藝,仲出埋自己嘅風格.喺 16 世紀有講到葡萄牙嘅生意人喺嶺南將粵繡買咗返去送俾自己嘅國王,仲要俾國王讚.喺跟住嗰幾百年,粵繡就一路發展一路賣俾世界好多地方嘅人,做咗喺歐洲嘅貴族同有錢人之間好多人鍾意嘅東方飾物之一.
除咗有自己獨特嘅一套針法技巧,粵繡亦都有顯眼啲嘅特徵:佢一般來講遠睇都好樣眼,近睇就好精細,紋理清晰,畫面多嘢得來又唔會覺得亂糟糟,而且色水好鮮艷.喺嶺南地區,粵繡有得純用來做裝飾,但係又有用來做生活用品或者係做大戲嘅戲服呢啲實際啲嘅用途.
潮州木雕[編輯]
- 內文: 潮州木雕
潮州木雕(粵拼:ciu4 zau1 muk6 diu1)係喺嶺南好出名嘅工藝.佢係由屬於閩系嘅潮州人搞起嘅,而家吓連粵人都喺度搞.呢種工藝歷史好悠久:喺 11 世紀嗰陣大宋已經有文獻記載呢種工藝,而且有錢人家唔少都鍾意買來裝飾自己屋企.去到 16 世紀尾,呢種工藝開始喺民間度普及起上來,好多祠堂同廟都會揾金漆潮州木雕做裝飾,仲有好多嶺南以外嘅地方嘅人幫襯.金漆木雕通常會揾啲實淨得來又堅韌嘅木頭(好似係樟木,杉木,柚木呀噉)來做料,畫完幅草圖之後就由大到細噉去將舊木頭雕做想要嘅樣,成咗形之後至跟手上金漆.
剪紙[編輯]
- 內文: 剪紙
剪紙(粵拼:zin2 zi2)係另一樣喺嶺南好多人整嘅工藝,尤其係佛山搞得零舍叻[15].呢種工藝喺大宋時期尾嗰陣開始有.佢本來只係用來做大節日嗰陣用嘅裝飾,後來啲人開始拎去賣,令到佢變咗做一種有商業價值嘅工藝品,喺窗花以至鞋花呢啲地方都會有人用.佛山剪紙嘅題材多數係啲平民化嘅嘢,包括神話,動物,吉祥圖案,或者係嶺南風土呀噉,色水好多變,主要係鮮艷嘅紅色,但係就連比較清淡嘅灰同綠都會有.大時大節嗰陣,粵人上下都會用好多唔同大細嘅鮮艷剪紙做裝飾,好有節日氣紛.
嶺南盆景[編輯]
- 內文: 嶺南盆景
嶺南盆景(粵拼:ling5 naam4 pun4 ging2)係嶺南獨有嘅盆景藝術風格.呢個風格雖然話去到成 1930 年代先有人正式噉承認佢嘅存在,但係佢其實有成千年歷史,有得追溯去到 11 世紀.嗰時嘅中原皇帝宋哲宗將好出名嘅文人蘇東坡眨咗去廣東呢笪「南蠻之地」.雖然係俾人貶咗,但係據講蘇東坡一到步就即刻大讚嶺南山水植物靚(「嶺南萬戶皆春色」),而佢本人係盆栽發燒友,寫咗好多講盆栽嘅詩.睇返紀錄,粵人喺至少 15 世紀(大明時期)開始民間已經有唔少人鍾意整盆栽藝術.而到咗今日,嶺南盆景已經有咗自己獨有嘅一套風格.除咗會用啲有本土特色嘅植物品種之外,佢嘅特色係講求人工同自然嘅配合:例如係嶺南盆景藝術家好多時會好揼心機落去幫樖植物(自然嗰部份)揀返個同佢夾得埋嘅盆(人工嗰部份);喺處理樖植物啲枝葉嗰陣會好有技巧噉用修剪令到樖嘢跟住個藝術家嘅意願來生,生完一輪之後新生出來嗰啲枝葉又會啱啱好將修剪嘅痕跡遮住,令到成樖嘢望落好自然.
嶺南書風[編輯]
- 內文: 嶺南書風
嶺南書風(粵拼:ling5 naam4 syu1 fung1)即係粵人寫書法嘅風格[16].呢種書風一般都俾評論家形容係「大膽」,「浪漫」,又「有風骨」-都算受人景仰,但係佢嘅歷史都幾多波折:喺公元前南越國啱啱俾漢朝打冧嗰陣,嶺南嘅人已經有喺度寫書法.但係嶺南天氣熱辣辣又濕立立,啲紙兩嘢就又霉又爛,搞到早期嗰啲嶺南書法都冇乜留得到落來.打後嗰一千年,雖然話嶺南嘅人有響度刻石碑,而考古學家都揾到啲用墨寫嘅書法,但係仲係出唔到特別有料到嘅書法家.要一路去到成 15 世紀,嶺南出咗俾人嗌做「白沙先生」嘅陳獻章,嶺南先至真係叫做有一套俾人認同嘅書法風格.雖然係噉,嶺南嘅書法家都仲係好少可會專攻書法,就連陳獻章佢本人主要嗰份工都係哲學家,而唔係書法家.跟住嗰啲嶺南嘅書法家又多數都係打第啲工做正職嘅-好似係哲學家,詩人,或者畫家呀噉,得閒先會搞書法.雖然係噉,嶺南都出過有啲朵嘅書法家同書法作品,例如係:
- 陳獻章,1428-1500 年,出身新會,出名寫字嗰陣好好力水;佢曾經用新會圭峰山生出來嘅茅草自己整茅龍筆寫書法,而茅龍筆(全名叫「白沙茅龍筆」)家陣已經做咗新會嘅名產.
- 鄺露,1604-1650 年,出身南海,識好多種唔同體嘅書法;佢嘅詩畫作品《袁崇煥督遼餞別圖詩》係佢喺 1628 年送別佢嘅死黨袁崇煥嗰陣畫寫嘅.據講呢幅作品而家收埋咗喺香港.
- 張喬,1615-1633 年,喺廣州出世,出咗名又靚又琴棋書畫乜都識嘅大才女,但係得嗰 19 歲就病死咗;佢留落來嘅詩畫才品《南園諸子送黎美周北上詩卷》而家收藏咗喺廣州美術館.
喺廿一世紀,廣東嘅粵人開始更加認真噉去研究嶺南書風,睇個勢似係想搞大佢[17].
廣彩[編輯]
- 內文: 廣彩
廣彩(粵拼:gwong2 coi2),全名叫做「廣州織金彩瓷」,係一種喺白色瓷器上面加彩繪燒出來嘅工藝品.佢出咗名色彩絢爛,畫工又精細.呢種工藝開頭係喺 16 世紀尾嘅大明時期,當時啲粵人由江西景德鎮嗰度運啲白瓷過來,再喺廣州嗰度幫啲瓷器油顏色,加圖案,再燒製.喺佢身上睇得到明朝文化嘅影,但係又加咗啲西人嘅風格喺入面,例如係《竹園陶說》就噉樣講:「清代中葉,海舶雲集,商務聚盛,歐土仲華瓷,我國商人投其所好,乃於景德鎮燒造白瓷,運至粵垣,加僱工匠,仿照西洋畫法,加以彩繪,於珠江之河南,開爐烘染,製成彩瓷然後售之西商.」
廣彩後來仲擴展咗去嶺南嘅其他大城市,例如香港就喺 1930 年代開始學廣州噉搞廣彩.香港人開咗好幾間廠整廣彩,啲成品仲出口去到美國,西歐國家,南美,東南亞,大溪地,同馬達加斯加呢啲地方.到咗廿一世紀,香港嘅廣彩業因為大陸嘅粵廣地區開始識整廣彩而開始冇乜點再搞,但係都仲有啲瓷藝發燒友喺嗰度嘗試緊將呢種工藝搞落去[18].
- 圖庫
廣式傢俬[編輯]
- 內文: 廣式傢俬
廣式傢俬(粵拼:gwong2 sik1 gaa1 si1)係嶺南獨有嘅整傢俬風格[19][20].佢喺大明時期嗰時發源,係運用咗嶺南嘅本土木材,唐宋時代嘅漢人傢俬,再加啲西歐藝術風而整出來嘅一種新風格.佢嘅用料主要係紫檀木,黃花梨,酸枝木,同雞翅木呢類木材,通常每件傢俬都係用一舊大嘅木頭一嘢過鑿出來,令到每件廣式傢俬都淨係有一種木,而且好少可會有接駁嘅痕跡.呢種傢俬仲會有啲西方傢俬嘅曲線同埋大面積高浮雕,借咗啲西人嘅巴洛克(Baroque)式同洛可可(Rococo)式花紋,又會有啲好似潮州木雕噉嘅粵式圖案雕刻,同埋鍾意鑲好多啲好似係貝殼,雲石,陶瓷,琺瑯,或者玻璃畫呢類嘅裝飾物上去,形成咗唐西合璧.到咗廿一世紀,廣式傢俬已經做咗嶺南嘅其中一樣特產,其他華人同外國人都會幫襯.
嶺南畫派[編輯]
- 內文: 嶺南畫派
嶺南畫派(粵拼:ling5 naam4 waa2 paai3)係喺 19 世紀尾開始有嘅一個畫畫流派[21][22].雖然佢歷史唔算係好久遠,但係就好有自己嘅特色.佢係由俾人嗌做「嶺南三傑」嘅高劍父,高奇峰,同陳樹人搞起嘅.呢個流派係建基喺歷史悠久嘅國畫上面,再加埋西人嘅水彩畫風演變出來嘅一個風格.呢個風格嘅畫講重留白,而且因為運用咗由西歐引入來嘅水彩技術同印象派(Impressionism)思潮,會有一啲好鮮豔嘅顏色同埋用光嘅表達手法,同「蕭條淡薄」嘅國畫起到強烈嘅對比.好似係高劍父畫嘅《東戰場的烈焰》,佢就用咗水彩油嘅鮮紅色來代表戰火,再加埋位置上巧妙噉留咗白,令到畫面白色嘅位置似煙又似雲,等睇畫嗰個人有得自由噉去想象幅畫嘅內容.
高州角雕[編輯]
- 內文: 高州角雕
高州角雕(粵拼:gou1 zau1 gok3 diu1)係嶺南喺 1960 年代開始有嘅工藝品.佢一開頭就好受歡迎,賣到去港澳同日本,甚至乎係包埋英國在內嘅廿九個國家同地區.佢係用各種水牛或者係山羊嘅角做料來作雕塑,有啲會將隻角切做細絲或者薄片,整出好多唔同嘅樣.
演藝[編輯]
既然嶺南地區講嘅話噉獨特又噉有歷史,呢一帶啲人唱嗰啲歌仔自然都會有獨到嘅風格.自從幾個世紀之前開始,嶺南地區已經有咗好多唔同嘅戲曲,好似係大戲,廣東漢劇,同埋採茶戲呀噉.當中大戲個勢最勁,有好多海外嘅粵僑都鍾意聽,有時甚至乎連粵僑以外嘅華僑都聽埋一份.廣東話有自己嘅一套民歌,當中《南海潮》好多人都覺得係嶺南嘅象徵.嶺南演藝仲唔止有呢啲比較古老傳統嘅嘢:由廿世紀中期開始,香港出咗好多用廣東話來表達嘅流行歌同戲.呢啲歌甚至連喺西方世界都有人捧場.總體來講,嶺南嘅表演藝術可以話係極之豐富多元.
民歌[編輯]
- 內文: 廣東話民歌
嶺南嘅民歌都好多樣化[23].由公元前嘅南越時期嗰陣,啲平民已經喺度作歌唱歌.到咗今日,嶺南地區已經有好多種唔同民歌.淨係講廣東話民歌就已經至少有珠三角嘅鹹水歌,跳禾樓祭祀唱嘅賣雞調,興婚禮嗰陣唱嘅高棠歌,俾湘贛地區影響咗嘅粵北民歌,廣州同東莞嗰帶興嘅粵調(分做粵謳,板眼,南音,木魚歌,同龍舟歌五種),同埋好多嘅兒歌(好似係好多粵人細個都唱過嘅《小蜜蜂》).當中嘅賣雞調就有研究民族音樂嘅學者話佢有得追溯到去南越時期:賣雞調傳統係喺祭靈雞嗰陣唱嘅,而呢種祭祀係由古百越人稻作文化嘅拜雀圖騰演變出來嘅,所以講得上係文化上嘅活化石.呢啲類型嘅民歌喺嶺南地區都仲有好多粵人唱同周圍廣播.
一講起廣東話民歌一定會提,人稱「廣東非官方省歌」嘅《南海潮》(粵拼:naam4 hoi2 ciu4)嘅歌詞,用唐字同粵拼寫分別係:
- 唐字
- 紅霞滿灑粵天東破曉,
- 蒸蒸日上序華章,
- 紅棉紫荊又添千百朶,
- 欣欣萬世象.
- 我見江潮依然推起那舢板,
- 卻是穿過玉宇瓊樓新靚景,
- 我叫海潮波濤不要這洶湧,
- 隔住一片萬里大洋歸心切.
- 粵拼
- hung4 haa4 mun5 saa2 jyut6 tin1 dong1 po3 hiu2,
- zing1 zing1 jat6 soeng5 zeoi6 waa4 zoeng1,
- hung4 min4 zi2 ging1 jau6 tim1 cin1 baak3 do3,
- jan1 jan1 maan6 sai3 zoeng6.
- ngo5 gin3 gong1 ciu4 ji1 jin4 teoi1 hei2 naa5 saan1 baan2,
- koek3 si6 cyun1 gwo3 juk6 jyu5 king4 lau4 san1 leng3 ging2,
- ngo5 giu3 hoi2 ciu4 bo1 tou4 bat1 jiu3 ze5 hung1 jung2,
- gaak3 zyu6 jat1 pin3 maan6 lei5 daai6 joeng4 gwai1 sam1 cit3.
大戲[編輯]
- 內文: 大戲
大戲(粵拼:daai6 hei3),正式啲嗌做「粵劇」,可以話係廣東話傳統演藝嘅代表.佢知名度高到俾人列咗入世界非物質文化遺產名錄.大戲起源最遲係喺 16 世紀頭,但係有好多歷史學家話佢可以追溯到成 13 世紀尾嘅南宋時期:嗰時嘅中原戲曲跟住向南走難嘅漢人一齊落咗來,後來再受西歐音樂形響咗而變成今日嘅大戲.到咗今日,大戲已經進化咗做一種結合咗唱做念打,音樂,同埋戲服嘅舞台藝術.簡單啲講,大戲嘅技巧包括咗:「唱」-指「唱功」,係講緊個大戲演員要識唔同嘅唱腔,仲要配合自己演緊嗰個角色去揀返個啱嘅唱腔;「做」係指「做功」,要配合自己個角色來去表演,好似係手勢,臺步,走位,同抽象表演呢啲功架;「念」係指「念白」,要識得透過好好控制講對白嘅語氣同神情來去表達自己演緊嗰個人物;「打」係指「武打」,即係要喺講打交嗰啲橋段嗰陣做舞水袖,揈水髮,玩扇,或者係耍棍呢類大動作.
配樂[編輯]
喺音樂方面,大戲會用成四廿幾種唔同樂器去搞配樂.呢柞樂器好多都係東方人普遍都會用嘅,好似係古箏或者琵琶呀噉.之但係呢柞樂器有啲都會有地方特色,例如係大戲用嘅梆子有分大中細,而且係空心長方形,叫做「南梆子」,唔似得北方噉用淨係得一種大細嘅實心梆子.自從喺 19 世紀開始,大戲仲開始咗採用啲西人嘅樂器,好似係小提琴噉.
行當[編輯]
大戲嘅行當(指演員個造型)有三部份:化妝,戲服,同頭飾.大戲演員嘅化妝通常係白底,會畫到對眉長一長仲向上翹來表示威嚴,再喺白底上面加第啲色,而加咩嘢色喺舊時嗰陣就睇佢演啲乜嘢人物-紅色代表血性忠勇,黑色代表剛耿忠直,白色代表奸惡陰險呀噉.大戲戲服早期嗰陣係用明朝嘅衫做板嘅,跟住嗰幾百年嘅大清時期俾京劇影響咗,開始用大清嘅衫.除咗呢啲嘢,頭飾亦係大戲演員一個好樣眼嘅特徵,女角會有好多簪,釵,梅花石,耳邊花,鳳冠呢類有傳統女性味嘅做裝飾,而男角嘅頭飾就偏向用來表達佢哋嘅職業,好似係太子盔,紥巾,帥盔,駙馬盔呢啲.
講古[編輯]
講古(粵拼:gong2 gu2)係嶺南民間好興嘅一種民俗活動,係藝人(一般會嗌做「講古佬」)用廣東話對小說或者民間故事進行二次創作同演講嘅一種語言藝術[24].廣東由 16 世紀(明朝)嗰陣由江蘇嗰頭傳入咗講古佬呢個職業.嗰時有好幾個粵人拜咗吳越講古大師柳敬亭做祖師,開始咗廣東嘅講古藝術.廣東嘅講古佬多數只係靠好簡單嘅道具(例如係扇同醒木),將啲文學作品用平民化得來又有韻律性同節奏感嘅語言講出來,仲會借鑒一啲傳統戲曲入面嘅技巧等個故仔變得更加精彩.早期嘅廣東講古佬多數只係喺寺廟門口對香客講啲「勸世文」,後來會自己搭啲「講古寮」或者係喺街頭開街邊檔講古,再唔係就喺茶樓度講.由廿世紀開始,廣州嗰一帶啲文化公園同文化宮仲開始咗開固定嘅「說書台」,而且電台仲會有說書嘅欄目-除咗請啲講古藝人講之外,仲會請啲出名嘅話劇演員同文藝工作者播講各種嘅故仔.
幾百年來,廣東多咗好大柞民間故事,仲俾人輯錄咗做書[25].
廣東音樂[編輯]
- 內文: 廣東音樂
廣東音樂(粵拼:gwong2 dung1 jam1 ok6),又叫做「粵樂」,可以話係嶺南音樂入面最出位嘅一種.佢係喺廣州嗰帶發源,主要由粵人帶起嘅一種傳統中樂風格.總體上,廣東音樂音色出咗名清脆明亮,節奏活潑歡樂,以器樂小品為主,大多數樂曲都係一氣呵成.另一樣有粵特色嘅地方係,佢俾大戲嘅音調影響咗,有好多樂曲都係由大戲嘅過場音樂或者係嶺南嘅民歌演變出來嘅.直至廿一世紀,廣東音樂入面比較出名嘅樂曲有:
- 旱天雷
- 三潭印月
- 餓馬搖鈴
- 漢宮秋月
- 雨打大蕉
- 賽龍奪錦
- 娛樂升平
- 平湖秋月
廣東音樂有一點同其他中樂風格唔同嘅係,廣東音樂出到一批專職嘅作曲家寫歌.喺唐人歷史上,音樂方面嘅職業普遍都低賤一啲,例如琵琶女係妓藉,係一種「賤戶」,搞到多數民系嘅傳統音樂都係舊時曲牌,好少可會有作者署名;相比之下,歐洲人-無論西歐定東歐-喺呢方面好唔同,好似奧地利嘅莫札特(Mozart)同俄羅斯嘅柴可夫斯基(Tchaikovsky)都入得到宮廷嘅[26],音樂職業一啲都唔低賤.廣東音樂呢一點有少少俾歐洲影響到,音樂人嘅地位比較高,有好似嚴老烈,何氏三傑等嘅作曲家出到頭,有得喺啲作品嗰度署名.
除咗噉,廣東音樂仲有自己嘅一套樂器,好似係粵胡,秦琴,同二弦,又會用色士風呢啲由西方傳入來嘅樂器,當中廣東音樂有所謂嘅「三架頭」-高胡,琵琶,同揚琴-係廣東音樂最基本嗰三件樂器.
流行曲[編輯]
- 內文: 粵語流行曲
喺廿世紀中期開始,英屬香港喺好多地方都發展得好快,香港人整咗好多戲同電視劇,入面啲歌都係用廣東話來唱嘅.但係真係要數專係用廣東話來唱歌就要去到 1970 至 80 年代.嗰時香港出咗鄭君綿,鄧寄塵,周聰,陳寶珠,蕭芳芳呢柞歌手.佢哋唱嘅粵語流行曲(粵拼:jyut6 jyu5 lau4 hang4 kuk1)題材好多樣-有講情情塌塌嘅,又有啲講友情嘅.而且呢啲歌全世界都好多人聽,賣到去成個遠東地區-包括咗日本,韓國,臺灣,同東南亞-甚至乎係去到西方世界.英文度仲開始有咗個詞,專係指粵語流行曲嘅-「Canto-pop」,又或者叫做「HK-pop」.呢啲歌令到廣東話做咗普通話以外最多人知嘅唐話.但係由 1990 年代尾開始,HK-pop 喺個市場度開始唔夠 J-pop (日本)同 K-pop (韓國)砌,到咗家陣都仲係未見到乜嘢起色.
戲[編輯]
- 內文: 港產片
港產片(粵拼:gong2 caan2 pin3)即係香港人做導演拍嘅戲.呢柞戲多數都係用廣東話嘅,但係都有啲國語片.香港喺廿世紀初頭已經有喺度整啲默片,但係嗰時啲港產片質素唔高,好少可話賣到去外國.要去到成廿世紀中後期,香港出咗李小龍,許冠傑,同周星馳呢柞出名嘅演員港產片先至正式上到去國際舞台.嗰時港產片連西方都有人睇,但係佢個勢同粵語流行曲一樣:由 1990 年代尾開始,港產片喺國際市場度嘅競爭力開始下滑,而家仲未有回升嘅跡象.
文學[編輯]
嶺南地區有自己一套文學風格.好似係詩噉,詩呢家嘢好講語言嘅音韻.嶺南有噉多獨特嘅話,就當然會有自己一套詩詞.而廣東話喺詩詞方面嘅歷史好悠久,佢係唐宋嘅中古漢語嘅變種,有成千年歷史,有好多大唐同大宋時期嘅詩詞都係要用廣東話來讀先至會好聽.而嶺南東部地區好多人用嘅客家話同潮州話度都仲見到好多上古漢語-仲古老過中古漢語嘅唐話-嘅影.總括講句,嶺南地區嘅文學文化可以話係源遠流長.
粵詩[編輯]
- 內文: 粵詩
唐詩同宋詞公認咗係古華夏史上最出色嘅詩詞作品之一.而今日嘅嶺南就保留咗一種好啱用來讀唐詩宋詞嘅話-廣東話.現代廣東話係現存噉多種唐話入面其中一種最近中古漢語嘅,讀起中古時代嘅唐詩宋詞上來好多都好押韻,保留到好多喺中古漢語入面成日都聽到嘅入聲-即係用 p , m , k 做尾嘅音[4][5][6][27].
唔單止係噉,嶺南嘅人喺超過一千年前開始已經喺度作詩作詞.大唐其中一個最有料到嘅大詩人張九齡(678-740 年)就係嶺南出身嘅-佢喺韶州曲江(今日嘅廣東韶關)出世.張九齡係嗰時嘅廣州都督個仔.據講佢好細個嗰陣已經好醒目,後尾仲坐埋宰相個位.佢一世人寫咗好多詩,當中佢嗰十二首《感遇》,俾人列咗喺《唐詩三百首》嘅開頭.繼張九齡之後,後來嶺南喺 9 世紀嘅唐朝尾又出咗個朵冇張九齡噉大,但係都叫有啲名氣嘅邵謁同陳陶.當中邵謁出咗名寫起詩上來唔用花巧修辭,好樸素.好似係佢寫嘅《歲豐》:
- 邵謁《歲豐》
- 皇天降豐年本憂貧士食.
- 貧士無良疇安能得稼牆?
- 工傭輸富家日落長太息.
- 為供豪者糧役盡匹夫力.
- 天地莫施恩施恩強者得.
自從嗰時開始,粵人就一路都有寫詩詞,出咗唔少有影響力嘅詩人,而且仲有咗嗰名叫嶺南詩派(粵拼:ling5 naam4 si1 paai3)[28].
嶺南三家[編輯]
- 內文: 嶺南三家
來到摩登時代,嶺南喺 17 世紀嘅時候出咗現實主義嘅嶺南三家(粵拼:ling5 naam4 saam1 gaa1)-屈大均,陳恭尹,同梁佩蘭呢三個詩人.佢哋好多時都係寫詩去歌頌反抗滿清嘅明朝將領或者係描繪當時嘅平民俾清政府壓榨得有幾慘.好似係屈大均喺廿八歲北上去旅行嗰陣有感而發寫嘅《魯連台》,就會令讀嗰個人覺得個景有啲悽涼:
- 屈大均《魯連台》
- 一笑無秦帝,飄然歸海東.
- 誰能排大難,不屑計奇功.
- 古廟千秋月,荒臺萬木風.
- 從來天下士,只在布衣中.
口語粵詩[編輯]
嶺南詩派出咗名革新.除咗呢啲古雅啲嘅作品,再近期啲嘅嶺南詩人仲好夠膽去搞新諗頭-喺 19 世紀,嶺南開始有詩人用口語化嘅廣東話來去寫詩[29].當中最有代表性嘅應該要數廣東惠陽出身嘅廖恩燾(1863-1954 年).佢嘅作品《嬉笑集》[30]裏面嘅詩就好明顯睇得出係用咗口語化嘅廣東話,一啲都唔會俾人有文鄒鄒嘅感覺.好似係佢寫嘅《秦始皇》就好通俗大眾:
- 廖恩燾《秦始皇》
- 荊軻嚇失佢三魂,好在良官冇搬親.
- 野仔執番條爛命,龜公害盡幾多人.
- 監生點解來陪葬,臨死唔知仲拜神.
- 萬里噉長城一座,後來番鬼當新聞.
- 六國吞埋擸吓鬚,安心就噉著龍袍.
- 收齊爛鐵燒銅像,堆起新書透火爐.
- 過海點來求味藥,當天仲去貼張符.
- 既然慌到江山冧,生仔唔該叫阿胡.
粵謳[編輯]
- 內文: 粵謳
粵謳(粵拼:jyut6 au1),又叫「越謳」或者「解心」,係一種好重要嘅廣東話民歌,亦係廣東文學嘅一種詩體,曾經係成個唐人民歌界嘅奇葩,亦都有好豐富嘅文學性[31].粵謳嘅歌曲用咗近似廣東話白話嘅語言來去描述貼近人民日常生活嘅嘢,多數會寫男女之間嘅感情,又有寫妓女嘅可憐身世同感情波折,有啲甚至仲夠膽諷刺當時嘅官府,俾人話佢好代表粵人嘅民系性格-創新,大衆,遠儒,實用.招子庸嗰兩首《解心事》係粵謳當中比較有代表性嘅:
(一) 「心各有事,總要解脫為先.心事唔安,解得就了然.苦海茫茫多數是命蹇,但向苦中尋樂便是神仙.若係愁苦到不堪,真係惡算,總好過官門地獄更仲哀憐.退一步海闊天空就唔使自怨,心能自解,真正係樂境無邊.若係解到唔解得通就講過陰隙過便.唉,凡事檢點,積善心唔險,你睇遠報在來生,近報在目前.」
(二) 「心事惡解,都要解到佢分明.解字看得圓通,萬事都盡輕.心事千條就有一千樣病症.總係心中煩極講不得過人聽.大抵痴字入得症深都係情字染病.唔除痴字就係妙藥都唔靈.花柳場中最易迷卻本性,溫柔鄉裡總要自出奇兵.悟破色空方正是樂培,長迷花柳就會墜落愁城.唉,須要自醒,世間無定是楊花性,總係邊一便風來就向一便有情.」
最傳統嘅粵謳寫嘅題材主要係啲青樓妓院,兒女私情等等,傳統粵謳係民歌同文人創作嘅合體,所以白話得來,又有啲文人情趣.清末時產生新粵謳,因爲晚清國家局勢嘅大變,代表到呢個轉變嘅關鍵作品係《顛地鬼》兩首,自此粵謳眼界走出妓院,開始關心時事時局.原本傳統粵謳因爲文人化,而多少脫離民間,新粵謳因爲關注時事,關心民生心聲,又再一次回歸民間[32].
代表新舊粵謳嘅,可以從「解心」呢個詞嘅釋義睇到.舊粵謳嘅解心,意思係解脫心事,安放人情,新粵謳嘅解心,意思係話解說心思,「解下作者究竟想講咩時事」.舊粵謳嘅代表詩人係招子庸,而新粵謳嘅代表作者係廖恩燾[32].
喺廿世紀初,粵謳入面有啲仲出名到西人都有興趣,俾人譯咗做英文,而澳門又整咗個葡文版.
飲食文化[編輯]
飲飲食食係人生存落去一定要做嘅嘢,所以佢係一種包含嗮科技,自然,同人文嘅文化遺產.嶺南唔單止有獨特嘅地理環境,而且仲成日同外界嘅人做嘢,會發展咗自己一套嘅飲食文化一啲都唔出奇.嶺南地區背住座山,對住個海,有成 3368 公里長嘅海岸線,天氣又暖又濕立立,成日都出太陽-無論係捉魚定係種菜都會好好收成.噉好天然條件,嶺南嘅人就有得用好多唔同嘅食材來煮嘢食,好似係屈大均(17 世紀)嘅《廣東新語》就有噉講:「天下所有食貨,粵東幾盡有之,粵東所有之食貨,天下未必盡也.」呢啲文化仲有得追溯到去好耐之前嘅南越時期:喺超過一千年前,自從喺南越國冧咗之後,有唔少漢人都會去嶺南地區做官或者長住,佢哋唔止將嗰時嘅中原飲食文化帶咗去嶺南,寫嘢嗰陣仲會跟手提吓嶺南嘅本土飲食風俗.好似係響 9 世紀幫唐昭宗做司馬嘅劉恂噉,佢喺嶺南度做咗一輪嘢,寫咗《嶺表錄異》來記錄嗰一帶嘅風土人情.呢本嘢入面有講到當地人嘅飲食習慣,提咗佢哋鍾意食「蠔蠣」同「水牛肉」呀噉.
廣東菜[編輯]
- 內文: 廣東菜
廣東菜(粵拼:gwong2 dung1 coi3),正式啲嗌做「粵菜」,係指廣東同港澳一帶嘅粵人獨有嘅傳統餸菜同埋煮餸方法.廣東菜有幾個特別嘅地方.首先,佢喺用料方面好開放,雖然佢話就話主要係用豬肉,牛肉,禽肉,同水產,但係查實佢無論係魚蝦蟹定係各種飛禽走獸(甚至乎係昆蟲)都有機會用-幾乎乜都可以攞來煮餸.所以粵人嘅飲色文化入面仲有咗「野味」呢個詞語,專係用來形容一啲另類啲嘅食材,好似係蛇,老鼠,狸貓呀噉.喺口味方面,廣東菜嘅口味主要係「清鮮嫩爽」,除咗「甜酸苦辣鹹」之外仲會講求「鮮」.調味嗰陣睇仲配合食材原本嘅味來煮,唔鍾意太辣嘅嘢,亦都偏好落少啲香料-呢幾樣嘢令到佢同四川菜形成到好強烈嘅對比.廣東菜入面嘅餸菜多數都淨係會落少少薑,蔥,糖,鹽,豉油,米酒,澱粉,油,八角,或者肉豆蔻來去調味,間唔中或者會加啲五香粉同白胡椒粉,淨係煮內臟嗰陣會係噉咦落重啲蒜頭呢類香料.佢哋為咗保留食材原本嘅味道,好興用清蒸.所以廣東菜啲味一般都唔會好濃.喺烹調方面,廣東菜有成廿一種烹調方法噉多,除咗頭先提咗嘅清蒸,廣東菜仲好叻用炒,煎,焗,燜,炸,煲,炖,同扣呢啲方法.佢哋煮嘢好講究火侯,鑊氣,同埋「即炒即食」,會要求整出來嘅餸菜有齊「色香味形」.
出名餸菜[編輯]
飲茶文化[編輯]
- 內文: 飲茶
粵人出嗮名鍾意飲茶(粵拼:jam2 caa4).喺嶺南地區,飲茶係一種飲食文化,但同時亦都係一種民俗文化:粵式茶樓唔單止有自己一套嘅飲食風格,飲茶同時仲係粵人嘅一種傳統禮節.粵人喺有客人來探自己嗰陣,好多時候第一樣要做嘅就係「奉上一杯靚茶」,而「請飲茶」基本上就係佢哋表示熱情嘅方式.粵人嘅飲茶文化仲有一柞專屬嘅詞語,好似係「搭檯」,「茶友」呀噉-已經係一種次文化.
傳統來講,粵人無論朝頭早,晏晝,定係夜晚都可以去飲茶.飲早茶通常係老人家多,佢哋好多時喺朝早五點零六點晨運完之後就會成班茶友一齊去茶樓度揾張檯坐埋一圍,一路飲茶一路食點心一路傾閒偈.稍為晏少少嘅九點幾時段,有唔少後生仔後生女就會陪自己嘅阿爺阿嫲飲茶.下午茶嗰陣啲嘢食同做法同早茶差唔多,但係就比較多係成家人一齊飲.而夜晚嗰陣嘅茶樓通常會有雅座同包廂-好多時就會有啲大型啲嘅聚會,呢個時候啲人嗌嘅嘢食亦都會偏向豪華啲.但係無論係邊種飲茶,開頭嗰陣要做嘅嘢都係「開茶」-揾張檯坐低,揀自己想飲啲乜嘢茶,再叫個伙記「沖茶」,茶來咗之後就會嗌點心,成班人仲會一路飲飲食食一路傾閒偈,最後食完就埋單.
點心[編輯]
- 內文: 點心
點心(粵拼:dim2 sam1)係粵人飲茶嗰陣一定會有嘅嘢食.「點心」呢個詞語最早喺 11 世紀出現.《唐書》入面就有噉樣講:「唐鄭為江淮留侯,家人備夫人晨僎,夫人謂其第曰:治妝未畢,我未及餐,爾且可點心.」呢句嘢嘅意思係話一家人準備食早餐,仲未開飯,女主人同佢細佬講話佢仲未梳好妝,叫佢等一陣,食住啲小食醫肚先.而點心呢類嘅食物歷史好悠久,早喺公元前 500 年中原地區已經有記載民間有啲類似嘅小食,後來再傳咗去嶺南同慢慢噉演變做今日嘅點心.粵式點心好多時係用蒸籠來上嘅.佢哋有好多種,可以細分做蒸點,炸點,包,腸粉呀噉.點心係粵式飲食文化不可或缺嘅一個組成部份-廣東同香港呢啲地方都有廚藝學校會開班專係訓練點心師傅.
涼茶[編輯]
- 內文: 涼茶
涼茶(粵拼:loeng4 caa4)係嶺南獨有嘅一種嘢飲.嶺南地區又熱又濕,而且粵人又鍾意食埋嗮啲煎炸嘢,搞到佢哋成日都話噉易就熱氣.於是民間就興起咗用啲藥性寒涼又消暑嘅草藥煲水,然後再攤凍來飲-呢啲清涼又有補身效用嘅嘢飲就係涼茶.涼茶有好多唔同款,比較多人識嘅有廿四味,五花茶,雪梨茶,感冒茶,同埋火麻仁呀噉.佢哋喺嶺南地區好有人氣.廣州同埋港澳地方都開咗好多專係賣涼茶嘅涼茶舖,無論大人定係細路都有人幫襯.呢三個地方嘅政府甚至仲喺 2006 年成功噉爭取令到中國國務院將涼茶列做國家級非物質文化遺產.
糖水[編輯]
- 內文: 糖水
糖水(粵拼:tong4 seoi2)係嶺南飲食嘅其中一個特色,泛指一啲液態嘅粵式甜品.糖水嘅歷史源頭而家已經查唔到,但係廣州嗰一帶似乎係喺仲未漢化嗰陣已經有啲類似糖水嘅嘢,而 10 至 13 世紀嘅南宋時期亦都有文獻提過佢哋嘅市集有賣一啲叫做「涼水」嘅甜味嘢飲.同北方地帶嘅甜湯比起上來,糖水一般都會杰啲,所以粵人通常都會講「食糖水」而唔係「飲糖水」.喺嶺南地區,糖水有好多款,通常係用來喺晚餐做飯後甜品或者做消夜.佢哋熱食或者凍食都得,而且粵人食糖水仲會睇時令:夏天會食綠豆沙清熱,而冬天會食芝麻糊.喺嶺南地區,除咗用來食,糖水仲有喺傳統習俗入面擔當一啲角色:廣東人喺結婚新郎新婚拜完天地之後就會坐喺床邊,等主婚人請好命婆將親友送來房度嘅紅綠筷子撒向帳前帳頂度,跟手個好命婆就會捧住蓮子羹餵新郎新婚食,有「連生貴子」噉嘅意思.
酒文化[編輯]
嶺南嘅酒文化好耐歷史.考古學家發現喺新石器時代嗰陣,嶺南地區嘅人已經有整生果酒,而南越國嘅遺物當中亦都揾到有用來裝酒嘅容器.後來喺 11 世紀嘅宋朝時期,出咗名鍾意飲酒嘅文人蘇東坡俾人貶咗去嶺南之後冇幾耐就寫咗嶺南第一本講釀酒嘅書-《東坡酒經》.喺 15 世紀嘅大明統治之下,嶺南嘅釀酒業開始全面噉發展,開咗好多酒行會館,好似係佛山酒行會館就出咗名因為水質好,米料夠所以出到好酒.到咗今日,嶺南已經出緊好多唔同嘅酒.嶺南米酒係嶺南嘅一種名產;廣東十大名酒亦都好有人氣,尤其係當中嘅玉冰燒個勢特別勁.而傳統上,嶺南喺婚禮同埋佛山嘅秋色祭亦都會用到嶺南釀嘅酒.
喺 2014 年,佛山開咗間嶺南酒文化博物館來介紹嶺南嘅酒文化[33].
圖庫[編輯]
功夫[編輯]
嶺南嘅人由中世紀後半橛開始就有創作好多打交技巧,但係嗰陣時啲門派好亂,分得唔清唔楚,要去到 18 至 19 世紀先至有清析嘅門派可言.嗰時嘅大清政府管唔掂個國家,搞到好似廣東廣西呢啲邊界地方好多賊仔同海盜喺度搞搞震.於是粵人為咗保護自己同埋屋企人,就開始興學打交.呢個潮流令到嶺南嗰頭開咗成柞功夫館,而且粵人仲順手執咗吓佢哋啲打交技巧,將佢哋已經識嘅技術整理分類好-兩廣嘅南拳門派(指長江以南地區嘅功夫流派)就成咗形.嗰陣時粵人仲出咗好多好似廣東十虎呢類嘅傳奇性嘅高手同英雄,當中以黃飛鴻最出位,好多港產片同電視劇都有拍佢嘅事跡[35].
總體來講,嶺南嘅功夫派別主要特色係講究啲橋(指上身)法要多變同埋個馬(指下身)要扎得又穩又闊,會用大嗌來助威,好少可會跳躍或者起腳,冇乜華麗嘅大動作,講究實用-有務實嘅嶺南特色[36].到咗今日,嶺南嘅功夫流派有[37]:
廣東南拳[編輯]
廣西南拳[編輯]
哲學思想[編輯]
- 內文: 嶺南儒學
嶺南甚至仲有自己嘅一套儒學流派.由 11 世紀開始,宋明理學就越來越多人研究,好快就連日本,韓國,同埋越南嘅儒學者都搞埋一份.喺 12 世紀嗰陣,崔與之(號「菊坡」)創立咗菊坡學派,令到嶺南開始有咗屬於自己嘅一套儒學思想體系.打後嗰幾百年,嶺南嘅哲學就一路有發展,出咗一班幾有料到嘅思想家.
嶺南學派[編輯]
- 內文: 嶺南學派
嶺南學派(粵拼:ling5 naam4 hok6 paai3)可以講得上係嶺南哲學入面最有代表性嘅一個流派[38].佢係一班嶺南出身嘅文人喺 15 世紀嗰陣開嘅一個宋明理學流派,佢嘅代表人物係廣東新會出身嘅哲學家陳獻章(外號叫「白沙先生」).佢寫嘅哲學文家陣好詳細噉樣收錄咗喺《陳獻章集》入面.喺呢啲文入面,陳獻章表達咗佢嘅思想,佢主要係主張「自得」同「以心為主」.總體來講,呢個學派係借咗儒家嘅人本精神,但係又會好似道教噉樣睇仲講人同自然之間嘅關係,甚至可以話係有啲俾西人嗰種睇重問問題嘅諗嘢方式影響咗.
六祖慧能[編輯]
- 內文: 六祖慧能
嶺南喺佛學上都有啲成就.中國南禪嘅出名祖師六祖慧能就係出身喺廣東呢一帶嘅,而《六祖壇經》係中國第一部列入佛教正典嘅著作.今日唐人嘅禪宗係以廣東發源嗰派南禪為主,而另外發展嘅北禪相比之下影響力就冇噉強.
傳統節慶[編輯]
粵人有好多傳統節慶.當中有啲係其他東方人都會慶祝嘅,例如係盂蘭節噉,就連日本人同好多東南亞族群都會慶祝.但係粵人好多時會有一啲獨有嘅習俗:好似係過年嗰陣行花市呢家嘢喺粵人以外嘅唐人族群好少見.粵人又會特別睇仲某啲節日,好似係佛誕噉:因為傳統粵人都係信佛多,所以佛誕會大搞,但係反而唔會點樣理孔聖誕.總括來講嘅話,嶺南嘅傳統節慶有:
唐式節慶[編輯]
- 粵式過年傳統:
- 其他唐式節日:
地方節慶[編輯]
- 地方神靈誕辰
宗教信仰[編輯]
同其他東北亞族群好似嘅係,粵人傳統來講乜都會拜:佛教(主力係大乘佛教),道教,好多派嘅基督教,回教,同埋好多自然崇拜喺呢一頭都有唔少嘅信徒.以一個東方地區來講,嶺南特別多經海路由西面傳入來嘅宗教-佛教,唔同派嘅基督教,同埋回教;噉亦都係反映咗粵人傳統上特別多同外面嘅世界交流.
大乘佛教[編輯]
比起拜孔孟,粵人多數都係鍾意拜佛或者拜觀音多啲.呢樣嘢係沿襲咗大唐嘅文化-唐係中國史上最睇仲佛教嘅朝代.唐三藏去印度學完佛之後返咗去大唐,將佢學到嘅嘢周圍教俾嗰時嘅漢人,啲漢人加咗啲自己嘅嘢落去,做出咗有漢文化風格嘅大乘佛教.大乘派嘅佛廟喺嶺南地區周圍都係,而且佛誕同埋觀音誕呢啲都係屬於喺粵文化入面都幾仲大嘅節日.
喺北宋嗰陣盛極一時嘅禪宗佛教流派雲門宗就係喺韶州雲門山(今日嘅廣東乳源)發源嘅[39].
道教[編輯]
喺嶺南嘅主要宗教入面,得道教係經陸路由北面嘅中原地區傳入來嘅.道教思想喺度有唔少影響力,好似係拜城隍,拜土地公,拜華光大帝,或者係風水文化呀噉,都係由道教嗰度搞出來嘅.喺呢方面,嶺南都有啲自己嘅風格,會拜一啲有本土特色嘅神:黃大仙多數係粵人先會拜嘅;而且粵人仲好興去拜啲好似南海神洪聖同媽祖呢一類嘅海神-同內陸地區唔同,反映咗粵人傳統興經海路搞生意嘅文化.
遠儒文化[編輯]
嶺南文化俾學者話佢有遠儒文化嘅特徵[40].呢點可能同嶺南傳統係中原帝國邊界地區同埋大唐嘅影響有關(大唐係重佛多過重儒嘅):雖然儒學喺嶺南都有些少影響力,但係孔廟喺區內依然係少見過佛廟同道觀好多.
其他教[編輯]
除咗大乘佛教同埋道教呢類有東方色彩啲嘅教之外,基督教同埋回教喺嶺南都有一定數量嘅追隨者.喺 15 到 16 世紀嗰陣,嶺南係大明嘅主要對外港口,有唔少西歐嘅商人會喺呢一頭設置自己嘅基地,噉西歐嘅基督教教派(即係天主教同新教,但仲有其他細啲嘅教派)會跟手傳埋入來一啲都唔奇.而喺再早啲嘅時期,來自阿拉伯同波斯嘅商人都有喺嶺南一帶度搞生意,佢哋嘅回教自然跟住佢哋一齊入埋來.
- 圖庫
其他民俗[編輯]
粵商[編輯]
- 內文: 粵商
粵商(粵拼:jyut6 soeng1)係指一啲由粵人組成嘅商幫.響歷史上近呢二千年來,嶺南(尤其是係廣州嗰頭)喺好幾個朝代都係做中原皇朝嘅對外港口[41],令到粵人有咗一種好強嘅商業文化,出咗好似廣州十三行呢類出名嘅商幫,而且仲有一套自己嘅行商之道[42]:粵商出咗名會當關公係財神噉來拜,喺行商手法上會講實用,做生意嗰陣會避開政治嘢,注仲結果同實利多過虛名,低調唔鍾意出風頭,硬係驚俾人打劫所以會講「財不可以露眼」,而且知足又自強.到咗今日,粵人仲係傳承緊粵商文化,好似係廣州,香港,佛山,同深圳呢啲嶺南主要城市都係大商埠,會搞好多金融同工業生意:好似係香港噉,直到 2016 年,香港嘅全球金融中心指数(Global Financial Centres Index,簡稱 GFCI)去到成 748 -係全世界第四,只係低過倫敦同紐約市少少[43].
象徵物[編輯]
木棉花[編輯]
- 內文: 木棉花
木棉花(粵拼:muk6 min4 faa1)好多時都俾人覺得係最代表到嶺南嘅花.嶺南嘅木棉文化有得追溯到去南越時期:據講公元前 200 年嗰時,南越國嘅國王趙陀曾經送咗樖木棉樹俾統治緊中原嘅漢皇朝來表示敬意-即係話喺嗰時嶺南嘅人已經有用緊木棉來代表自己鄉下.到咗今日,木棉已經係粵文化入面好重要嘅象徵物,成日都喺粵人作嘅詩歌或者散文度出現,好似係《南海潮》呢首民歌就用咗「紅棉」來代表粵文化.亦都有粵人攞木棉樹來同英雄比較,話佢樹幹又大又粗,又成日生得高過嗮周圍啲樹,仲就噉幫佢改咗個花名叫「英雄樹」.
木棉家陣已經做咗嶺南文化大城廣州嘅市花.
喺西化嘅香港,木棉文化都有啲影響力.好出名嘅粵語流行歌手羅文有作咗首叫《紅棉》嘅歌,專係講木棉嘅.除咗噉,喺香港公園嘅紅棉路婚姻註冊處係香港人嘅結婚熱門地點.
洋紫荊[編輯]
- 內文: 洋紫荊
洋紫荊(粵拼:joeng4 zi2 ging1)可以話係香港嘅象徵.佢喺 1880 年嗰陣俾一個神父發現,後來喺 1908 年俾學界判定係新嘅品種,喺 1965 年正式做埋香港嘅市花.而喺 1997 年主權移交之後,洋紫荊圖案仲出現咗喺香港嘅特區區旗嗰度.始終香港係出咗好大柞好似係戲,電視劇,同流行歌呢類嘅文化產物來宣傳粵文化,令到香港俾好多粵人覺得佢係現代粵文化嘅代表.因為噉,洋紫荊有時會俾人覺得同粵文化好有關係,例如係《南海潮》呢首歌度都有提咗「紫荊」來去代表粵人同埋粵文化.
香港嘅金紫荊廣場有座好大嘅金色洋紫荊雕像,係香港嘅地標之一.
三板[編輯]
- 內文: 三板
三板(粵拼:saam1 ban2),又叫做「舢板」,係南中國海沿岸度成日都會見到嘅一種木造嘅平底艇仔.呢種艇仔粵人,福佬人,越南人,同埋好多東南亞民族都會用.佢哋通常係三米半到四米左右,好多時會加個篷,仲住得人.好多漁民會住喺三板度方便佢哋做嘢,令到好似係廣州同香港呢啲嶺南嘅沿海城市成日都會有一大柞三板泊嗮喺個港口度,係好有本地特色嘅景象.三板喺粵人作嘅歌或者拍嘅戲度耐唔耐就會蒲頭,令到好多人覺得佢係嶺南文化嘅象徵物之一.
《南海潮》呢首民歌入面都有提咗「舢板」.
睇埋[編輯]
嶺南風俗[編輯]
相關文化[編輯]
其他[編輯]
攷[編輯]
- ↑ Loewe, Michael (1987). "The Former Han Dynasty". The Cambridge History of China, Volume 1: The Ch'in and Han Empires, 221 B.C.–A.D. 220. Cambridge: Cambridge University Press.
- ↑ 越人底色+移民——广府源流
- ↑ 廣府文化與百越族文化的關係
- ↑ 4.0 4.1 4.2 Chen, M., & Newman, J. (1984). From Middle Chinese to Modern Cantonese (Part I). Journal of Chinese Linguistics, 12(1), 148-97.
- ↑ 5.0 5.1 5.2 Chen, M. Y., & Newman, J. (1984). From Middle Chinese to Modern Cantonese (Part 2). Journal of Chinese Linguistics, 334-388.
- ↑ 6.0 6.1 6.2 Chen, M. Y., & Newman, J. (1985). From Middle Chinese to Modern Cantonese (Part 3). Journal of Chinese Linguistics, 122-170.
- ↑ 廣東唐人洋雜碎
- ↑ 淺談嶺南民居的嶺南建築特色
- ↑ 岭南园林的营造手法与艺术特色
- ↑ 張民輝:「以骨代牙」 廣州牙雕的輝煌與傳承
- ↑ 琢玉人用心雕刻精緻孤品
- ↑ 非遺|廣州玉雕,一種讓玉石煥彩生輝技藝
- ↑ 西汉南越王墓玉器(图)
- ↑ 『锦绣岭南』四大名绣之粤绣艺术展
- ↑ 佛山剪纸专题网站
- ↑ 嶺南書法與書法家
- ↑ 「墨舞廣州」好評如潮 嶺南詩書風骨浪漫
- ↑ 香港僅存廣彩瓷廠 首度展覽經典瓷畫
- ↑ 廣式家具與嶺南文化
- ↑ 走在時尚潮流前端的家具——廣式家具
- ↑ 嶺南畫派-折衷中外融合古今
- ↑ Croizier, R. C. (1988). Art and Revolution in Modern China: the Lingnan (Cantonese) school of painting, 1906-1951 (Vol. 29). Univ of California Press.
- ↑ 嶺南民歌知多少?
- ↑ 細數廣東最出名的10大講古佬
- ↑ 谭达先, 徐佩筠 (1980). 廣東民間故事. 香港世界出版社.
- ↑ Maes, 140; Taruskin, Grove Opera, 4:664.
- ↑ 為什麼有時候普通話讀詩詞不押韻,而用粵語讀卻很有味道?
- ↑ 嶺南詩派略論
- ↑ 談廣東方言的格律詩
- ↑ 粵典文庫-嬉笑集
- ↑ 廣府文化的奇葩——粤謳
- ↑ 32.0 32.1 李婉媚. 《清末民初的粵語書寫》. 香港三聯書店
- ↑ 廣東最大酒文化博物館揭牌 豐富嶺南酒文化內涵
- ↑ 武舘嵗月 洪拳的起源
- ↑ 武俠小說《武壇二虎 》自序裡的廣東十虎
- ↑ 岭南南派武术技术特征的文化研究
- ↑ Sensei/Renshi Nathan Chlumsky (2015). Inside Kungfu: Chinese Martial Arts Encyclopedia. Lulu.com. ISBN 13-2911-942-8.
- ↑ 陈献章. (1987). 陈献章集. 卷二与张延实主事六十九则, 165-193.
- ↑ 洗宗. (1989). 《 雲門宗》 簡介. 嶺南文史.
- ↑ 刘益. (1997). 岭南文化的特点及其形成的地理因素. 人文地理, 1, 46.
- ↑ 千年粵商
- ↑ Cheng, Y. H., & Huang, P. Y. (2008). A Review of the Research on the Culture of Cantonese Merchants [J]. Journal of Guangdong University of Business Studies, 3, 013.
- ↑ "The Global Financial Centres Index 19". Long Finance. March 2016. (原先內容喺2016年4月8號歸檔). 喺2017年7月10號搵到.


text:
唔知大家又有冇睇過外國嘅花式電單車表演呢?現場嘅相信冇咩人會睇過,但電視上應該都見唔少啦!認真叫你控制架電單車喺空中飛嚟飛去你都唔制啦,咁不如就等Fail Hard《雜技電單車》嘅雜技人表演比你睇點趺法點飛先係最型啦!
呢隻Game係以第三身角度去玩,從而去控制佢去做各種花式動作,雖然玩法唔會比得上第一身視角咁緊張刺激,但呢隻Game勝在風格夠特別,唔會緊張之外休閒味亦十足.
首先,要幫佢買架靚仔啲嘅電單車…呃…一開始嘅錢唔夠,所以你得一個選擇,如果想要更加好嘅車就麻煩自己刷多幾關啦!
如果唔想換車,亦都可以拎啲錢嚟幫架車升級,相對黎講遊戲嘅耐玩性提高左唔少;控制方面非常簡單,只需要控制開車,停車同跳起就得!
不過成隻Game最大特別並唔係要睇你點拎晒三星過開,即使你拎到滿分亦都唔會比你過關住!咁應該點?就係將特技人玩弄致死先過到關啦~仲要係死得越慘越高分!(佢跌親仲會有笑聲同呻吟聲添架,用嚟發洩一流~!)
遊戲每關三個回合,如果在第一個回合就拿到三星評價,將得到另外的獎勵,一開始仲以為是喺有三條命呢,跌倒3次就得進醫院添.跌倒唔怕,爬起身又係一條好漢,再接再厲啦!
唔似得競技遊戲咁緊張刺激,又唔需要過多嘅技術要求,只係好純粹咁玩雜技,如果鍾意運動類型遊戲嘅話,不妨入手Fail Hard《雜技電單車》!
Comments
Powered by Facebook Comments


text:
話說前幾日係某跑步谷見到,有人唔洗1粒鐘跑完 10K 然後話自己慢腳問人係未跑得慢,引來其他跑友不滿.呢個世界總係有人跑得快過你,又有人跑得慢過自己,咁代表咩呢?
其實無意思架.有人話自己 10k 47mins 都唔夠快,咁唔通我因為個個都跑得快過自己就唔跑步? 跑步呢樣野,明明就係一個人嘅事,就算比賽都唔會因為你一個人屎波就會輸,又或者你擁有神一樣嘅隊友就會贏.跑步,隻腳係你自己,你自己可以控制自己嘅能力,唔需要同其他人鬥快鬥勁.每個人心入面都有一個屬於自己嘅目標.PB 也好玩大斜路又好,今次做唔到,搵出自己不足之處,針對自己不足個方面努力練習,先係至勝之道.
跑步從來都由自己隻腳踏出第一步開始,聽聞有部分全馬嘅會睇少玩半馬嘅,又有半馬會取笑玩10k.跑步唔係一開始就已經係42公里,每個人都經歷過自己3K,5K,10K咁走上去,經歷過幾多 PW,跑唔郁,腳痛胃痛橫膈膜痛……如果取笑人地,其實同時你都取笑緊過去嘅自己.跑步,練到嘅唔單係自己嘅耐性,點樣挑戰自己,更加係一種修行,面對人與路嗰種謙卑嘅心.有人向自己請教,未當經驗分享一下,如果對方試過唔得,未大家一齊再研究下,總好過收收埋埋又要同人較量又要笑人地丫.
呢個世界,人外有人,路外有路,斜仲更斜,天外有天.做好自己,唔好得把口話人地快過自己,坐係到又唔郁,最緊要係對自己有信心,行動著起對跑鞋先係實際.跑步唔洗同人比較,要比較嘅係昨日嘅自己.正所謂,要嬴人,先要贏自己.
講到尾,Personal Break,就緊「逼」自己啦,唔通「逼」其他人咩.
其實,我都係想簡簡單單跑個步啫,你估依家賽馬次次都同人鬥?
Fitz Facebook專頁
愈跑愈孤獨
紐約馬拉松名人榜
Fitz Running 跑步
分享連結:


text:
聖基爾達 必去景點及阿克蘭街附近酒店推介
阿克蘭街附近酒店預訂
神秘優惠價幫你慳更多
即時揭開神秘優惠價,慳得更多
聖基爾達必去推介 - 阿克蘭街
想去 聖基爾達 自由行?等 Hotels.com 帶你玩盡 聖基爾達阿克蘭街 啦!留意我地文章,話你知去聖基爾達 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋聖基爾達阿克蘭街 附近有咩酒店,等你更加容易計劃行程,慳返酒店來回景點嘅時間.
聖基爾達阿克蘭街 自由行
去得聖基爾達阿克蘭街 自由行最緊要一定係揀啱日子去.一啲熱門景點例如,聖基爾達 嘅 阿克蘭街,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
聖基爾達阿克蘭街 交通
想去阿克蘭街 暢順無阻濟,最好就係出發前,睇清楚聖基爾達阿克蘭街 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
聖基爾達阿克蘭街 必食必買攻略
聖基爾達阿克蘭街一直都係旅遊熱門地點,去到聖基爾達阿克蘭街,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
幾年前寫過一篇文叫"旅行的心癮
"
盤點左我地住過o既酒店
一路寫又一路回味下去旅行時o既心情...
睇住小齊越o黎越大個,
由果時可以同我孖舖到而家要預個床位比佢
話咁快又 3年了, 呢幾年我帶小齊去旅行日子都唔少,
基本上學校假期我又就到時間的話都會出走幾天...
小齊由細到而家都好鍾意住酒店咖喎,
成日都叫我早d去check in想睇下d房係點
而家又做個小整理, 大致係順住時間順序 (小齊個樣變大個啦~)
幾年後睇返感覺又應該唔同~
有部份之前o係blog提過, 貼埋舊文 link 方便翻查
統計上o黎講去日本次數最多, 其次係台灣
每次都儘量唔好剩係行街買o野,
多D時間睇下風景同當地特色, 浸下溫泉, 休息下充電
有次拎個日本地圖o黎睇, 原來我地都去左唔少縣咖
山梨縣: 星野RISONARE八岳 (舊文)
星野RISONARE係其中一個小齊耐唔耐會講返o既酒店,
因為佢最欣賞係複式可以行上行落...
之後我地都無住過複式o既酒店luuu
呢間超細迫迫Hotel~ 無下次
好記得呢餐一泊二食o既晚餐飽到上心口
呢次同埋表弟去台灣玩得好開心, 呢間酒店有得karaoke!
好靚o既民宿, 日夜景各有風味
又係一間令人回味o既酒店, 小朋友完全可以玩足2日唔出街
泉水係滑o既, 而呢間旅館仲要用纜車載人落山谷底浸,
我覺得好讚!
呢間獨立屋唔駛中六合彩都可以住到,
好靚, 值得住~
最近12月呢次去左大阪果頭,
用KANSAI WIDE PASS 上埋兵庫縣城崎溫泉果邊,
遊記仲整理緊
睇睇下d相又想出走日本啦~


text:
倫敦有一條非常之著名嘅街道,如果你冇行過,就真係好似冇去過倫敦一樣,叫做牛津街Oxford Street.去Oxford Street非常方便,因為由地鐵站一出就係.
咁多年來,牛津街都係咁繁華,當我人在英倫嘅時候,冇乜特別嘢想買,淨係想去睇吓有冇啲Vintage T恤可以買下,於是我就走咗去HMV.
去到HMV嘅門口見有條長長嘅人龍,乜英國嘅唱片業仲咁興盛咩!睇真啲發覺排緊隊嘅全部都係年紀大過我嘅Auntie ,心諗有乜嘢搞作呢.唔理住先啦,反正英倫音樂未必關我事㗎,於是我入去shopping.睇吓睇吓啲T非常之開心,全部係我嗰個年代嘅T恤,買哂就真係破產,正在諗緊買邊件嘅時候,突然聽到後邊一陣喧鬧,轉頭一睇原來明星到,再睇真啲👀嘩,竟然係佢Cliff Richard!終於明白點解排緊隊嘅係嗰個年齡層,原來佢出碟有簽名會.
我大聲講From Hong Kong,佢即刻拎過嚟同我揮手,其實我唔係佢嘅fans,不過對於香港50,60,70年代嘅人嚟講,佢絕對係頭號偶像!同佢揮完手之後,我竟然懵下懵下咁行咗出去HMV,乜嘢都冇買.
唔緊要啦,反正成條牛津街咁多嘢好行,買唔到好嘢,都會食到好嘢嘅!下一站Harrods.
#正文社旅遊書 #我是旅行嘉 #英倫風情 #何嘉麗callmegaga #倫敦#OxfordStreet #牛津街 #HMV #CliffRichard


text:
犬系男友
個性活潑黐人,有嗰句講嗰句超級直率,亦好鐘意得閒嗲下女朋友,真係心都溶〜最鐘意同女朋友去唔同地方玩,最重要係會對女朋友專一又忠心啊!!
貓貓系男友
個性安靜,外冷內熱嘅代表,外表冷淡好似咩都冇所謂咁,但其實會不停觀察,內心渴望女朋友只在乎自己一個,會好依賴自己重視嘅人.
兔仔系男友
比較細膽,做任何事都會好小心,因為本身警戒心強欠缺安全感而好聽女朋友話,亦好鐘意黐住女朋友好想可以永遠留喺佢身邊.
豬仔系男友
最鐘意就係食野,女朋友食唔晒嘅野食一定可以幫手食晒〜望落可能會有啲肥嘟嘟又有啲蠢蠢地嘅感覺真係好可愛,親和力亦滿分啊!
馬騮系男友
貪玩百厭,最鐘意就係整蠱女朋友!女朋友小器啲就弊啦〜(笑) 但除咗鐘意整蠱女朋友之外都會成日做啲搞笑野𠱁女朋友開心,係個大細路黎!
羊系男友
外表溫馴斯文,感覺對人包容又就得人,但內心會對某啲事有份堅持同執着,內外反差萌〜
鹿系男友
鹿系男友可以用「媽朋兒」黎形容,除咗有治癒性嘅笑容之外亦知書識禮,對女朋友更係呵護備至,煮飯洗衫樣樣得!
熊系男友
呢類男友比較MAN,外型大隻啲令人覺得有安全感,同佢去街shopping就好似帶咗個私人保鑣咁〜但佢地有啲不善言辭,唔係好識用言語表達自己,所以通常都會用肢體語言例如熊抱去表達自己嘅愛意〜〜
狐狸系男友
殺死人嘅眼神係狐系男友嘅重點,識得打扮而且了解女朋友心思,亦好識講野𠱁女朋友開心〜口甜舌滑到令人懷疑佢係PLAYER,但其實只會對女朋友甜言蜜語.


text:
想短期內幫BB轉奶粉..
-
生完BB之後一直餵緊人奶 餵左幾個月
而呢個月愈來愈少奶水 工作都好繁忙
所以餵埋呢幾日就諗住轉奶粉
求推介
-
EMMA last edited by
試下A+丫, 我覺得呢隻奶粉BB都算食得唔錯,又肥肥白白
-
我自己比仔仔飲緊S26 Ultima
日日都有便便
-
rose last edited by
3個月個陣就開始幫仔仔補illuma,都好快適應到,日日都有poopoo,你都可以俾bb試試
-
呢隻係唔係都係惠氏?
有唔同?
-
CeciM last edited by
CATHERINE said:
生完BB之後一直餵緊人奶 餵左幾個月
而呢個月愈來愈少奶水 工作都好繁忙
所以餵埋呢幾日就諗住轉奶粉
求推介
轉babynes丫,有益生菌同益生元,有助腸道健康,日日都有poopoo.
-
都係惠氏,不過奶源唔同~
-
請問可以點開始轉呀?
-
惠氏個官方網有哂轉奶表可以參考
-
mary last edited by
EMMA said:
試下A+丫, 我覺得呢隻奶粉BB都算食得唔錯,又肥肥白白
我都係呢隻wor,唔錯,同bb夾又易買,最重要係唔貴


text:
(專訪)陳澤滔:毒 L 同你做個好榜樣立場報道
2016/9/14 — 20:07
陳澤滔仲記得,上年佢喺區議會選舉輸 99 票.係 exac7ly 99.
之後佢喺 facebook 寫咗個 post,咁講:
有個網民咁 reply:
陳澤滔打完呢句說話,就係咁喊,係咁喊:「呢個社會仲要年青人犧牲幾多嘢先夠.」
大佬,時間又俾咗,錢又射咗落海啦,仲想點呢.唔好一開口就生活?食風呀?
嗰時陳澤滔無諗過選立法會.好喇,終於都係選,又輸埋.講真,其實為乜呢.
*
五日前,我去到牛頭角地鐵站,見到有個高高瘦瘦嘅男仔企喺度篤手機.嗰時天黑,個男仔皮膚又黑,保護色下我幾乎認唔到佢係邊個.望咗幾秒鐘先知原來係陳澤滔.
嗰晚係陳澤滔最後一晚謝票.
謝票團有二三十人左右.本來係陳澤滔助選團隊,選完之後自稱「落選團隊」.有時開大聲公,第一句會係:「大家好,我哋係陳澤滔嘅落選團隊.」街坊經過聽到會揞住嘴笑.
睇陳澤滔謝票好騎呢,因為你會見到佢好似打 Warcraft 隻 hero 咁,俾人點來點去.「你,企呢度,對住馬路嗰邊嗌咪!」助選團會咁樣同佢落柯打,跟住佢就會鵪鶉咁照做.
當日謝票嘅總指揮係一個叫做 Kristine 嘅女仔.矮矮細細,長頭髮,睇落好似弱不禁風咁,但統率力應該高過陳澤滔.通常個謝票流程是咁的:
陳澤滔先開聲嗌咪:「喂喂?(試咪)大家好,我係東九龍社區關注組.多謝大家嘅支持,雖然我哋輸咗,但係唔會就咁就放棄.我哋係東九龍社區關注組,多謝大家.」
跟住 Kristine 就會好熱血咁嗌:「一,二,三!」然後大家一齊鞠躬:「多謝各位街坊支持陳澤滔,我哋會繼續努力,請支持東九龍社區關注組,多謝!」
有一幕係陳澤滔喺間佳寶前面嗌完,跟住突然間爆咗句:「大家以為我哋同佳寶有咩關係,其實無㗎,我哋係經過㗎咋,哈哈哈.」嗰時個咪仲係開住的.仲有,每逢有細路經過,佢都會停口唔嗌,然後扮米奇老鼠同個細路講嘢.個細路反應通常都係 O 晒嘴.我希望今日啲細路聽過米奇老鼠點講嘢.
總之,老老實實,呢團謝票團似大學 O Camp 多過專業政黨.陳澤滔頂多係個大組長,點睇都唔似政治人才.
唔只係我啦,Kristine 都係咁諗.呢位細細粒指揮官講嘢好直接.我問佢點睇陳澤滔,佢話覺得陳澤滔唔係好識 present 自己.比如陳澤滔開咪,Kristine 要提醒佢企中間(因為佢成日企埋一邊),眼望前面(佢成日望地下),唔好郁身郁勢(佢成日兩隻手吊吊揈),同埋唔好講咁長,要精簡.佢成日講嘢長過長洲.
除咗 present 之外,仲有一個問題係,陳澤滔好鬼介意人哋 hi 佢.無論係區議會定立法會選舉,佢一路嘅「選舉策略」係唔家訪,唔告急,唔打電話叫人投票.咁做係因為佢怕乞人憎.有時候,網上面人哋話佢一句,佢就要放喺心入面好似洗衣機咁攪來攪去,攪來攪去,搞到自己苦瓜乾咁面口.所以大家都叫佢做港女滔.
其實呢個年代,唔好玩啦,正如古語有云,出得來行,預咗要還.上得網,你就預咗俾人左邊一片右邊一插,何況係搞政治?德蘭修女都會俾人插大愛離地啦.
陳澤滔咁講:「咁人哋批評得梗有原因嘛,佢哋批得我啱,我咪改進,唔啱我咪澄清囉.」
之但係好多係鳩插㗎嘛.
「其實大部份意見,你好難判斷係誤會定鳩插.咁咪嘗試返了解件事囉.所以我成日出澄清 Post 㗎,哈哈哈.」
今屆選舉,多咗好多人 add 陳澤滔 facebook.咁大鑊啦,意見仲多.佢連想學 TVB 搞個選後 BBQ 都有人會同佢講話,喂,下個禮拜落雨喎.跟住陳澤滔就困擾.係喎,落雨喎,點算好呢.義工同佢講,唉一個半個意見,你唔好理啦.陳澤滔話,唔係喎,人哋咁講可能係啱㗎喎.
扭扭擰擰.
「我知我無論外表同性格都唔似係適合從政.又怕醜,講嘢又唔夠直接,唔夠肯定,好多人都話我唔夠成熟,俾唔到信心人.」陳澤滔咁講.
偏偏一次又一次行出來嗰個就係佢.陳澤滔,點解.你要.咁樣做?
*
陳澤滔 1984 年出世.佢未嚟到呢個世界,老豆就先過咗身.攞綜緩嘅陳媽媽一個人湊大陳澤滔同佢兩個家姐.佢算係讀得書,中學讀聖言.聖言係間男校,學生出名純品但高登仔特多,原因不明.陳澤滔話可能係傳統.我諗來諗去都唔明點解一間學校傳統可以係多高登仔.總之佢話,如果喺高登開個聖言 post,會特別多回覆,最少佢個年代係咁,依家唔知.
依家應該都差唔多,聖言早排先搞過「愛國歌曲歌唱比賽」 ,如果大家仲記得.
呢間學校就係佢成為毒 L 嘅起點.嗰時佢嘅最大興趣就係同同學打機.Warcraft,Starcraft,Winning…...幾乎只玩 multiplayer game,貪一齊打先過癮.
機打得多唔代表唔讀書,陳澤滔 AL 考 2A1B,兩個 A 係 Pure 同 Applied.雖然數學好,但佢唔想齋計數,又唔想讀純理科,所以 JUPAS 揀中大 Computer Engineering.
佢嗰一屆有四十幾個男仔,得三個女仔;下屆,零個女仔.我都係中大出身,而且同陳澤滔同年畢業,所以知道我哋個年代,大家印象中 Engine 仔有幾毒.陳澤滔話,佢 exac7ly 就係咁嘅人.
又係聖言傳統.唔知點解好多聖言仔讀中大都住新亞知行樓.嗰時陳澤滔住知行,成條 Wing 六間房都係聖言.喺宿舍,一日到黑打機,瞓覺.走堂走得勁過建制派走數,一個 sem 返得幾堂.
07 年,Third hon 畢業.陳澤滔話佢自己抵死.跟住走去做電訊,寫 program.你去外國嗰時咪會收到訊息話打長途電話幾錢優惠嘅,陳澤滔搞嘅就係嗰啲.
寫落,先知原來自己唔鐘意,因為覺得好似無乜意義.電訊商會發達,但無人會開心咗.陳澤滔係毒,但係毒得來佢唔係淨係想對住部電腦過世.
佢其實想人開心.打機為乜?都係大家開心之嘛.
所以當佢去完澳洲 working holiday 返嚟,2010 年搵到迪迪尼份工,陳澤滔先算真係搵到自己嘅至愛.佢主要工作係做維修工程.如話國師落雷劈爛咗部過山車,換零件,調整返個 software 嗰個就係佢.有時候佢亦會做更新,例如喺 space mountain 度加啲焦焦焦嘅元素.雖然只係 Engine 嘢,唔係設計嗰啲,但只要見到人玩完,笑住咁樣路過,陳澤滔就已經覺得好滿足.係,迪迪尼係搵錢,但起碼做啲嘢出來大家會開心.佢真係好鐘意見到人開心,所以佢唔介意做一世迪迪尼.
「嗰時仲想去大陸山區教書......覺得好似幫到人.咁依家梗係唔會拎返出嚟講.本土派鬧鬼我呀嘛,哈哈.」
好似佢呢種人,正常嚟講其實真係唔會搞政治.都係穩穩定定,結婚買樓.陳澤滔自己都話,佢開初其實真係唔識政治,以前學生會搞抗爭,佢仲會覺得班人熱血過頭.
之所以會開始睇社會嘢,最初都係因為 newsgroup.今日後生仔應該唔知咩係 newsgroup.佢類似於討論區,但比討論區更加舊式.如果唔係陳澤滔講,我都唔知原來仲有人用.佢話 newsgroup 最大好處係個樣睇落似 e-mail,喺課室或者 office 睇都唔會太揚,唔會話好似高登咁,一睇就知你吞 pop.
咁陳澤滔上個 newsgroup 叫做 twonil,易俾玲.一睇就知個谷平時係講波(唔好同我講你唔知點解),但係個谷啲人一熟,有時都會講吓社會政治,陳澤滔跟 post 跟得多,咪都會關注吓.
至於令陳澤滔真係覺得想行出來,係因為 5 年前一單嘢.如果大家仲記得,人力喺七一遊行後曾經同差佬衝突,仲出埋椒.事後包括毓民,阿牛,慢必在內嘅 138 人被的返差館.陳澤滔嗰時無參與,但係有睇直播.佢問自己,點解呢班人要行出來俾人拉呢?佢哋都唔係傻㗎嘛,咁都肯做,為乜?
當然嗰時佢諗乜係唔會有人 care.如果陳澤滔嘅社運生涯係一個 baby,2011 年嘅佢不過係一粒精子.佢真正出世,係 3 年後.2014 年七一預演佔中嗰次,輪到佢俾人拉,變成 511 個被捕人士之一.跟住佢寫咗篇叫做《511 分之 1》嘅文章,講返自己經歷.就係咁,佢紅咗.
好多人喺篇文度回應.你知陳澤滔性格,每個留言佢都一定會好細心睇.睇完佢明白一件事,就係篇文之所以廣傳,唔係因為佢寫到好似畢加索咁有文采,而係因為篇文俾到人一個訊息,就係每個人都要行前一步,其他人先可以跟住行落去.
就好似遊行,如果永遠都係得一條友企前面帶,其他人全部淨係跟,咁遊行永遠就只會係遊行,行完咪散水.但如果隊伍入面,有一個人肯問自己,我係咪都可以行前啲呢?咁呢場遊行就有可能發展落去.
眾所鳩知,超人只係卡通片,呢個世界係無超人.正因為咁,打怪獸先唔係話次次要邊個出馬,而係要,一人一步.如果人人都問自己係咪可以再向前行,西環都可以俾你踩到陸沉.
「我想講嘅係我同大家無唔同,我唔係英雄亦都唔希望做英雄.今日留喺度嘅係我,我希望他朝留喺度嘅係大家.」《511 分之 1》入面,陳澤滔以呢一句說話作結.直至今日呢個 moment,佢諗緊嘅都只係一件事,就係呢條毒 L 要做個好榜樣,令更多香港人知道,自己都可以行出來.
所以,陳澤滔向前行一步.舊年佢同廿零個素未謀面嘅高登仔,一齊搞咗個東九龍社區關注組.上年選區議會,今年選立法會.最好梗係贏,輸晒,其實都無緊要,因為好多人真係因為陳澤滔,行多左一步.你睇今年個義工團構成就會明白:有啲人係佢聖言時代嘅同學,有啲係 engine 嘅大學同學,仲有啲係 twonil 嘅版友.當年佢有個師兄,依家讀緊博士,今次選舉同佢坐低貼 label.又有個舊同學,平時 facebook 少講政治,為咗佢,竟然寫咗兩篇千字文,講陳澤滔呢個人有乜料到.
仲有阿富.好多人應該唔知邊個係阿富,但係關心陳澤滔選戰嘅人都應該見過波波.波波就係阿富隻貓.facebook 好多佢嘅相.隻貓其實有啲似陳澤滔嘅,因為正如正常 engine 人唔會走出嚟參選,正常嘅貓都唔會俾主人帶出街露面;但係陳澤滔參選,波波露面.阿富話,波波係三年前佢朋友喺一個粉嶺廢車場執返來.帶佢睇醫生,醫生話佢性格外向唔驚人,所以阿富帶佢出來做義工.如果有最佳義工獎,應該頒比波波,須知香港貓奴多,波波應該幫陳澤滔吸咗票.君不見謝票嗰晚搵隻貓傾偈嘅人就多過搵陳澤滔.又唔可以怪人嘅,我都摸咗好多嘢.
唔好意思,講返阿富.佢同陳澤滔相識於雨傘,因為被陳澤滔行出嚟嘅理念感動,所以幫佢手.依家阿富係東九龍社區關注組三四十個 core 其中一員.上年區議會佢助選,最尾輸咗,馬尿流足一個禮拜.今年再幫.33 歲人,有份正職,正職以外時間全部用來助選,終於有日起身,隻腳痛到落唔到床.醫生話佢過勞,膝頭軟組織發炎.揸住拐仗都仲要出來開街站.我同佢講,好心你就抖吓啦.阿富話,時間唔等人.同埋,佢相信陳澤滔,相信佢真心.
好多人幫陳澤滔助選,都係因為真心難求.細細粒指揮官 Kristine 直頭唔介意同我講,佢其實無好認真睇陳澤滔政綱,港獨立場嗰啲梗係知,但 Kristine 真正睇重嘅,係陳澤滔個人.佢記得嘅係陳澤滔會擺完街站開完會,攰到趴喺度都要同義工一齊做選舉富士康,摺通郵.又有一次,Kristine 同另一個義工喺麗晶花園擺街站,突然有個阿叔好激動咁衝埋嚟,Kristine 以為個阿叔挑機,咪著草.著唔到,個阿叔捉住佢哋係咁講係咁講,Kristine 先知原來佢係支持者嚟嘅.陳澤滔唔知咁多,遠處望見唔知個阿叔咩來路,一心諗住衝過去保護義工.保護就唔需要啦,但係呢一幕,就印咗喺 Kristine 個心入面.令佢相信為陳澤滔呢個人,值得一星期五日朝朝五點幾起身擺早站,擺到身水身汗返工,收工後再擺晚站擺到十一二點.
陳澤滔就係咁嘅人.有點港女,有點毒,有點真心.(所以佢仲有個名叫真心滔)呢種人你唔會想像佢四圍 hi 人,所以佢講來講去咪就係唔打負分戰.陳澤滔會屌票,簡直係同朱凱迪會炒樓,梁天琦認西環做契爺一樣咁唔 make sense.
當然你同我都知道,做契仔可以獲配票,炒樓先可以發達.比例代表制要點玩,陳澤滔唔係唔識.「你喺政治光譜度劃一塊地,然後屌走晒塊地其他候選人,你咪贏.」但佢性格不合,唔玩.
之前三跑佢去機場示威,主辦單位同支持者叫佢講兩句,陳澤滔死都唔肯,即使佢明知選舉須要曝光率.佢話自己無做過嘢,唔應該講.
傻的嗎.
「違背良心嘅嘢好少做,所以咪輸囉,哈哈.」
*
落選團隊最後謝票嗰晚,有啲街坊行過會停低,同陳澤滔講兩句.其中一個哥哥姓簡,住牛頭角上村.佢話因為欣賞陳澤滔唔玩污糟手段,所以投佢一票.咁最尾選唔到,無計啦.佢停低係想問陳澤滔,之後有乜打算.
「我應該退唔到落嚟㗎啦.」陳澤滔同簡生講.
好似好勉強咁.其實無錯,真係勉強.選舉來講,佢係烈士.上年區選,佢已經將留返來同女朋友買樓嘅首期,射咗一忽落海.本來佢無諗住話選立法會,但係青年新政搵佢,諗諗吓,好啦,射多忽.依家選舉條數未計得清,但應該十幾萬走唔甩.佢同佢女朋友依家住緊劏房.我直接問佢,其實你覺唔覺得欠咗人.佢話,梗係覺啦.
如果可以,陳澤滔最想係正正常常返迪迪尼,唔好再搵佢,因為佢真係唔適合從政.只係,同關注組嘅人傾完,始終都係暫時未退得落嚟.不過又灰唔晒,佢喺義工團入面都搵到人有 potential.如果有人企出來,佢就可以退居幕後.
「我呢兩年嘗試做嘅,其實都係說服更多人企出嚟咋嘛.唔好等英雄,等人幫,自己香港自己救,我相信係做到嘅.」
希望下屆選舉,我哋唔會再需要見到陳澤滔個樣,喺張候選名單上面啦.


text:
「提名」
相信好多人都好關心究竟曾俊華同胡國興夠唔夠提名票入閘參選特首.三月一日就係特首選舉提名期嘅最後一日,因此係嗰日之前要得到一百五十名選委提名先至有機會去參選.當然林鄭月娥得到一大班建制派支持所以好早就已經得到所需要嘅提名票.當然提唔提名係選委嘅選擇,所以提名期只係一部份人將會投票嘅意向.而如果按照目前嘅提名,應該已經超過六百個選委已經表態.當然最終都要到選舉當日先至知道最終嘅結果.
「入閘」
今日一早就見到新聞話薯片叔叔得到一百六十名選委提名,已經達到參選人必須須取得一百五十名或以上嘅選委支持,有資格正式成為特首候選人.而相信好多人都估唔到大部份嘅提名都係來自非建制派嘅選委.究竟佢有無辦法可以成為我哋下一任嘅特首?如果佢做特首又會點?當然依家佢嘅民望係最高,但係亦有好多陰謀論.不過如果你問我嚟刻如果要揀嘅話都應該會係薯片叔叔!
「特首」
當然係我哋無得揀嘅情況下,真係希望薯片叔叔可以當選.因為好明顯奶媽只會延續今屆政府嘅管治方針,社會嘅撕裂將會更大.雖然話中央政府唔支持薯片叔叔,但係如果到最後要睇民意嘅話,薯片叔叔其實係有機會同奶媽一決高下!不過點都好,最起碼今晚連胡國興都入埋閘,雖然應該係陪跑多,但係至少俾多一個選擇啲選委都係一件好事嚟嘅!薯片叔叔繼續加油啦!希望你可以做到特首,而且係一個好特首啦!
Also published on Medium.


text:
安華 如無意外,會以壓倒性票數贏得Port Dickson呢場人為製造嘅補選,為 安華 接任首相鋪路,我唔認為 安華 有必要立即繼任首相,但 安華 繼任首相,將會係為馬來西亞完成正常國家嘅路程完成最後一哩路,結束現有局面.
安華 不用立即為相嘅理由
安華 依家係無必要立即上任首相,因為納吉政府留低嘅財政爛攤子,係非一般嘅爛,而郊區馬來人嘅硬膠程度,亦係非一般嘅膠,而對付中國呢啲仆街國家,亦唔係依家 安華 可以應付,無論林冠英,陸兆福定係馬哈迪,都係收拾過往多年嘅殘局,甚至承認獨中呢個問題,都好大機會要喺 安華 贏出補選後,由馬哈迪呢位前教育部長出手解決, 安華 依家返去,係熟習政府同議會運作,以及一旦馬哈迪健康唔掂立即頂上首相之位,但留馬哈迪喺內閣擔當類似資政嘅職務.南洋果種膠,係需要馬哈迪,李光耀呢啲唔怕被人鬧到爛嘅強硬派精英處理,正如英國二次大戰果膠果陣,最後出嚟收拾殘局果條友叫邱吉爾,邱吉爾係有名唔識做人嘅一個人嚟.
但 安華 擔任首相,都應該係呢任政府任內嘅事,屆時馬哈迪要做醜人都做完,馬來西亞最終要成為一個尊重民主,人權嘅多元種族國家,並且要處理國家裡面嘅原教旨主義問題,為南洋全面民主化鋪路,馬來西亞民主化完成,新加坡至可能喺中國瓦解後鬆開手政改,之後下一個要執,就係印尼政壇嘅問題,如果納吉死攬巫統同國陣唔放,我相信馬來西亞希望聯盟政府至少有十年時間執政,可以執晒成個國家各類硬膠問題,日後大馬政治,都好可能係希盟成員黨變晒多元種族政黨後,再互相合作同競爭,亦即係李光耀一生人嘅終極目標,馬來西亞人嘅馬來西亞,只不過李光耀無諗到,最後 安華 同埋佢留低喺大馬嘅人民行動黨人(今日嘅民主行動黨)完成咗佢當年未完嘅事業,畢竟有啲政治理想,唔係可以一個人,或一代人去實現,而係要好多人,同好多代人共同實現先得嘅.
馬來西亞未來仲有好多波折,但我對呢個國家有信心,只不過我勸啤梨呢啲仆街唔好再賣第二家園樓盤叫香港人去,喺呢個時勢,馬來西亞唔適合過多華裔移民.


text:
阿仔有自己張床仔,同大人床相連,往來無阻隔.
平時點樣喺自己床仔玩都好,一到瞓覺時間,小朋友總有百幾個理由爬返去大人床.
由一歲大小同床開始,我地一家三口好似冇乜點用正常姿勢瞓過覺:為左避開自由瞓覺,碌嚟碌去嘅大帝,我地有時一家人打横瞓,有時倒轉頭瞓.每日瞓醒,都喺唔同位置搵到阿仔,有時去左我地中間,有時喺我地腳底,有時好似馬戲表演咁,發現佢喺床沿邊,在跌與未跌之間安睡.
最悲慘一次,係畀一陣餲味催醒,睜開眼就見到一個包住尿布嘅 pat pat 喺我頭頂.
想唔想阿仔習慣自己瞓呢?係想佢獨立啲嘅.
但也不捨每朝摸到腳仔手仔面珠 dun 喺枕旁嘅親密時光,老公成日都提住:男仔黐阿媽,最多十年.
三年幾前生左呢個調皮仔,得到一個全世界最迷戀我嘅男子,呢種媽媽嘅滿足同珍惜,老公點會明.
小朋友開始想有自己的房間,願意瞓係床仔,自己著衫唔畀父母幫手,每一日,逐步邁向獨立.
十年之後,當佢嘅世界大到唔淨止父母時,會唔會留住一段喺被竇入面暖笠笠,軟綿綿嘅記憶呢?
圖 / 文:二花
(作者小檔案)
二花:一個鍾意畫畫寫寫搵野忙的媽媽,家務廚藝極需改善的主婦
文字和圖像獲 一個個 Onegogo授權刊登,請勿自行轉載.


text:
假日唔少人都會去西貢行下,西貢最出名莫過於海鮮同清新既海水味.不過如果唔想喺市中心同人迫,可以喺西貢再轉小巴入去較為偏辟嘅地方.喺西貢碼頭搭7號小巴到白沙澳落車,就可以即刻去到好似世外桃源既小村落白沙澳啦!
清靜嘅白沙澳連電話訊號都收唔到,獨自成為一角,遠離都市喧囂.白沙澳喺一條客家人聚居嘅村落,早在清朝,很多客家人都由大陸移居到香港,其中白沙澳就喺一個客家人聚居的地方.入村後雖然無咗信號,但係並無因為咁而令白沙澳成為一條廢村.白沙澳有山有水,喺一個清優嘅安樂居.依家白沙澳大概住咗大概二十幾戶嘅人家.有洋人亦有本土居民,白沙澳嘅家庭大多都有一大個後花園,喺寸金尺土嘅香港黎講實在好難得.
白沙澳亦喺一條客家人聚居嘅村落,早喺清朝,好多客家人都係由大陸移居到香港,白沙澳就係當時嘅客家人聚居嘅地方.除左原居民外,村裡面有不少村民都喺外來嘅洋人.佢地同原本喺村入面嘅本地客家人租屋,將室內重新裝潢,但都堅持要令客家屋嘅外觀得到原汁原味嘅保存,十分珍惜依片難得嘅土地.係一班村民既努力下令白沙澳村成為一條算是完整嘅客家村.
一直行,沿途會經過南山洞,蛇石坳,深涌,最後一站就喺榕樹澳村啦,依度有一間小店叫做「來就士多」,可以坐下,食下野,休息下.但依間小店並唔喺日日開門,可唔可以品嚐到老闆嘅手藝就要睇運氣啦.喺榕樹澳並無交通工具,要行到出西沙路先有巴士離開出番市區,大概要行多一個小時先會到巴士站.雖然路程比較長,但沿途風景宜人,離開嘅路程都唔算辛苦嘅.到左西沙路嘅大馬路,就可以搭巴士番市區,咁就結束左一整天豐富嘅行程啦.
喺西貢碼頭搭7號小巴到白沙澳落車


text:
倫敦人妻先生 乞人憎,相信大家都知.佢攞袋果單嘢,純粹笑料,健吾同佢啲讀者嘅商業糾紛,唔關我事,但我聲明先,我唔會將會員網站嘅料出書,因為我係嚴禁外流,只會有少量擺喺Medium,健吾搞乜課金我唔識睇.但 倫敦人妻先生 身為親共組織成員扮支持民主或本土,就一定打到天腳底.佢喺自己個page度為佢喺夫子會角色,同埋同共產黨關係辯護.公開文件會說話,呢個卓澄都係時候執咗佢.
倫敦人妻先生 根本有份支持國民教育
國民教育科果陣,夫子會嘅前身,香港大學畢業同學會中華文化推廣委員會,即係後嚟嘅夫子會,當時 倫敦人妻先生 有份,係有向立法會入過以下呢份嘢,呢啲係無得狡辯
唔好話乜嘢當時有人話過唔講政治,國民教育科係乜嘢嚟,大家應該心照.
跟住講NGO營運,我諗喺NGO營運上,我絕對有資格評論,我做過法定組織成員(中大校友評議會),我做過校友會董事(中大逸夫書院校友會),業主立案法團都做過,夫子會一類保證有限公司董事,無話掛個名唔做嘢呢回事,保證有限公司董事好多都唔受薪,我當年完全無受薪,但唔受薪唔代表唔駛負責任,除咗財務文件一般係根據AGM決議,授權主席同司庫簽字外,好多文件,特別公司Annual Return之類都要董事簽字,所以唔好話非受薪董事就乜都唔知,法律上無掛名呢回事,一係你就唔好做.
夫子會嘅財政,更唔係 倫敦人妻先生 所講嚟自政府資助,呢個簡直一派胡言,根據公司註冊處搵到嘅帳目,2016年夫子會Revenue係1,089,155 HKD,有564,038係General Donation,524,117嚟自Temple fair promotion嘅Donation,另有1000蚊廣告,而同一份財政報告,有董事相關嘅交易事項,條數係咁嘅
當年大部分嘅錢,都係Au Yiu Keung, Li Siu Kei同Woo Wing Kam三位董事捐,而Li Siu Kei 係交銀信託CEO,你同我講呢個唔係紅底組織,你呢個 倫敦人妻先生 想呃人呃到幾時.
有啲人開得五毛公司,濫用Facebook Community Standards,都預咗係啲乜嘢人.今晚仲要丙多一個人,同 倫敦人妻先生 其中一個支持者有關.真係一街都係xyz.


text:
@平凡的葉嘉勞, 你都有人氣啦!咁多人睇你本小說.就咁你可以先做個調查,有無讀者有興趣先.我第一次決定整實體本時,都係係網上比人睇完上冊,下冊就無係網上公開.讀者想睇就會想買成套了.我都係分上下冊的.咁封面,你有無朋友或你自己畫封面,有就最好啦.文字上就自己排版同校對,例如係A5size,就排版記得係a5size內(記得留出血位)然後係屋企印個hardcopy出來,切記是順次序單頁咁印,唔係雙面呀!因為人地影印舖係順住次序幫你印成雙面的.另外,我當年係咁做,因為output費好貴,而家唔知係未仲咁貴啦?同人本通常都想減輕成本,先做hardcopy出來再過影印機je.咁釘裝上有兩種方法 1)釘裝 2)熱溶 第二係就係靚d,即係外面d書咁,但太厚係做唔到的,如果書太厚就分兩本啦.如果想裡面再夾彩頁都得架!比多d錢囉!封面當你有圖了!咁咪要做書封,我係做果種「套」上去而唔係同本書完全連體果種,因為咁樣比較易控制.記得一定要計算好書脊的厚度,詳情可去youtube到搵d教學,有教點用PS整的.再講封面想靚d又可以過啞膠,再要靚d連熨金都得,我就封面用紙仲突登去紙行選購,有d紙好靚架.但你一定要考慮埋印出來的效果,如果唔係普通硬卡紙(影印舖會有)+啞膠就已經好靚靚了.總之一切都係自己心機啦!我當年後期一腳踢無人幫架!連買膠袋打包都自己做埋.
以前我去呢度---->(嘉華) 電話:(852)2556-8886 地址:香港柴灣道345號金源商場一樓(入口近東亞銀行側)
我唔知佢地仲有無做?有的話記緊要有禮貌!阿老板出名惡!
但佢地做好多同人本,好有經驗!只要你有禮,學到好多野架!
香港同人界大多都有幫襯佢地.
補充:封面排好版可拎去果度直接output.唔洗印hardcopy.因為一張半張output費應該唔係好貴.而且好少屋企有A3 colour printer.係公司都未必咁方便print.
其實拎d現成小說出來參考下就知會點整.
只係時間問題.


text:
九巴 史無前例嘅大車禍,變咗世界新聞,連BBC World Europe都要排二條,早過南北韓領袖會面,可以見到呢件事係幾震撼.司機嘅EQ,巴膠嘅問題,我已經講過,但另一個問題亦值得探討,喺公共交通利潤越嚟越微薄嘅今日,係唔係要有第二條路處理公共交通嘅問題.
九巴 加車費都唔係辦法
九巴 搞出彌天大禍,梗係同無辦法請到有質素嘅司機有關,一個有炒車前科,駕駛態度差嘅巴膠揸架巴士,堅係出事.但唔通又加價,一方面市民食米唔知米貴,另一方面,香港樓價貴成咁,再加車費就變成攞命之舉.我唔認為所有公共交通全部政府營運係辦法,但香港呢套英式公共交通,不單唔鼓勵民眾使用公共交通,亦對香港市民構成十分之大嘅生活負擔.所以,香港要諗一套改革方案,唔係用日式或英式嘅逐次付費,係期望用盡所有公共交通系統,而做到減少汽車使用.
喺德國,雖然有唔少人喺無限速嘅Autobahn飛車,但無車牌嘅人都唔少,有次我同我喺德國相熟嘅銀行經理傾偈,佢無車牌,唔係無錢揸車,德國揸車唔會比香港貴,而且德國嘅車位好充足,周街泊被人拖返差館係抵死(無錯,德國喺條街亂泊,係立即拖走,牛肉乾都費時派,有事同差佬講,香港咁做一定大大減少老闆車問題),佢認為係唔駛買車,佢市中心住,市中心返工,揸車嚟把叉.點解德國人會咁諗,唔係車牌難考,而係德國公共交通服務係費用合理.
好似我係揸Firmen Ticket(商會月票,係商會會員福利之一),每月五十六蚊歐羅,536蚊港紙,但係全Dusseldorf市區範圍,電車,地鐵,S-Bahn同巴士任坐,所以喺德國唔買飛搭車係傻佬所為,因為捉到罰六十蚊歐羅,但你買市內月票都係五十幾蚊歐羅,跨區可能貴少少,都係110至140蚊歐羅,但講緊路程係香港至東莞之間咁長.點解咁平,因為州政府同市政府大量補貼,透過交通協會Verkehrsverbünde派俾唔同營運商.雖然好多營運商都係市政府擁有(例如Rheinbahn AG),或聯邦政府擁有(例如德鐵),但仍然會引入外來公司,例如荷蘭鐵路公司,甚至英國National Express(所以NRW州係有名嘅火車聯合國).
如果香港要減少車輛,而公共交通營運商係有錢賺,呢套歐陸模式係可以考慮,喺德國,一般人坐短程交通係唔會考慮果程嘅車費,而且只會考慮最短時間抵達目的地,咁成件事合理好多,所以德國市區一般唔多車,甚至市區塞車呢樣嘢好少發生,駛入市區嘅車,好多時剩番係貨車,仲要其實最多係網購嘅派件車,所以德國郵政同UPS,都係用電動車,甚至更怪嘅方式入市區,租晒成架電車去派貨(德累斯頓嘅Car-go Tram,除咗幫福士工廠之間運零件,依家係會幫德國郵政運貨),或者推架手拉郵車上電車往來派遞局同目的地.
當然,如果行呢套,唔該唔好再狗屎垃圾塞晒啲人入地鐵,德國係有四層鐵路服務本地交通,有RE(Regio-Express),S-Bahn,電車/地鐵(喺比較細嘅城市,地鐵同電車係同一樣嘢嚟,大城市會分開),巴士,但四樣嘢各有分工,RE係市同市交通,即係日式特急線,S-Bahn係鎮同鎮交通,電車同地鐵喺城市區域嘅交通,而巴士係接駁啲人由住宅區去火車站,或者由一啲鎮仔,大學飛Autobahn直去市區,以免S-Bahn同RE爆棚.香港由於地理形勢,實際上係剩番S-Bahn,同地鐵,而且唔可能不斷加新鐵路線,咁情況下,要分番啲客俾巴士,小巴係無可厚非.
如果啲議員,政府係有心解決香港公共交通系統問題,包括營運商困難,以及市民被迫買車呢啲膠問題,最好係商討成個公共交通系統營運費用,融資等方面嘅改革,當然對住遊客,我係支持搶錢式車費,所以德國啲單程飛貴到hihi係可以理解,因為當市居民同公司有福利係正常,好似濫用B3X走私嘅hihi,我係支持收到$100一程嘅天價,公共交通運貨未必有問題,但唔係俾你班友走私.只不過,香港有邊個諗過,呢個全盤公共交通改革嘅問題,大家繼續塞到X老母,大家繼續要忍受呢啲hihi司機直至永遠.


text:
我成日覺得粵拼方案好撚on9
個人中意用香港主流嘅yale/劉錫祥方案
香港作為英國前殖民地,深受英文影響,同大陸以至台灣澳門都係冇得比
你叫我見到J要讀Y音,見到Z要讀近似英文嘅J音,我真係好撚唔慣,所以真係好反感
利申:精通yale/劉錫祥拼音,完全冇意欲學粵拼,反正政府都唔用,淨係用前者,後者實用性低感覺只用嚟扮勁打飛機
以前m$套廣東拼音都係用耶魯,從撚來未聽過jau jan (廣拼yau yan)咁打字
誓死支持廣拼 堅決抵制粵拼
粵拼而家 Unicode consortium 用(你打緊每一隻香港字,都喺Unicode嘅字表度寫住粵拼同粵字嘅解釋),政府嘅香港字字符集用,常用字字形表都用,M$套拼音都係粵拼嚟.都算係標準嚟㗎.
拼音系統唔係「用英文拼廣東話出嚟」,而係一套為粵語設計嘅系統.而家仲有影響力嘅拼音得返耶魯同粵拼.
耶魯分唔到 長oe (「張cert」粵拼:soet1 耶魯:sēut)同短 eo(「裇」 粵拼:seot1 耶魯:sēut),但係耶魯冇官方機構維護,所以粵語語音發生咩變化都冇得郁.
當然粵拼啲串法係同英文不符,但係呢套可以話係唯一有希望統一各界拼音嘅方案.我寧願有一兩個字母唔順眼,都唔想大家用十幾套系統趕客.


text:
伍婉婷議員搞出一鑊粥,搞到巴士按章工作﹐仲要呢次得到資方同市民全力支持,民意之下,2月20日香港警察派咗人去 崇光百貨 門口掃蕩啲霸站的士佬,以為咁樣政府可以過骨.
你估依家楊雪盈議員(大坑選區,灣仔好日誌)係以前啲泛民議員,可以縱容果啲賊過興兵嘅情況,去到晚上,無晒差人,楊雪盈議員透過facebook直播,死灰復燃,根本無用.
崇光百貨 門口巴士站唯有劃成雙黃線
大家要睇實況,可以睇以下片段.
政府乜以為市民好似以前咁頹,咁都可以收貨,依家網民對事件有公憤,加上依家新一代泛民議員,會善用facebook live呢項工具全力監察,連曾俊華都識得喺渣打馬拉松做live,係伍婉婷呢啲堅離地梁粉,out到同林鄭月娥一樣,以為無人用live嚟監察,基本上,一死灰復燃,市民會知,司機會通傳,議員會話俾全世界知,依家政府所謂嘅公關騷,除咗勉強幫伍婉婷死撐之外,一啲用處都無.如果唔係果晚曾蔭權爵士還柙,大家注意力放咗喺曾爵士度,相信伍婉婷仍然係全香港嘅炮轟對象.
要暫時解決呢個的士佬霸佔巴士站嘅問題,依家可以做係,除咗加強派黃腳鱲執法,向的士佬派牛肉乾,至少24×7派足一個月之外,好可能政府為平息民憤,要暫時將香港主要巴士站,特別多人用果啲巴士站,例如 崇光百貨 門口8P站,彌敦道星際外面嘅118站等劃為雙黃線,並且加強執法,掃蕩果啲不知好歹嘅的士佬,甚至部分不知好歹嘅紅van佬.紅van佬霸巴士站嚟搶生意,呢種擾民手法係全世界都知.
依家大家就睇政府同伍婉婷想點,一個咁簡單嘅問題都可以搞出公憤,證明梁振英政府有幾廢.大家都可以預期,如果林鄭月娥上台呢,呢班廢到無倫嘅梁粉一定繼續張牙舞爪,甚至面不改容幫的士佬辯護,如果搞到有人等巴士都等到暴動,我唔會覺得好意外,依家都等巴士都等出個硬膠出嚟.日本都膠到試過國鐵暴動,如果香港最後因為好似伍婉婷呢啲咁嘅白痴,搞出巴士暴動,呢班白痴嘅所作所為,一定寫入人類管治白痴史嘅新一章.


text:
希望有媽媽,過來人幫幫手
女女 今年5歲9個月
1)早幾個月開始唔肯返Phonics,逢星期四學,星期三會躲在被裡喊
之後問左好耐,佢話外藉老師迫佢讀英文佢唔記得唔識,當時停左無學,因為暑假有其他興趣班上
2)暑期班珠心算,又係好唔鍾意返,又係返學前一晚又喊,但我無停!我想佢刻服!因為之前既游水同芭蕾舞一喊就停,喊想比佢覺得一喊可以唔學,如果日後唔鍾意返學喊住唔返咪大件事
3)今年升K3 暑假前,K3 班主任介紹過自己,暑假期間試過3次喊,因為唔記得老師姓咩大喊!呢件事好困擾佢,直到開學上前一日都放唔開
4)好怕英文!話好難唔想!
5)通常臨訓無啦啦喊,問佢點解!佢話唔知點解,就係好想喊!
6)每晚臨訓會同佢傾偈,我地會講返今日有咩覺得開心,有咩唔開心,遇到咩困難!
佢話佢夜晚會成日無啦啦諗埋古怪野!
例如:
我地去旅行留低左佢無帶佢返黎
好多好多寄怪野,例如媽咪變左怪獸!佢會同細化掉轉身分咁
但佢話佢話唔知點會咁諗!總知好多野唔想諗但會係個腦出現
7)以前去未去過既地方唔會怕,宜家帶佢去interview ,參觀小學唔想同我分開,一分開就喊!成日話小學老師好惡!好驚老師
8)好怕英文,話好難學!成日問我點解要佢學!
話返學時好怕比人笑!我問佢點解!佢話試過仆親比人笑!
求試情緒治療媽媽!分享一下


text:
頭先講開 二步認證 ,剛好孫柏文鬧爆香港炒股網上落盤都要 二步認證 .其實炒股 二步認證 ,本來係為保安需要,畢竟依家啲hacker都唔係食齋嘅,只不過香港啲銀行2FA,所用嘅技術,絕對係X老母級水平,啲人唔想用可以理解.
香港銀行X老母級 二步認證
先講最常用嘅 二步認證 ,即係SMS,好心金管局唔好再迫人用SMS 二步認證 ,因為係十分之唔X安全,依家hacker係有技術透過繞過SS7協定,騎劫二步認證用嘅SMS或電話.呢啲俾客戶嘅假安全,仲衰過唔整 二步認證 ,都仲未計一旦海外漫遊,經常乜叉SMS都收唔到嘅情況,呢啲情況簡直令人爆粗.
跟住係保安編碼器,其實香港通街用嘅保安編碼器,嚟嚟去去都係VASCO Digipass 270.無錯,佢好X平,應該.只不過,香港啲Digipass 270,唔俾個客用人地銀行派果個Digipass 270喺另一間行度,成手都係Digipass 270,極之不便,仲要Digipass 270成手都係,而電池品質十分之唔穩定(中國製嘛),又唔可以換電池,大家諗吓香港啲保安編碼器,帶嚟幾多麻煩,以及不便,仲要好唔環保.依家好少少,手機App出保安編碼,應該係VASCO Virtual Digipass嚟,不過你唔見手機或你手機無指紋認證,又係要X佢老母果隻囉.
喺德國,其實呢啲設備係客戶自己買,因為客戶自己嘅設備,確保無銀行啲內鬼搞過,而且一個設備,n間銀行用得,對用戶方便好多,喺德國,平嘅一般係Reinersct ChipTAN,直讀你張ATM卡,但係,要隊住個Mon讀嘢,幾煩.依家有啲ChipTAN,或SealOne之類設備,長期連住藍芽,手機同電腦都方便,如果SealOne就連ATM Card都唔駛讀,如果係炒股就最方便呢種.
只不過,你叫香港人自己買 二步認證 裝置實牙痛咁聲,又鬧銀行要cut cost乜乜物物,所以有時香港出一堆膠事,因為太多人想食免費快餐,但呢個世界好多嘢,邊可能唔駛錢嘅呢?


text:
今次想介紹嘅係日本一間連鎖拉麵店,叫做天下一品,以我所知,唔同地區同時間係會有特別嘅菜單,所以今次會以我唯一一次食過嘅經驗黎介紹.如果有朋友食過唔同嘅特別菜色,可以留言話我知,呢一次係17年12月去名古屋食嘅第一餐
我仲記得當日去到酒店,整頓好已經成十點幾十一點,雖然本身已經作左食便利店嘅打算,但係Google睇一睇,原來有D連鎖餐廳係開到十二點甚至更夜,最後就揀左天下一品,一黎想食拉麵,二黎從未食過呢間,都算一直想試試
老實講,我本身期待就唔大嘅,因為始終對連鎖店有少少偏見,唔係話唔中意食連鎖,但唔會帶住好期待嘅心情去食,其實都未嘗唔係一件好事,因為無期望就無失望,用平常「口」去試試佢
入到去,格局都有少少似家庭式餐廳.店員帶完位之後就睇下餐牌,經過一番深思熟慮同商討之後就叫左成枱野,上枱嘅時候已經就黎12點,除左每人一碗拉麵,仲叫左燒牛肉蓋飯(套餐包埋拉麵),青蔥鹽味炸雞同埋餃子
先集中講拉麵,以我睇佢餐單同睇網上資訊所得出天下一品嘅特色係可選擇嘅湯底,最主要嘅三款係,こってり(濃厚)/あっさり(清淡)/屋台.前兩樣從字面上都明白,而屋台味就係兩者嘅平衡,屋台即係日式大排檔,比較出名嘅應該都係福岡天神一帶.九州就出名豬骨湯底,而天下一品嘅湯底就係用雞骨同蔬菜而煮成,雖然我地兩碗都係濃厚未能夠同大家介紹其他味,但我都想推介呢款濃濃嘅湯,唔知係咪因為用左雞骨,濃得黎亦唔會好肥膩,至於麵/叉燒/配料方面,印象唔太深刻,但記得係合格 (隔得太耐先打文係咁)
ローストビーフ丼=燒牛肉飯,未至於好好食,你當係去吉野家食個牛肉飯咁,只不過係燒牛肉,但基於我想食日本嘅燒牛肉想左好耐,係有私心加分,面頭個汁酸酸地都幾開口
餃子同炸雞,餃子比起香港一般食到嘅味道就好少少,細細隻似「一口餃子」,有齊餃子汁同辣油,合格.炸雞就揀左清D嘅青蔥鹽味,一大堆嘅蔥配上鹽同胡椒,清新得黎又幾夾炸雞嘅肉味
整體而言,味道可以話係中上,未去到非試不可,但絕對係值得一試,非常滿足嘅一餐.雖然以拉麵店嘅角度黎睇,佢提供嘅食物種類可能係雜左少少,但以連鎖店嘅角度睇,算係中規中矩,恰到好處.除左以上提及過嘅食物,其實飯麵都仲有唔少變化,例如炒飯/牛丼,拉麵亦可以有唔同嘅自訂配料,甚至係幾款組合埋嘅定食,再加入唔同店舖唔同時間會有限定嘅菜式.相信如果你係第一次去嘅話,應該都會用左唔少時間係睇餐牌度
IG: @kwanjaieatallday


text:
消化系統
消化系統係多細胞生物用來食嘢,消化嘢食,獲取能量同營養,排泄剩餘廢物嘅一組器官.佢嘅主要功能係攝取,消化,吸收,同化同排泄.其中有關排泄嘅部分,亦可以歸類到排泄系統(Excretory system)嘅一部分.
非人類動物消化系統[編輯]
動物嘅消化系統由構造嘅差異可以粗略分為囊狀消化系統同管狀消化系統.
囊狀消化系統具有囊狀嘅消化腔.好似水螅,水母,海葵等水生生物,大都係用消化腔開口嘅觸手捉獵物食,而消化完嘅殘渣亦由同一開口排出.
管狀消化系統就擁有消化道,呈管狀構造,有口腔同肛門兩個口.好似蚯蚓,螳螂,雀同埋人類都歸呢一類.
人類消化系統[編輯]
人體嘅消化系統主要由消化道同消化腺組成.
- 一個正常男性成人嘅消化道長大概6.5米,由上消化道同下消化道組成.
- 消化道係一條連接口腔同肛門嘅管道,由好多負責處理嘢食嘅構造組成.
- 消化腺可以分泌消化液去消化嘢食.
上消化道[編輯]
下消化道[編輯]
下消化道包括腸同肛門.
消化腺[編輯]
消化腺又分為小消化腺同大消化腺兩種.
- 小消化腺係分佈消化管各部分管壁內嘅小腺體,呢類腺體數量好多,包括胃腺,腸腺等.
- 大消化腺位於消化道外,佢哋主要通過導管將分泌物排入消化道內,主要有:三對唾液腺(腮腺,下頜下腺,舌下腺),肝臟同胰臟.


text:
16 JANUARY 2011 (SUN)
近依排個天氣都真係太凍,為免會冷病小小豬,所以都好耐冇帶小小豬去街街.剛好今日天氣叫做回暖少少,加上又有特別任務,所以就帶埋小小豬去街街啦!
我地今日個節目都真係幾豐富,第一站就係去沙田車公廟還神.因為係新年時小小豬仲係我肚入面時,我地都有去拜過神期望小小豬可以平平安安出世,所以就要嚟多謝保佑嘛~
當然小小豬仲細,加上都有啲煙怕煙到小小豬,所以我帶小小豬去『請請』左之後,就係門口等大肥豬佢地啦!
離開沙田,我地就去第二個目的地,荃灣四面佛還神,不過因為小小豬做左懶瞓豬,所以冇親身去『請請』,同大肥豬留左係車度瞓,就由我去負責做嘢啦~
之後就到重點節目,就係直入元朗,因為今日係我姨姨所開嘅精品店開張,我地帶埋小小豬一齊去同賀吓姨姨呀!不過當日人太多,小小豬又未習慣咁多人,所以有啲扭計,唔記得影相添..哈哈.
係姨姨精品店留左一陣,我地JOIN就細路,一家八口入深井食燒鵝啦!
嘩...原來真係有好多間燒鵝酒家,不過因為小小豬係度,所以我地就搵左間最大同最乾淨(感覺上)去食啦~
講真,依間啲餸真係麻麻,服務態度又唔係咁好,所以都應應唔會再幫襯呀~
食飽飽之後,就發生左一件大事,就係小豬爸部車唔知仲乜攪左好耐都開唔到,好在在場負責泊車嘅人仕都幫手整,整左好耐用埋『過江龍』都係唔得~
好彩最後都有驚冇險,成班男仕幫手推車,等個機頭著番就得啦 (其實我都唔係好明,係小豬爸咁講呀)!
唔知係唔係小小豬玩左成日野性左,所以返屋企抺完身之後都唔肯瞓,仲眼碌碌咁,要等成個鐘先瞓著,真係激C我啦...哈哈!


text:
新片反映現實有意義 余香凝岑珈其演學生大挑戰
歐導演表示拍攝《非同凡響》的念頭比《十年》還要早,他憶述:「嗰時要拍一部微電影,所以去粉嶺一間特殊學校參觀,臨走時校長畀咗隻DVD我,係佢哋學生演出嘅音樂劇,返屋企睇完後,我問點解冇人報道過?好似社會冇人關心呢件事,再諗番當日拍完《十年》後一開始都冇迴響,直至攞咗金像獎才先得到大家嘅關注,我就諗呢個音樂劇,對學生同佢嘅家長好有意義,咁啱社聯(香港社會服務聯會)想搵我拍一部社會性題材嘅電影,我就覺得可以拍出嚟.」他直言希望這部電影是面向社會,除了特殊小朋友,亦藉着電影中不同角色所要面對的困難來反映現實.
讀書壓力沉重
Jennifer在戲中是一位Band 1學校中比較平庸的學生,她說:「講我讀書讀得好辛苦,而媽媽葉童類似啲怪獸家長,係咁叫我讀書,唔得就補習,所以我成日都好攰,但其實我有個夢想係煮嘢食,但媽媽話做廚師冇前途,都幾慘!」她表示幾意想不到導演會搵她做學生,「佢第一次畀我嘅評語係,有睇你平時嘅訪問或工作表現,你個人都冇乜特色,點解呢?我話我心裏面有好多諗法,但如果做嘢,你要A,我畀A你,我唔想偏離,咁呢個中心點同個角色好似,個心有好多諗法但唔敢講出嚟.冇諗過佢睇完《骨妹》會搵我做17歲嘅中學生,都係一個大挑戰嚟.」
被爸爸打一巴
曾演出過《點五步》的珈其,今次首做男主角,在戲中雖然飾演學生,但會側重家庭方面多一點,他說:「因為講我有一個特殊兒童細佬,自少父母對細佬照顧周到,忽視咗我,令我缺乏家庭溫暖,變得好獨立,甚至係反叛.」他最難忘有場戲講細佬唔見咗,他與爸爸林嘉華都好擔心,分頭去搵,「原來細佬去咗每日睇住爸爸揸車開工嘅地方,搵番時我同爸爸有啲爭執,佢打咗我一巴,細佬失控喊晒咁保護我,我好感動.」他坦言20幾歲飾演學生有難度,幸好導演給予好多指引,「佢叫我唔好演,而係要成為嗰個人.」
重拾鬥志熱誠
講完學生面對的問題,谷祖琳在戲中飾演在特殊學校任教的老師,歐導演稱是現時打工仔的寫照,「小谷個角色本身有才華,係港大音樂系碩士畢業,現實中係負責嗰個音樂劇嘅老師,套戲首歌都係用佢喺音樂劇作嗰首歌,佢因為背負住照顧老父嘅責任,雖然返工搵到錢,但其實本身係鍾意音樂同創作.」原本當打份工,但搞完音樂劇,多理解這班特殊小朋友後,她尋回做這件事的價值,不但重拾鬥志,對工作,對音樂都有番熱誠.
主持:黃柏高 統籌:林永匡 協力:李佩儀 攝影:袁東亮,謝民光 場地:面譜京川料理(尖沙咀港鐵尖東站33號舖)
黃柏高


text:
卑爾根 必去景點及赫勒納瑟特海灘附近酒店推介
赫勒納瑟特海灘附近酒店預訂
神秘優惠價幫你慳更多
即時揭開神秘優惠價,慳得更多
卑爾根必去推介 - 赫勒納瑟特海灘
想去 卑爾根 自由行?等 Hotels.com 帶你玩盡 卑爾根赫勒納瑟特海灘 啦!留意我地文章,話你知去卑爾根 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋卑爾根赫勒納瑟特海灘 附近有咩酒店,等你更加容易計劃行程,慳返酒店來回景點嘅時間.
卑爾根赫勒納瑟特海灘 自由行
去得卑爾根赫勒納瑟特海灘 自由行最緊要一定係揀啱日子去.一啲熱門景點例如,卑爾根 嘅 赫勒納瑟特海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
卑爾根赫勒納瑟特海灘 交通
想去赫勒納瑟特海灘 暢順無阻濟,最好就係出發前,睇清楚卑爾根赫勒納瑟特海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
卑爾根赫勒納瑟特海灘 必食必買攻略
卑爾根赫勒納瑟特海灘一直都係旅遊熱門地點,去到卑爾根赫勒納瑟特海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
今日要去做牙齒半隱形矯正了,有DD緊張,畢竟感覺牙齒上嘅嘢都會好痛.傾到點解會去做牙齒矯正,今年24歲嘅我,居然開始被催婚了,雖然相親但系都系無疾而終.偷偷聽到周圍嘅親戚話,細姑阿媽幾好嘅,就系一笑牙唔好睇.依個俾我好有挫敗感,牙就有點唔太整齊,上便嘅牙有點凸啫,就還變成問題啦.以前都有谂去箍牙,但系一諗到鋼牙,聽講仲會矯正器會鉤破肉依D嘅,我就有dd退縮了.依次真嘅系刺激到我了,痛就痛吧,總比人地一直摞我嘅牙嚟講好多了.而且講矯正牙齒,會瘦面,仲可以減肥,雖然唔知系唔系真嘅,但系牙齒整齊都系有好處嘅. 第一次知仲要做牙模,覺得特別好奇,牙齒模型可能精確嘅印出牙齒嘅具體形態,用於制作專屬自己嘅矯正器,以前比較無知仲以為大家嘅矯正器都系一樣嘅.之後鐘醫生就將我嘅嘴巴擴大固定住,然後就幫我開始上矯正器.過程冇乜特別大嘅不適感,除咗嘴巴一直張着感覺有好多口水.鐘醫生先畀我洗咗牙,然後搗鼓咗一排,就戴好了,我以為要裝好長時間,添.鐘醫生問我感覺點樣,我講有DD緊,但系仲可以適應.走之前鐘醫生助理仲叫我話有問題可以隨時問佢,佢都會提醒我注意事項,仲有復診時間,咁嘅服務真嘅俾我覺得特別周到.然後我就好開心咁翻屋企啦,做完後心情感覺特別好,比我想象中簡單方便太多了~之不過就系返去後食飯有d費力,有d唔習慣牙套嘅存在,之不過我會勤力適應嘅.
去醫院復查咯~鐘醫生仔細睇咗下,挨個檢查咗系咪有托槽松動嘅,並對刮嘴唇嘅地方上了保護蠟(哈哈,自己起嘅名).疼痛感已經基本消失了,雖然牙齒排列仲睇唔出變化,但每次去醫院都意味着喺向最終狀態邁進.好好擦牙,變美從牙齒開始.趁住今日得閑,同大家嚟分享一下我牙齒嘅近況.不得不講,每次去復查醫院患者都好多好多,從依d都可以睇出鐘醫生嘅技術,慕名而嚟嘅朋友一大波一大波上次主要去做了一下應該叫牙齒切片處理嘅,以備有足夠嘅空間和距離讓牙齒排齊.雖然到依家為止唔滿兩個月,但系也能睇到牙齒咬合有明顯嘅變化.期待我嘅嗰顆小牙早日出嚟感謝主任嘅熱心認真因為有點磨嘴唇,仲親情贈送了保護蠟.
我覺得如果唔食嘢,除咗有矯正器喺,其他冇乜感覺.但系剛開始前期食嘢真嘅有d艱難,因為牙套有發緊嘅感覺,依兩日牙齒一碰就感覺酸痛,食飯只能靠比較唔點痛嘅牙將食物dd咁磨開,以前十分鍾就可以食完飯,依家都要三十分鍾.我卒之明點解有d人帶牙套會瘦,原嚟系食嘢咁論盡,食得少所以先瘦嘅.我問咗鐘醫生食流食嘅食物可唔可以,鐘醫生跟我講如果系唔想變牙套面就要好好咁運動牙齒,好好食飯.為咗唔好咁丑嘅臉型,我仲系會勤力咁好好食飯嘅!
今日系戴矯正器嘅第3個月了,我周圍有小拍檔睇出我戴咗牙套,之不過佢哋都驚訝居然唔系鋼牙嘅樣哈哈,咁嘅自然多了.半隱形矯正就系托槽系幾乎透明嘅,粘喺牙齒上嘅隱蔽性比較好,而且冇鋼牙嘅樣.冇用全隱形嘅系嘅因為覺得全隱形嘅雖然好,但系效果冇半隱形嘅快,時間要更長啲,我仲系比較希望能快點摘下牙套所以選擇嘅半隱形嘅.而且我都比較懶,隱形嘅仲要更換,摞落嚟清洗,食飯都要摘下嚟,感覺有點摘假牙嘅感覺,關鍵全隱形嘅貴啊,所以仲系半隱形吧,呢都系我個人嘅感覺哈哈.
今日系戴矯正器嘅第四個月,感覺越來越習慣了,冇唔適應嘅感覺,總體上好好.多得建輝口腔帶俾我自信嘅笑容.
下一篇:圓cool牙美夢,自信上線
- 2018/10/10建輝口腔打造高標準衛生消毒環境,贏得
- 2018/10/10鐘建輝醫生榮獲「珠海十佳好牙醫」稱號
- 2018/08/21建輝口腔正式成為香港健道國際醫療指定
- 2018/07/20鐘醫生:并不是所有智齒都需要拔
- 2018/07/07「我是小小牙醫」專題公益講座


text:
好耐無寫過 Gadget 產品,最近我 依莉詩 收到件新玩具,一個鬧鐘有齊藍牙喇叭,FM 收音機,鬧鐘,USB 充電,床頭燈,氣氛燈等等功能,仲勁過「攞你命 3000」!呢個 WITTI Beddi Glow 智能鬧鐘之前喺 Kickstarter 集資成功.雖然係由本地公司設計,但功能好外國化,除咗可以用藍牙接駁《Beddi》手機App,仲可以整合《Spotify》,Apple Music,甚至 Call 《Uber》添!
LED 隨音樂變色轉光暗,床頭燈助入睡
智能鬧鐘我之前都有一個,不過功能無呢個咁多,只係可以播歌同控制 LED 燈砌圖案.而呢個就勁好多,唔單止可以按照喜好調校 1,600萬種色,LED 燈仲會喺接駁 《Spotify》 或 Apple Music 播歌時,會隨音樂節拍而變色同跳動,改變房間嘅氣氛.
對於經常失眠嘅我嚟講,有時太靜或者太黑反而瞓唔到.既然放得喺瞓房,Beddi Glow 仲有兩個功能幫助你瞓得更好,就好似播放白噪音功能,係入睡前播放風聲,雨聲,海浪聲及叢林聲等,令身心放鬆,慢慢入睡.另一個功能就係模擬日光柔和的光線,令自己慢慢瞓醒.好啱我呢啲房間無窗,生理時鐘打亂晒嘅人,慢慢調番好作息時間.
▲ Beddi Glow 比起之前幾代都大舊,正面以幾何圖形分開 3個部分,用作不同功能,左邊顯示時間等資訊,右邊係喇叭,而下面就係因 LED 燈.頂部係多個按掣用作快捷鍵開始功能,而後方就有兩個 USB充電插口.感覺就好似將唔同嘅部份黏埋一齊呢!
▲ Beddi Glow 功能多多,所以都比較耗電,要長期插濕電,唔似普通鬧鐘入兩粒電就可以用大半年.
機頂按鈕隨時改,一按即 call Uber 都得
呢個智能鬧鐘最正係可以自己設定頂部 light 同 smart 鍵嘅功能,仲分咗單按,雙按和長按三種,換然之有 6個快捷功能可以設定.只要預先係手機 App 設定好,以後㩒個掣就可以播歌,call 車,報天氣同交通情況,控制燈光等等功能,唔使下下開 App 非常方便.
▲ 只要係 App 設定 GPS ,會朝起身就會透過鬧鐘語音提示報天氣同交通情況,趕時間仲可以立即 call 埋 Uber 番工添!
▲ 係 App 內可以設定 light 同 smart 鍵嘅功能,簡單易用,隨時轉都無問題.
依莉詩:「功能方便!㩒個掣小睡 10分鐘」
雖然係一個「智能鬧鐘」,但 Beddi Glow 做到嘅已經遠遠超過一個鬧鐘嘅功能,相比起之前買嘅 AURABOX 智能鬧鐘,我覺得呢個更實用,用藍芽連接起上嚟亦更方便.對於間房唔係大嘅家庭,放一舊係床頭就有晒,燈,喇叭同鐘嘅功能既實用又慳位.雖然連接 Uber 嘅功能對細小嘅香港無乜用,播歌亦唔算特別靚聲,不過我幾鍾意白噪音同小睡模式,㩒個掣,就會自己倒數 10分鐘叫醒你,唔使慢慢校鬧鐘,可以爭取多十幾秒瞓晏覺嘛!
WITTI Beddi Glow
售價:HK$699
查詢:永利達國際(2407 1118)
缺少呢 3點,尿袋幾大都無用!依莉詩教你揀流動充電器
直播再不是照妖鏡!素顏拍片都不怕!自拍神器 美圖T8 上手玩
睇更多拍拖好去處!
FB: 依莉“詩”生活
IG: ErieDiary
網址:ErieDiary.hk
YouTube:Diary Erie


text:
護膚第一首則,最緊要清潔!如果皮膚堆滿污垢,老厚角質層,之後用幾貴,功效幾好嘅護膚品都未必有用,皮膚吸收唔到營養外,仲有機會令皮膚愈嚟愈暗啞.平時以為用手洗面已經夠?但其實想將毛孔入面的油脂,污糟嘢去除,用一部美容儀幫手更慳水慳力.雖知市面上嘅美容儀有咁多選擇,今日點解要介紹NU SKIN呢部ageLOC® LumiSpa 呢?睇落去你就知.
兩大愛上ageLOC® LumiSpa的原因!
1. 一機雙效 煥膚+淨化
ageLOC® LumiSpa 係由美國品牌NU SKIN最新推出嘅美容儀,結合洗面加護膚功能.聽落好似好多儀器都做到,但講緊係可以幫助維持健康的皮膚蛋白,達至抗衰老及煥膚嘅美容效果,一部家用美容儀都得?因為部機嘅旋轉震動方式比較特別,採用「微脈動反旋科技」(Micropulse Oscillation Technology)即係點呢?即係以精準的速度反向旋轉,好處就係呢種震動頻率,促進肌膚活力更新,有效改善肌膚的透亮度和平滑度.呢種震動方式,洗面時毛孔入面啲污糟嘢一齊講byebye.
2. 矽膠導頭夠溫和
有時用齒毛刷頭嘅洗面儀,或會有少少刺刺嘅感覺.但ageLOC® LumiSpa嘅導頭係矽膠設計,比起齒毛刷頭更柔軟,不傷肌膚,用緊嘅時候,好似幫肌膚做緊按摩都幾舒服.另一個特別之處,導頭由柔軟矽膠製成,含銀離子成份有助抗菌,因此比一般齒毛刷頭更容易清洗,咁就可以更衛生.導頭有兩款選擇,一般膚質嘅或皮膚較薄的,可以選擇基礎型,膚質較厚嘅,可揀強效型.
點樣用?
用法勁簡單,配合ageLOC ® LumiSpa淨膚露用,呢款淨膚露內含ageLOC®抗衰老精華成分,令肌膚更柔軟更有光澤.用時取適量嘅淨膚露均勻塗上面部,再開機輕輕按摩面部,每次只需2分鐘,你就會feel到肌膚變得乾淨,仲會愈嚟愈有光澤感喇!
資料來源︰NU SKIN
活動資訊
- 地點 /
評語
免費登記成為U Lifestyle 會員
即時接收最新資訊並盡享獨家優惠!


text:
Facebook 係一間仆街到爆嘅公司,呢個唔駛講,呢間公司本身啲programmer強唔強,我好有保留,但佢地可以夠膽死用埋啲機械人到爆嘅政策,一路犯錯死不悔改,所以我相信 Facebook 如果繼續呢種自以為是嘅作風,結果就係被網民或政府聯手殲滅,死無全屍.
Facebook 幾時意識到佢地嘅program係垃圾
本來我一直唔鍾意 Facebook 一樣嘢就係Program用RAM同CPU太勁,喺Safari可以用到hang hang吓簡直不可思議(雖然Google都有爛爆嘅Google Drive排第二),佢地啲php programming問題多多都算,其實 Facebook 應該意識到佢地嘅AI或靠舉報數字嚟衡量舉報成唔成立呢樣嘢根本係唔會邏輯,一早要執笠,但結果係成日都有殺錯無放過嘅事件成日發生,而完全缺乏上訴渠道,或者所謂上訴渠道你根本無法聯絡到個真人,咁就令好多人會質疑呢間公司究竟係唔係服務大眾.
好似呢張法國大革命名畫,你同我講會涉及裸露所以刪咗,你 Facebook 班友無嘢嘛,究竟 Facebook 個AI學咗啲乜,學咗中國共產黨模式去亂咁河蟹啲嘢,依家 Facebook 班友同請咗班香港政府嘅茂利去做審查有乜分別,我認為一啲分別都無.所以齋係佢地AI程式,公眾已經有足夠理由去審視呢間公司嘅管理,特別係喺審查員係點請返嚟,同埋成個審查program係點運作,你見過Google會亂咁ban人,我就未見過,當然,Google本身其實都係少涉及內容審查方面嘅工作,係Adsense過往被人玩到殘晒,但係Google呢幾年都花咗唔少功夫都執番掂個Adsense,簡單嚟講,你肯block晒啲惡名昭彰嘅bot主機,應該會少好多不必要嘅invalid clicks嘅.
Facebook 仲可以荒謬到乜時候,其實我覺得係時候要 Facebook 嘔番 Instagram 同 WhatsApp 兩間公司出嚟,但Whatsapp最為關鍵.因為 Facebook 真係無人知呢間公司想點.


text:
11 SEPTEMBER 2014(THU)
由於之前參加過『奇妙處處通 - 迪士尼光影匯』會員簡介會關係(請按此),所有今日就可以受邀參加「迪士尼光影匯」炫目預演,可以優先睇到夜間巡遊之外,仲可以優先玩黑色世界,真係超興奮呀!
真係未參加先興奮,因為一入場仲有好多禮物啦~
其實原本都打算一家三口入嚟玩一轉,不過都係因為星期四關係,為免小小豬玩得太夜影響佢第二日返學(雖然小小豬係返下午班,不過都唔可以太夜瞓嘛!),所以最後都係決定約埋同樣受迪士尼邀請嘅好友CARMEN一齊去玩返晚.
朋友仔未到,所以我就先去幻想世界搵已經換好晒萬勝節衫嘅公仔朋友們影吓相先啦~
影完相就時間剛剛好,CARMEN都已經入到迪迪尼,所以我地就開始玩啦!
第一站當然係去玩鬼屋先啦,其實「詭墳學院」都已經開左應該有三年(如有記錯請見諒),我都玩過應該大大話話有六次,一啲驚嚇位都知道係點,不過當行入去嘅時候都始終都係好驚,我捉到CARMEN隻手不知幾實呀~
我都真係勁冇用,同場一齊玩嘅小妹妹都比我大膽,行到一半小妹妹直頭拖實我,仲叫我唔洗驚,又叫我小心邊個位,回想起都真係好失禮.
不過講返間鬼屋,唔知係唔係啲佈置都存放左一段時間,所以當我地一行入去時,都嗅到一陣陣異味,雖然都唔算太勁,不過可能係我鼻敏感關係,所以令到個鼻唔太舒服呀!
之後我地就去原野劇場,睇我都幾期待嘅亞馬遜驚魂~
坦白講,我個人都好欣賞陳國邦,所以對依個劇場都好有期待.不過睇完之後又令我有少少失望,其實陳國邦真係做得唔錯,見佢都真係非常投入.但整個故事篇排上就好似差左啲啲,既唔覺得驚嚇又冇啲跳舞表演,好似失色左,加上故事尾段又好似有啲夾硬嚟,當各表演者出嚟謝幕時先知係已經完結.
最後聽得最多就係『吓...完啦』,係因為我地都唔知最後由陳國邦扮演嘅探險家Jonas嘅下場會係點,所以真係帶住個問號離場呀!
繼續我地就去玩埋另一鬼屋「黑色馬戲班」,依間鬼屋我上年玩時都已經唔驚,何妨今年呢...哈哈哈~
我地就去玩左一轉灰熊山谷,又去左嘉年華玩吓啲小遊戲拎貼紙呀~
行過反斗奇兵,當然要影吓啲萬勝節佈置啦~
路過GLODEN MICKEY,我地就去換了紀念品,只要依指示UPLOAD一張相去任何一個社交網站,就可以有個靚靚扣針啦~
到左依個時候,我地都玩到攰攰地,加上又非常心急去睇「光影匯」,所以就係GLODEN MICKEY附近搵個靚位準備睇SHOW啦~
依個時候在場人仕都開動晒光影筆,個場面都好靚呀~
開始啦...真係睇到我嘩嘩聲,因為真係好靚呀!
奇妙仙子領航隊伍~
怪獸公司花車隊伍~
反斗車王花車隊伍~
小魚仙花車隊伍~
貝兒公主燭光隊伍~
反斗奇兵花車隊伍~
米奇及好朋友花車隊伍~
其實依個「光影匯」可以話係暫時睇過咁多個迪士尼巡遊中我最鐘意嘅一個,因為現場加埋啲音效同氣氛,真係好難唔令你睇得投入,令人超級興奮呀!不過.....如果可以同遊客互動時間長多啲啲,咁就真係冇得頂啦!
興奮完之後,我地就去繼續搵公仔影相啦~
我今日真係好利害,好耐冇試過一次影咁多公仔,Halloween裝扮嘅公仔我都只係欠Chip & Dale,下次入園希望可以見到佢地,咁我就集郵成功啦...哈哈哈!
最後我地係影埋依個新地標,之後就帶住既攰爆但又好興奮嘅心情走啦~
「光影匯」真係超正,到依家我都仲回味緊,所以當十月一日正式公演時,一定要搵機會帶埋小小豬入嚟睇多幾次呀!


text:
真領袖
「任期」
美國總統奧巴馬嘅任期嚟到尾聲,當然好多人都會唔捨得嚟位美國總統.佢係美國第一位黑人總統,而佢同好多過往嘅總統都好唔同.作為一個國家嘅領袖,當然有人認同佢過去八年嘅政績,亦都有人唔認同.佢係任期入面,的確改變咗好多嘢,不過最令人難忘嘅係佢平易近人嘅風格,真係唔係個個總統做得到.一個好嘅領袖係有一班忠心嘅團隊共患難,而奧巴馬係一個好好嘅例子!
「領袖」
好快特朗普就會接替奧巴馬出任美國總統,或者佢係一個企業家,當然無商不奸,佢係一個好典型嘅例子.係商業世界或者佢係一個成功嘅領袖,但係作為一個真領袖除咗可以帶領團隊創一番事業之外,最緊要嘅其實係要得民心.你會睇得出奧巴馬真係拎個心出嚟去對待每一個人,每一件事.而同佢共事咁多年嘅人對佢嘅評價同態度,你就會知道嚟個係一個真領袖.真係有少少唔捨得佢!
「營運」
自從特朗普開第一次記者招待會嘅時候,你就應該會知道今後只有佢講無人講嘅情況會經常出現.佢係公眾場合所講嘅似一個行政總裁多個一個總統,雖然佢之前都有講過佢會好似營運一間公司咁去營運美國.唔通咁就係一個好嘅領袖?佢每次嘅言論都真係幾得人驚,不過聽過咗就真係只會當成笑話.希望嚟緊個四年美國甚至全球都可以平平安安咁渡過.到時再選過個真領袖出嚟!
Originally published at Kenneth Kwok (郭嘉俊).


text:
圖:Emily話自己產後堅持母乳餵哺,但喺香港就真係唔敢喇
女士地位喺社會愈嚟愈高,就連特首參選人都有兩位女士!婦女事務委員會「新丁」委員林建岳女兒林恬兒(Emily)就話要繼續大力推動女性權益,自己係「新手媽媽」,所以特別希望推廣對母乳餵哺嘅公眾教育,同埋支援基層,單親「媽媽」.講到歲半大嘅仔仔,佢仲賣關子反問鄭晴,「你估下邊個最錫BB?」畀三秒時間大家諗諗!
唔敢喺公眾地方餵母乳
講到邊個最錫阿仔,Emily即刻去片!打開手機條短片,「我老豆最錫佢!」片段中見到岳少好溫柔咁kiss咗孫仔一下,仲有一條片,就係岳少喺孫仔面前搖勻杯紅酒畀孫仔聞,認真搞笑!生個B仔之後,Emily又追多個B女,剛剛坐完月但已經修曬身,尋日仲同婦委會委員一齊見記者.Emily仲分享兩個小朋友嘅「裸照」畀鄭晴睇,真係好趣致㗎!
Emily話自己產後堅持母乳餵哺,第一胎仲餵咗成年添,不過喺英國長大嘅佢講到,外國同香港對母乳餵哺嘅睇法好唔同,「外國好早就有母乳餵哺概念,喺公眾地方餵都放心,但香港我真係唔敢!」所以佢話好支持婦委會去做多啲公眾教育工作.
另一位「新丁」委員,港鐵主席馬時亨女婿劉仲恆喺大半年前榮升新手爸爸,佢話太太都係母乳餵哺,又希望香港多啲便利母親嘅育嬰室,皆因佢有次想搵個地方同阿仔換片,都要等半粒鐘先用到,所以覺得要改善下.


text:
放屁呢樣野,有時真係忍唔到.不過如果係唔熟既人面前,點都會死忍爛忍,直至佢靜靜地咁堅係化為空氣為止.但假如你身邊個位係絕世好友,你最多只會同佢預報下你想放屁,然後就放出黎.而衰衰地個隻就係直接放完再同你講:「我個屁香唔香?」
嘔吐物唔係指肚唔舒服而引致個隻,而係飲到爛醉嘔出黎個隻.其實正常人係知自己大概去到咩位就堅醉,所以好多時係唔多熟既人面前都會控制下自己,因怕失禮加安全問題.可惜係最親既朋友面前,你唔會記得咩叫儀態,亦好明對方會幫你執手尾睇住自己.所以自己會好放心同放任咁飲,來一次不醉無歸!
當你對住位朋友已經無任何顧忌時,你更加唔會介意俾佢睇到自己既肌膚啦.小則試衫時一齊入去試幫下眼,中則去廁所都可以一齊入去,一個去完直接到下一個,大則一齊沖涼都無有怕.
如果朋友之間真係好熟既話,你可能會唔記得佢電址係咩,但絕對識得點樣自己衝上去對方屋企.所以呢,好友既家長分分鐘都完全知道自己既仔女有你呢個豬朋狗友既存在.有時甚至有野要係朋友屋企拎,咁岩佢唔係度,你都係可以照上去,不過係搵佢屋企人炸嘛.一樣得架!
就係因為大家既父母都知自己既存在,但有需要時就俾撻位絕世好友既名出黎過橋.出夜街呀,唔返屋企訓呀,呢樣個樣呀,總之有用武之地既時候,佢個名就會出現.有時有時,甚至會被出現係男女朋友或者其他朋友既身上.唔,你明我講咩既.
呢個顯而易見啦!最親既好朋友已經唔會太分你定我,有時出街小數目既可能一個人俾左就算,唔會特意去夾返錢,因為大家都唔太知邊個俾左幾多.另外就係好多野都會share一齊用,衫褲鞋襪借黎借去著,野食互分享大家口水.
無錯!絕世好朋友都會知自己最糗既事,佢地唔會安慰你之餘,事後不時都會扲返出黎笑下你,甚至會係其他人面前講起!但衰就衰在當佢講起個時,你又會笑埋一份既喎!
我諗除左家人同枕邊人之外,個位絕世好朋友應該不知不覺成為你生命中不可或缺既一部份.好多時有天馬行空既想法時,你會覺得只有佢先會同自己一齊癲.同佢一齊時你唔怕自己會講錯咩野而得失佢,因為你知自己對方唔會為左雞毛蒜皮既小事而離開你.仲有太多,就只有自己同對方先會明白既事.


text:
婚禮前一個又一個Excel檔,咩Budget plan呀,To do list呀,當日Rundown,影相list等等...相信新人們已經見慣不怪.但往往幾努力去籌備,大日子總會有意想不到嘅亂子出現!究竟有乜野事我地喺之前可以處理得好啲,令到當日嘅混亂同尷尬可以盡量減低呢?新人們!Check it out!
喺大日子前,我已經向酒樓Book定左一圍枱比兄弟姊妹以及化妝師,攝影師等人用Lunch.因為我證婚嘅地點係酒樓附近,所以我喺出門後,入門前,就已經先請部份兄弟姊妹先到酒樓食Lunch,佢哋先嚟先食定嘢,等另一批兄弟姊妹同工作人員嚟到,佢地就去證婚地點幫忙佈置,我諗住「咁精密嘅計劃!仲唔掂?」點之問題就出現喇!!!
當我去到酒樓,就即時畀媽咪話我安排得好差!原來大家都無位坐!事源女家帶埋幾位女家嘅親戚朋友嚟咗,而男家又突然多咗幾位唔識嘅朋友一齊嚟,最後要姊妹即場Book多兩圍先啱啱好夠坐,最慘係伴娘又無得食,除左不停抱歉之外,我都唔知講啲乜....
務必喺婚前問清楚哂屋企人究竟幾多個會嚟酒樓一齊食Lunch,原理就好似夜晚擺酒嘅座位表一樣,如果唔係到時你眼望我眼真係尷尬到暈.另外,如果酒樓方便嘅,可預先Order食物,以方便兄弟姊妹及工作人員用餐.
我知道好多新人都好醒目,喺婚前已經做好敬茶LIST,但往往喺大日子當日,最易出事嘅就係敬茶環節,因為敬茶人物Out Of The List!好似我婚前一日,已經再次同四大長老夾好敬茶List,但喺大婚當日,名單上有名嘅又遲到,無名嘅又因為奶奶突然話要敬老人家,媽咪又話有個長輩買咗金器所以要敬,結果開席時間遲完又遲,同賓客互動嘅時間更加係零.
不厭其煩地同四大長老夾敬茶名單!禮貌地設定Deadline,請需要敬茶既長輩喺Deadline前完成儀式.請父母同兄弟姊妹或MC好好溝通,如當日知道有Out Of The List長輩一定需要敬茶,就要計算好時間,以免錯失與賓客交流機會,呢個真係一世遺憾嚟㗎!
座位表對我嚟講,肯定就係搞婚禮最複雜嘅一環!爸爸會話XX親戚又唔可以同ZZ親戚一齊坐,老公又會講A朋友想同B朋友坐... 最後,我喺大日子前用咗2星期砌個座位表出嚟,亦因為我擺酒嘅地方有一個大嘅電子屏幕,我就諗住將座位表電子化,等大家嚟到用手指Touch下就知自己坐邊.點知响我準備Match in嘅時候, 見到堂家姐抱住BB,推住架車企左响Reception同我講話佢無位坐,話原來佢原本坐既位置已經坐爆人,而當時兄弟姊妹又要忙住同我地一齊跳舞Match in,所以無人幫到佢Check.果刻我真係極度唔好意思!後尾我先知原來好多親戚朋友係唔識用屏幕睇,咁岩我地全部人又行開哂,所以大家就隨便坐.
就算而家好多酒店或者擺酒嘅地方都有提供電子座位表都好,新人們記得一定要印定一個Hard Copy喺Reception!如果入席前嘅高峰時段,點都請最少一個兄弟,姊妹或者兩邊嘅其中一位屋企人長駐Reception,幫忙招呼同帶位!唔好好似我地咁令大家感覺招呼不周!
我擺酒嘅酒店有免費泊車優惠,總共36個鐘,其實我同老公事前已經分別問咗男女主家有幾多人會揸車嚟,分別安排幾多個鐘.喺結婚當晚,我地亦安排咗兄弟姊妹逐圍問邊位賓客有揸車,係散席前就派發泊車卷,但係可能大家果晚太開心,一知道有免費泊車就一窩蜂衝向兄弟姊妹度拎,根本係完全唔夠分!而奶奶最後唔想得失賓客,亦自己比錢出嚟包咗其他客人嘅車費.
我覺得呢啲情況真係比較尷尬,畀又唔係,唔畀又唔係,所以大家一定要揸緊自己嘅底線,只派比兩家事前默許咗嘅人,其他唯有禮貌地解釋車卷已派完!如果唔係,大家真係多多都唔夠畀!
撰文:駐場Blogger - 人妻搜記
圖片來源:駐場Blogger - 人妻搜記


text:
喺突破做咗一個幾月嘅實習生,雖然日日都對住導師阿絹,但係都好開心嘅.
以前未做實習嗰陣,淨係間唔中做下節目,寫下稿,開下咪,如果曳啲遲交稿,最多都係用個幾星期就搞掂.但而家唔同,要做多好多幕後嘅工作,要mix segment啦,錄音,構思新節目,有時仲要返埋星期六日outing,去嘅地方就嚟走遍香港九龍新界!而做得最多就係街訪. 要一提,阿絹除咗好成功咁訓練我地混音嘅技巧之外,同時亦都訓練咗我哋擁有幾尺厚嘅面皮!要知道出去做訪問,貿貿然走入人地間鋪頭話想做訪問,俾人拒絕嘅機會十個當中會有八個,仲要毫不留情趕你走,真係面皮薄啲都唔知點算!
不過認真,學到嘅訪問技巧真係唔少,多得阿絹成日叫我地出去做訪問,撞過幾十次板之後就慢慢會開始知道點樣設計問題,訪問嘅時候語氣或者用字有啲咩要注意,呢啲機會真係要做咗實習生幫手做節目先知道.而且做咗intern哩個月,我都覺得自己係成長咗,真係感覺到自己個責任重咗,除咗要mix好每個星期嘅segment,係要阿絹滿意喎!我嘅意思係要有交代 XD 要交到功課做節目,仲有要交稿啦,因為每日都對住妳基本上係走唔甩,我知我仲有稿未交,不過成長係要一步一步嚟嫁嘛,我會努力嫁啦.
因為做實習生知道咗更加多嘢,先了解原來平時阿絹係幾辛苦!我地淨係做少少嘢都嘆三聲,如果冇我哋幫手佢自己一個人做咪仲痛苦.不過,能力越大責任就越大,所謂能者多勞xd,而且成長係伴隨著痛苦嘅,冇咗我哋妳都一定得嘅,以後要加油阿絹!我會精神上同少少行動上支持妳嫁!
暑期實習生阿藍


text:
時下小朋友難服侍,單單有好野食已經滿足唔到佢地!有得食都要有得玩,亦正正因為咁,位於荔枝角D2 Place嘅Crazy Car Café,假期場場爆滿,成為大人同小朋友新蒲點.
Crazy Car Café主要分成2個部分,分別係餐廳同賽車場!不過今日我地將重點放係車場到,先帶大家睇睇環境!
賽道都闊落,係香港寸金尺土嘅環境下都搵唔到挑剔嘅理由.而想係車場一展身手只需要身高超過110CM就玩得,小朋友同大人都可以盡情放電.
第一步當然係揀返部岩自己Size嘅戰車啦,左起分別為Crazy Cart XL,Crazy Cart同Lil Crazy.值得一提嘅係Crazy Cart XL係有飄移桿架,熟練之後就可以好似藤原拓海揸住架AE86咁入彎,型爆全場!
由於賽車有一定危險性,除左會有駐場導師作基本教學之外,大人同小朋友都要戴上佢地提供嘅護具.
正式開始啦,雖然架車無煞掣可以踩,但小朋友車速度唔算太快,第一次玩嘅都輕鬆上手,無炒車情況!相對於安全問題,大人則追求刺激,XL車速最高可以去到時速27KM,一定大呼過隱!
想玩嘅方法都有好多,最抵嘅就係於餐廳食滿$200,就會送一張賽車票(可即時使用),基本上一家人食點都過,最好就係嗌Set Main!當然你都可以淨係玩車唔食野,價錢都唔貴,小朋友$59蚊就玩到次.
玩完覺得上隱嘅仲可以買套票,一次以優惠價買30-70張賽車票.
(夠多朋友,包場都係一個好選擇)
溫馨提示一下大家,去之前一定要先上一上佢地官方Facebook專頁,因為有時會有客人包場,避免摸門釘,就好留意一下佢地通知.
Crazy Car Café
地址:荔枝角長順街15號D2 Place Two 2/F
收費:Crazy Cart/Lil Crazy $59/6min;Crazy Cart XL $69/6min
電話:3428 5298
營業時間:星期一至日 10:30am – 10pm


text:
2013年日本關西,北陸賞櫻自駕遊 – Day 5 (Part 1):宮川朝市,白川鄉
係高山市留宿一晚之後,今日再向北行,遊覽白川鄉同金沢市,不過因為時間有限,係金沢只會去近江町市場同兼六園遊覽,而且亦唔會係金沢留宿.
2013.4.9 | 晴,一時雨
高山本陣平野屋嘅房間面對貫穿高山市區嘅宮川,朝早起身第一時行出露台睇下朝陽升起嘅美景同感受下清新嘅空氣先.
之後再浸多次溫泉,跟住就去食早餐啦.
食完早餐,步行5分鐘去到宮川朝市參觀,不過因為呢日唔係星期六日,營業嘅檔攤唔係太多,行嘅人亦好少.
臨走時有一班外國遊客到達.係日本除左京都會經常見到西方遊客之外,另一個最多西方遊客嘅城市可能就係高山.
參觀完宮川朝市,再行返去旅館附近嘅中橋影下相先,呢度係高山市其中一個櫻花景點,不過由於高山天氣較冷,仲未開花.
中橋前面就係高山陣屋,不過裡面冇乜特別,要買飛先入得,所以冇入去.
高山陣屋前面係高山市另一個朝市,叫陣屋朝市,規模其實好小,只係賣D生果同農產品之類.
行完高山市兩大朝市,都係時候要返旅館check-out出發啦,今日會去白川鄉同金沢.其實高山,白川鄉同金沢呢三個地方係2010年曾經到過一次,今次故地重遊主要係帶屋企人去行一行,而且由於時間唔多,所以只係重點遊覽幾處景點.
從高山市去白川鄉行高山清見道路同東海北陸自動車道唔洗一個鐘就到,超方便.
白川鄉嘅中心就係呢條白川街道,景點都係街道兩邊,兩至三個鐘就可以參觀完畢架啦.
2010年黎嘅時候白川街道兩旁都仲有幾個停車場可以泊車,不過由2012年3月31日開始因為保護環境嘅關係,街道兩旁嘅停車場都關閉左,個牌指示可以泊去河對岸嘅村營停車場.
不過係白川街道兩旁仲有一兩處私人空地開放俾人泊車,泊一次收費800円,我地就係將架車泊呢度.
進入春天容雪時間,白川鄉旁邊嘅庄川河水量比較大,河水都好清,相信D水應該都好冰冷.
河上嘅吊橋相逢橋,對岸主要有個村營停車場,旅行團嘅旅遊車就係泊呢度,由高山或者金沢駛黎嘅巴士亦係停呢度.另外,對岸亦有個景點-合掌造民家園,以及一間食店.
白川鄉景色
如果要俯瞰整個白川鄉景色同影返張全景,就要上去半山上嘅荻町城遺址上嘅白川鄉展望台.上去展望台可以從和田家向北沿斜路步行上去,大約要行半個鐘,上次就係咁樣行上去,超辛苦.
如果自己開車,可以直接開車上去,今次去我地就係直接開車上去.展望台嘅Map Code係549 049 190,如果架車嘅GPS唔support輸入Map Code,就要自己係地圖上微調目的地位置.
在較大的地圖上查看白川鄉展望台位置
由於開車上去果陣冇時間影相,以下借用Google Map幾張街景圖片黎說明上去展望台嘅行車道路.
從白川街道向北行冇幾耐,會見到右邊呢條山路(360國道),由呢度駛上去大約8-10分鐘就會去到展望台.
呢條路雖然係國道,但其實同一條鄉村道路冇乜分別,呢一段已經算係比較寬闊嘅路段,足夠兩邊對頭車行駛,但再向山上行D路就會變得越來越窄,所以如果冬天落雪嘅時候黎就唔好開車上去啦.
見到天守閣個牌就轉右行
呢段路面好窄,只足夠一架車通過,如果有對頭車,就要互相讓路先過到.
終於到達展望台,呢度有個停車場可以免費泊車.
– Day 5 未完,待續 –
>> 返回《2013年日本關西,北陸賞櫻自駕遊》總目錄


text:
保特周日喺Twitter公佈佢要正式進軍足球場,仲會係本週二公佈到底花落誰家,早係保持喺短跑場上退休後,一直揚言自己並唔會就此離開體壇,自己十分熱愛足球,好大機會會到各家足球會試腳,務求獲得一紙合約,轉戰綠茵草場,同各位粉絲喺足球場再開展足球夢,依家雖然已經有合約,連腳都試埋,但係上場之後會唔會合乎預期,抑或只係雷聲大雨點小,如果喺運動科學上睇又會覺得點呢?
1.足球並非單純靠速度取勝嘅運動
百米跑屬於少數單純只有加速運動,而且只有向前跑,相反足球嘅速度建基於球速,球預計落點,隊友位置等等,唔喺一尾得個快字就得嫁,而且足球中爆發力同速度只係佔好少部份,面對住技術好嘅再快都無用,所以就算保特再練好啲技術都可能喺幾年後嘅事啦,到時三十幾歲速度同爆發力仲有無咁好都係一個問題.
2.百米跑同足球兩者運動模式差太遠
同上一個原因差唔多,足球多咗個波就差好遠啦,技術層面上一推一射,接波傳球,已經差天共地,最慘嘅喺平時跑開直線,足球要佢穾然轉向,急停急轉,加上足球重度依賴敏捷性,主要由改變方向能力,反應時間,發力率幾種複雜綜合能力兼具,先可以有優秀嘅敏捷性,而且足球都唔喺下下爆住去,同百米跑真喺差太遠啦.
3.體能唔夠分分鐘踢到死死下
保特通常跑一轉一百米就收工,最多跑埋二百米,加起上嚟都只係幾百米就無,踢波嘅話要帶波都好辛苦嫁啦,加加埋埋仲等於要跑比平時多十幾轉,一場球賽加起上嚟踢足九十分鐘,一般左右翼要喺需要跑動最多最遠嘅位置,因為要顧及進攻同防守,平均一場比賽就要跑13K,跑百米只喺需要9秒多啲,九成只會用到磷酸系統(CP System) ,足球九十分鐘,比例上主要依賴有氧系統(Aerobic System)同無氧系統(Anaerobic System) ,兩者體能要求真喺差天共地,踢到一半就頂唔順都唔出奇.
4.身形輸蝕再快都無有用
一般足球員平均身高為181.96cm,保特身高196cm,高其他球員半個頭,頂頭鎚可能有返啲有用,但喺要帶波過人就高難度好多啦,好似巴塞球星美斯咁,只有170cm左右,敏捷度高加上身高靈活,有時要mark都有相當高難度,相反保特又大隻又高要mark當然無咁難啦.
其實保特去踢足球同之前世紀拳賽差唔多,喺一個賽制唔同技術層面唔同嘅運動中,要同咁多一級列強比真喺唔易,運動有專屬專項能力,再者比賽經驗都好重要,保特依家先入行未免有啲太遲,如果保持成功入行,可能只有商業宣傳比較大依個好處.


text:
Escuela of the Streets(伊斯鮭拿嘅街道)黎左新嘅區域,力高無處可逛,好彩之前瑪露妮同佢講話有個朋友可以卑D嘢佢做.
跟住瑪露妮去到一個跳舞嘅地方,有個傻仔甘款嘅2B青年行埋黎,瑪露妮介紹話佢叫馬尼·伊斯鮭拿,同佢由細玩到大.馬尼見到力高就講自己之前系黑幫成員,之後覺得賣丸仔害人所以改過自身,宜家要清理街頭,仲要用錄像機影低,仲叫攝影師影住力高,力高唔想上鏡,一拳打爆攝像機.馬尼廢話少講,直接帶力高去目的地.
黎到目的地前面有架車,系一個跟蹤任務,一般嚟講跟車任務唔可以太遠又唔可以太近,保持距離有幾長好容易嘅,R*一般都會做一段過場CG,你車停嘅位置同target出發嘅位置之間就系安全距離,近左危險,遠左容易甩.保持R*設計嘅呢段距離就OK了.跟佢到目的地之後馬尼叫力高落去清理佢地."我去?""梗系,唔通我啊,我只要提出呢個理念就夠了"力高受夠佢吹水,直接落車.
敵人倉庫有個門,你直接入去佢地會做好嗮準備,有避彈衣可以直接沖,冇嘅話可以爬去樓頂跳落去,佢地冇甘塊反應到,倉庫掩體多,敵人又多,要系幾個掩體之間走黎走去先得.速度解決高位敵人然後再搞掂地下嘅.殺嗮之後出去馬尼又摞架攝影機對住你,力高費鬼事采佢直接走開.任務完成.


text:
23 五月 2017
by newcatein 未分類
三盞燈係澳門其中一個舊城區,每逄假日都會有好多外地勞動人士聚集GE地方,當然附近就會有佢地口味GE家鄉小食啦,慢慢緬甸菜都可以算係澳門特色之一.今次要介紹GE係位於竹林寺對面GE七賢小食.有好多人認為雅馨好過七賢,但我認為性價比七賢絕對比雅馨更好,所以我今次介紹七賢小食比大家.
我覺得最出名又好食既系雞絲撈麵同椰汁雞麵.首先介紹佢個雞絲撈麵,佢個賣相雖然普普通通,但食落非常吸引,佢個麵上面落左好多炸蒜, 食落又香又甜又趣, 加上佢隻麵條系自家手打,非常有口感,吾似出面D機打麵有鹼水味.加埋辣醬拌生洋蔥,偏酸的辣醬同麵GE醬油香再加上洋蔥的香口,味道GE結合,根本令人食指大動,最重要就係佢個辣的酸減和左麵本身GE醬油膩,真是一試難忘.
到佢個椰汁雞麵,佢個汁比一般外面既濃,所以每啖麵都裹住椰汁同咖哩汁香氣,非常濃郁.加上佢D雞係指咖哩雞但係不會太過辣,仲同佢個汁非常之絕配,根本係係其他緬甸鋪食吾到的口味.
最後佢GE價格非常適中吾會話好貴,水準我認為比其他高,所以呢間七賢小食值得向大家推介.
地址: 新橋羅白沙街1號
電話號碼: 2837 6297
19 五月 2017
by newcatein 未分類
現在澳門街CAFÉ店開到成行成市,咩種類都有,但性價比高GE都吾係有好多間,今次就等我介紹下一間性價比較高GE一間CAFÉ店比大家啦.佢就係艾菲兒鬆餅.呢間店係以巴黎鐡塔作為主題,店舖裝飾都採用左日本雜貨風格,既可愛又浪漫.味試佢D質量都覺得值回票價.
講番重點,而家就黎介紹下佢個主食滑蛋豬排飯,一睇落佢個飯好似冇咩特別都係蛋加塊豬排,食落雖然佢塊排冇比其他專門賣排為主食GE店好,但比其他CAFÉ做得好,冇咁硬,仲有小小伴菜TIM,認為覺得OK.
都佢個重頭戲啦,話明係艾菲兒鬆餅點可以吾試下佢D鬆餅呢.今次點左個香蕉朱古力冰淇淋鬆餅,我一口咬落去就覺得佢D鬆餅脆度啱啱好配埋個雪糕又係另一種感覺,熱同凍之間係個口入面互相跳動,非常可口.而佢伴碟戈D忌廉我都吾放過,因為實在太軟滑又吾係好甜,所以艾菲兒戈D鬆餅係我食過最好GE,所以大家值得去試.
地址 :新橋美的路主教街40A號舖
電話號碼:2852 3084
12 五月 2017
by newcatein 未分類
澳門呢個城市每日都會有D人做為左做野而忙到連食飯GE時間都冇,好多都係因為等到個飯出左黎都吾夠時間食,所以今次介紹一個出野出得特別快GE面檔,就係位於雅廉訪大馬路聖心學校斜對面GE一間面檔,佢就係金利.
佢地個鋪面睇落好似溶溶爛爛但係咁先係臥虎藏龍GE地方.佢地最出名就係雞米同雜錦米,而家介紹下個雞米,佢地個湯底非常之濃,濃到可以算係一個汁嚟,香口又濃郁,有著啖啖的咖哩香味,米粉特別入味,而D雞可以用入口即溶黎形容,非常滑,一咬落去就只剩下骨頭,吾似其他好似煲過湯咁,值得一試.
而佢GE雜錦米入面有豬肉片, 雞肉片, 魚片, 魷魚等.米GE味道同雞米差吾多但如果喜歡食辣GE朋友們可以試下佢地GE雙汁,雙汁係指辣汁同咖哩汁仲可以再加D辣椒粉係上面, 非常惹味.但見議食得辣先好試,因為以我呢D吾食得辣GE人黎講成個米就會食到好過引.
總體感覺就係同之前介紹過戈間面檔一樣份量比較小,但當下午茶係一個吾錯GE選擇.
地址 :新橋雅廉訪大馬路85號C
營業時間 :星期一至日:07:00-17:15
05 五月 2017
by newcatein 未分類
以往D文章都係寫鋪頭,餐廳,我諗大家都想試下其他小食.今次就介紹一個小食檔比大家,呢個小食檔就係位於三盞燈GE馮記豬腳姜,戈排無無聊聊行到三盞燈附近,聞到好大GE醋味,戈個醋味吸左我去一間賣豬腳姜GE小食店,佢就係今次要介紹GE主角—馮記豬腳姜.
講明係賣豬腳姜佢個重點小食當然係佢D豬腳姜啦,但我係一個非常易上火GE人所以D姜就味試過,但佢D蛋同豬耳非常吸我食多幾串,佢D豬耳同蛋完全滲入戈D薑醋,戈種強烈酸味跟本係將人GE胃原全打開,同埋D豬耳非常彈牙,喜歡食酸野GE朋友仔千萬吾好錯過,一定要去試.
小食店都有賣一D類似原來還有印尼三色糕GE糕點,食落去同其他同類型冇咩好大分別都係香甜,煙韌,軟熟,我認為糕點就不過不失.
地址:新橋(三盞燈/白鴿巢)圓形地街市熟食檔


text:
2009年台北自由行 (Day 3 – B) – 淡水
係陽明山睇完櫻花之後,又坐公車去返捷運劍潭站,然後坐捷運去下一個目的地:淡水.淡水上次都有去過,今次又係重遊.
上次係淡水食過一間叫本港快餐嘅魚丸好好味,今次又去同一位置間舖頭再食,但係覺得味道差好處,好難食.返黎睇返張相先知原來間舖改左名,多左個“新”字,可能換左老細,唔怪得唔同味啦.
行完淡水老街,再坐船去漁人碼頭,原來而家連坐船都可以用悠遊卡,真係好方便,所以去到台北真係記得買返張,坐捷運,公車都可以用,方便快捷,臨走前又可以全數退回未用餘款,唔會蝕架.今次去漁人碼頭嘅時間因為接近黃昏,所以可以睇到好靚嘅日落景色.
遊覽完淡水漁人碼頭之後,我地選擇坐公車返去淡水老街,公車站就係過左白色情人橋對岸,不過要留意行車方向,問清楚司機係返去淡水老街嘅先好上車.返到老街已經開始入黑.
離開淡水之後我地就去左士林夜市,所以又再一次去到捷運劍潭站.隔左咁多個月已經唔記得當晚係士林夜市食左D乜啦,因為當時冇睇相,只係記得有食我係台北嘅至愛 – 紅豆牛奶綿冰.
唔知點解其他夜市搵唔到呢種綿冰,只係士林夜市有,而係士林夜市入面有兩間食綿冰嘅舖頭,大家係正對面.今次食呢間唔係咁好味,唔知係唔係第一次嘅關係,覺得上次食果間好味好多,但係因為已經食唔落,所以冇再試埋果間,下次去一定再試下.
經過一日豐富行程返到酒店已經好累,不過用佢個按摩浴池沖完涼又真係精神返喎.所以趁未眼訓又落街行下,掃下便利店D特色飲品,又買左件Mister Donut,跟住再試埋西門町口嘅Cold Stone炒雪糕做宵夜.
Day 3完


text:
有軌電車
有軌電車(粵拼:jau5 gwai2 din6 ce1;Tram 或 Street Car,香港簡稱電車)係一種行軌道嘅交通工具,輕過火車.通常係市區裏面行,或者連住唔同嘅村落,市鎮.電車同火車唔同嘅地方係佢通常起響街上面,有時會預一啲綫畀佢專用.有唔少電車綫都係無站臺,有時行過街就係.噉為噉嘅設計,條街就可以同時容得落電車,行人,同其他車一齊用.
有軌電車有兩種主要嘅供電方式,一種係車頂電纜通過接觸集電弓/集電桿供電,另一種係第三軌供電.早期嘅城市軌道交通有試過用動物或者內燃機車做動力,但係今日已經好少見.
歷史[編輯]
第一條用於客運嘅路面有軌車,係1807年喺英國啟用嘅公共馬車(Omnibus).1828年,美國馬里蘭州巴爾的摩修建咗第一條有軌馬車綫路,之後紐約同新奧爾良分別喺1832年同1834年開通咗類似嘅綫路.1873年,三藩市起咗條有軌車綫路,不過係用鋼纜拉住部車行,所以嚴格來講唔算係電車.同一時期,喺一啲城市道,出現咗用小型窄軌蒸汽機車牽引嘅市內有軌交通.
1879年,德國工程師西門子(Ernst W. von Siemens)喺柏林工業展上面首先嘗試用電力帶動軌道車輛.之後俄國嘅聖彼得堡,加拿大嘅多倫多都試過開通有軌電車嘅商業運營.匈牙利嘅布達佩斯喺1887年建立咗第一個有軌電車系統.1888年,美國維珍尼亞州嘅列治文亦都開通咗有軌電車.
中國最早嘅有軌電車,係1899年由德國西門子公司喺北京修建嘅,連接馬家堡火車站同永定門嘅有軌電車.1904年,香港開通有軌電車,此後設有租界或成爲通商口岸嘅各個中國城市都相繼開通有軌電車.天津同上海嘅有軌電車先後喺1906年同1908年開通.之後,日本同俄國相繼喺大連,哈爾濱,長春,瀋陽等城市開通有軌電車綫路.北京嘅市內有軌電車喺1924年開通.1956-1958年,鞍山開通有軌電車.
有軌電車喺20世紀初風行一時.但自從1950年代起,私家車,巴士同其他路面交通逐漸普及,加上汽車生產商嘅推波助瀾[1],唔少有軌電車系統陸續停運,拆卸.有軌電車網絡喺北美,英國,西班牙等地幾乎完全消失,但係喺瑞士,德國,波蘭,奧地利,意大利,比利時,荷蘭,日本,千里達,泰國等國,有軌電車網絡重保養良好.
近年來,大眾開始知道私家車太多會引起空氣污染,汽油依賴,泊車難等種種問題.唔少政府因此改變原先過度依賴汽車嘅交通規劃.巴士由於同其他車共用路面,提唔到好高速度.而地鐵成本高,用喺市郊無實際.於是有軌電車嘅優點越來越明顯.從1970年代末起,部份無有軌電車嘅地方喺政府做過硏究之後,開始建造新嘅有軌電車線.好多重有有軌電車嘅城市亦增加線路,或者將原有系統現代化.
低地臺有軌電車喺1990年代出現.乘客上落低地臺有軌電車嘅時候唔使上落梯級,大大方便殘障人士搭車.
2001年,鞍山有軌電車停運.到此,中國重有舊時有軌電車嘅城市剩返大連同長春.2006年,天津濱海新區引入法國産嘅膠輪導向電車Translohr,用來運營天津開發區導軌電車一號線.部份媒體將伊種膠輪導向電車稱為有軌電車,但係膠輪導向電車嘅膠輪同軌道淨係起導向嘅作用,並無行駛同承重嘅功能,同真正意義上嘅有軌電車有本質嘅區別.2007年尾,大連駁通現有嘅兩條電車綫路.2009年,上海浦東新區亦都引入膠輪導軌電車.2012年3月,瀋陽有軌電車系統開工,8月投入運營,瀋陽消失咗近四十年嘅有軌電車,又返到市民嘅生活入邊.同一年,蘇州高新區開始興建蘇州高新區有軌電車,遞時會同蘇州現有嘅軌道交通接駁.另外,北京最近引入一種以第三軌供電,但保留咗集電桿嘅仿古式電車,從而喺形式上恢復咗部分「有軌電車」路綫作爲一種文化象徵來紀念.
2014年12月,廣州嘅海珠環島有軌電車試營運.
雙層有軌電車[編輯]
目前全球只有三座城市嘅有軌電車系統重有雙層電車.伊三座城市分別係香港,英國黑池同埃及亞歷山大港.其中香港電車更加係全球唯一全部採用雙層電車嘅系統.
有軌電車嘅優點[編輯]
- 一公里有軌電車線所需嘅投資通常只係一公里地下鐵路嘅三分之一,因此對於中型城市或者人口唔密集嘅地區來講,有軌電車係實用而廉價嘅選擇;
- 唔使挖掘地底隧道,車站唔需要高價環控設備,乘客上落車唔使行好遠;
- 有軌電車一般同汽車共用路權,唔使起架空路軌,慳街道空間;
- 因為有軌道引導,所以駕駛操作容易過無軌電車;
- 有軌電車以電力推動,車輛唔會排放廢氣.
有軌電車嘅缺點[編輯]
- 因為要設軌道同電網,建設成本高過無軌電車,對小型城市來講財政負擔幾重下;
- 受軌道同電網限制,行駛無無軌電車咁靈活,
- 路軌佔用路面,其他路面交通通常要讓條行車線出來畀有軌電車;
- 速度同載客量都比唔上地鐵;
- 一部車發生意外可能會造成全線癱瘓.
參考[編輯]
- ↑ Jim Klein. Taken for a Ride (用英文寫). PBS.


text:
跑步對於人體嘅好處,又點只強身健體減肥操大隻咁簡單啊.每日有規律咁跑步其實仲可以係好有效嘅心理治療!到底跑步係點樣令到我哋嘅心理健度改善架呢?
1. 建立自我概念
自我概念即係我哋對於自己身體,思想同情感上嘅主觀整體評價,佢係由好多唔同嘅自我認識組成,包括我哋對於自己嘅身份,主張嘅事情同鍾意嘅事物等等.堅持跑步鍛鍊,可以令到我哋體格強健,精力充沛,提高駕馭身體嘅能力,仲可以改善我哋對自身嘅滿意程度,確立良好的自我概念.
2. 增強認知能力
跑步鍛鍊可以改善到我哋嘅認知過程,有效縮短我哋嘅反應時間,改善都市人的注意力同思維混亂等症狀嘅發生,尤其是對老人家嘅認知能力,改善效果明顯.
3. 心理治療
長期堅持跑步鍛鍊有助於治療心理上嘅病患,,例如係抑鬱症同焦慮症.研究發現,跑步鍛鍊係治療抑鬱症嘅有效方法之一,抑鬱症患者經過有規律嘅體育鍛鍊,抑鬱症狀就可以顯著減輕.跑步鍛鍊仲可以舒緩焦慮嘅作用,經過長期有規律嘅跑步鍛鍊,可以令我哋嘅焦慮症狀明顯改善.
4. 改變睡眠模式
根據腦電圖顯示,人嘅睡眠可以分為兩種狀態,一種係慢波睡眠狀態,即係淺度睡眠狀態;另一快波睡眠狀態,深度睡眠狀態.一夜之間兩種睡眠狀態會交替發生4-5次.有規律嘅跑步鍛鍊除咗對慢波睡眠有促進作用,仲可以縮短入眠潛伏期,延長睡眠嘅時間.
5. 改善情緒狀態
研究發現,跑步鍛鍊對人嘅情緒狀態有顯著嘅改善效應.做完運動之後,我哋嘅焦慮,消極情緒嘅程度都會顯著減輕,而精力同開心嘅程度則都會顯著增強.而且情緒嘅變化,同我哋嘅健康狀況,運動形式和運動強度都有直接嘅聯繫.
跑步鍛鍊對我哋嘅情緒仲有長期效應.比起冇跑步做運動嘅人,有規律咁練跑嘅人係較長嘅時間內都好少會產生焦慮,抑鬱,緊張同心理紊亂等各種負面消極嘅情緒.


text:
女仔們去日本當然要掃藥妝店啦!好多時我地都會跟住cosme推介no.1嘅推介去買,而家佢嘅實體店開到香港啦!好多我地去日本會大手入貨嘅產品呢度都有,有啲牌子仲要係首次係香港出現添呀😍 以下編輯推介5大香港人未必好熟悉嘅牌子, 全部都好受㗎妹歡迎,性價比亦好高,快啲約埋閨蜜一齊去行啦🤩
CHACOTT FOR PROFESSIONALS
Chacott 是一個芭蕾舞相關產品品牌,化妝品亦是為舞台表演者而設.推介HD蜜粉,自然透薄持久貼服,仲有好多唔同種類,顏色,一定搵到啱自己皮膚嘅型號!編輯會推介透明763色,裸妝感100%!
CHIPIE AVANCE
CHIPIE在法語裏指的就是「任性的女人」,見到佢粉系Tone色彩繽紛嘅包裝已經任性地好想買晒返屋企!呢個牌子嘅理念都好簡單:就係滿足現代女性任性的妝容需求.主品牌AVANCE,一直係cosme大賞no.1,特別係睫毛美容增長液.編輯推介靚到爆燈嘅掃,又靚又滑無得輸!
LE WATOSA
品牌創辦人本身係設計師,所以將時尚風格加入產品包裝,一䏲就覺得充滿現代感.但絕對唔係得個樣,係內外兼備,編輯推介佢嘅482號色唇膏,係渡邊直美最愛色號,顯色又易推,難怪直美都推介!
DAZZSHOP
品牌產品色調豐富,無論胭脂,唇膏,眼影,連眼線筆都有好多隻色比的地選擇.編輯推介炫光寶石眼影凍,啫哩質地嘅眼影真係好少見,凍冰冰嘅質地搽上眼超服貼,夠水潤仲唔會浮粉,可以keep到成日!而且每一隻色都好易襯,單層擦低調閃亮,多層疊擦奢華感激升!!
@cosme nippon
@cosme store自家品牌,日本每個地方都有當地傳統,自然同飲食文化所孕育出來嘅美容成分. 呢啲「好野」往往只有內行人先知道,@cosme nippon就從日本各地將佢地挖出來,配合現代護膚技術將好野分享比大家!呢個自家品牌性價超 級 高!每樣產品都以日本唔同地方嘅優質天然成分製造,價錢又大眾化,難得小資女喜愛.編輯推介唔係大熱產品「沖繩面膜」,而係金箔粉,同一般碎粉用法一樣,但化好成個妝之後輕掃一層上面,即刻充滿光澤感,皮膚好似即刻好咗咁,影相都精神啲,重點佢唔會好似登台咁閃得勁,係日本女仔化妝嘅小心機法寶!


text:
涼風有信 秋月無邊
睇我思嬌情緒 好比渡日如年 小生係繆姓 乃是蓮仙字 為憶多情既歌女呀 叫做麥氏秋娟
見佢聲色以共性情 人讚羨 佢更兼才貌 仲的確兩相全
今日天隔一方難見面 是以孤舟沉寂 晚景涼天 你睇斜陽照住 個對雙飛燕
睇我獨倚蓬窗 我就思悄然 耳畔聽得秋聲桐葉落 又只見平橋衰柳鎖寒煙
第一觸景 係更添情懊惱囉 睇我懷人愁對 果個月華圓
即係舊約難如潮有信 新愁深似海無邊 睇我呢種情緒 悲秋同宋既玉
況且客途黎抱恨 你話叫我對乜誰言 近日聽得話有羽書馳諜報 重話干戈亂擾江村
崑山玉石也遭焚毀 好似避秦男女入桃源 你係幽蘭不肯受污泥染 又怕賊兵來犯月中仙
你話嬌花若被狂風損 果陣玉容無主 情乜誰憐 一定輾轉馬前遭血濺 日落魂歸玉化煙
你話若然 你豔質係遭兇暴 我寧願同埋白骨 去伴姐妝前
或者死後得成連理樹 好過生時常在 呢個奈河邊
但望慈航法力 總要行方便 把楊枝甘露 救出火坑蓮
等你劫難逢兇俱化吉 個的災星魔障 兩不相牽
睇我心似轆轤 千百轉 空綣戀 咯
嬌呀 但得你平安願咯 我任得你天邊明月 照向別人圓
(轉乙反)聞擊柝 鼓三更 只見江楓漁火 照住我愁人
幾度徘徊思往事 我勸嬌唔好甘癡心 風塵不少憐香客 羅綺還多惜玉人
你話煙花誰不貪豪富 做乜你偏把多情 向住小生
況且窮途作客 我囊如洗 擲錦纏頭愧未能
記得填詞偶寫 個段胭脂井 含情相伴 對住盞銀燈
你細問我曲中 係何故事咯 我把陳後主 個段風流講過你聞
講到兵困景陽家國破 歌殘玉樹後庭春 攜住二妃
(拋舟腔)攜住二妃 藏井底 死生難舍難舍難舍 佢既意中人
(拉腔) 聞聽此言你多歎息 仲話風流天子 更係情真
(轉正線)但係唔該享盡 奢華福咯 就把錦繡江山毀路塵
你係女流也曉 也曉個的興亡恨 不枉梅花為骨 實係雪為心
仲話我珠璣滿腹 實在原無價 我知你憐才情重 更不嫌貧
想到此情欲把嫦娥問 無奈見得楓林月色昏
遠望樓臺人影近(慢)人影近 莫非相逢呢位月下魂(收)


text:
2018/05/23
轉季大掃除! 試做醫研美MD Senses Aqua Peel Baby Skin療程-「面部吸塵機」幫塊面吸走所有污糟野!想知好唔好?而家話你知!
其實早在NIC做編輯嘅年代,已經知道咩叫小掃除同大掃除嘅護膚道理,小掃除即係每星期都喺屋企做下保濕呀深層清潔等簡單嘅基本護理,至於大掃除,一般家居護理就未必做得到啦,所以我就會交俾信得過嘅醫美中心做TREATMENT啦!至於⋯點解我會咁特登提到要醫美呢?哈哈~私心啲咁諗,雖然我唔係做手術/非入侵性療程 ,但就算做簡單TREATMENT都要夠安全,要靚之餘都要安心~做得醫美嘅地方,無論係儀器上或者療程專業程度等方面都會比較其他美容院優勝得多!所以今次我去左位於尖沙咀嘅醫美研 MD Senses試做TREATMENT, 去之前我都上網做過少少RESEARCH,知道MD Senses有一個皇牌療程Aqua Peel Baby Skin 水潤真空水療,有「面部吸塵機」之稱喎~好似好勁咁~想知效果好唔好呢?一於等我上去試下你係唔係真係咁堅,可以吸得走我啲陳年污糟野先!
上到去見到 MD Senses 的門面有別其他大財團品牌,望落簡單乾淨整潔!我比較BUY實幹型嘅XD~應該係睇療程嘅真正效能,幫到我改善咗啲乜嘢,咁先知係有冇用!咁當然治療師嘅手勢啦,講解啦,同埋夠唔夠專業&經驗啦都非常重要.
入到房,就有套毛巾衣服同少女風碎花衣架放喺床上,好貼心!換好衫掛喺門後,全程感覺舒服自然,唔會令人覺得好拘謹.換好衣服,治療師就幫我細心卸妝~
好啦!主角正式出場啦!今次黎MD Senses就係試做Aqua Peel Baby Skin 水潤真空水療,而最前面見到果部就係Aqua Peel Baby Skin 水潤真空水療嘅儀器啦!
呢個深層清潔吸塵機主要有3個STEP:
Step 1:綠色探頭會先噴出 AHA 果酸,一邊軟化肌膚表面角質,跟住探頭就會一邊旋轉並吸走毛孔表面污穢同已經軟化左嘅表面老化角質層.清理完肌膚表面角質後,就到下一個步驟啦!
Step 2: 旋轉探頭會從BOTTLE 2噴出清潔精華,幫毛孔作一個大清潔,徹底溶解毛孔內嘅黑頭粉剌,絕對溫和唔刺激,有效清除毛孔內嘅細菌,預防暗瘡,仲加強新陳代謝,加快皮膚更新週期添!超啱我!
Step 3: 趁毛孔咁乾淨,呢個時候就係皮膚吸收養份最好時機!最後一個STEP會導入水份精華同營養,同時抗氧化!LIKE爆!
其實最初我做完都唔知個效果好唔好㗎,試做完左邊面之後呢,治療師就畀塊鏡我望一望!即刻FEEL到肌膚好似乾淨曬咁,尤其面頰嗰個位置,冇左粗糙鞋烚烚感,膚色仲好似均勻左,同有返亮澤感!冇諗過做一次MDSenses既Aqua Peel就見到咁好嘅效果,超SURPRISE!
真心覺得好神奇!見到成塊面嘅皮膚真係好有光澤透亮,好耐都冇試過係咁啦!我終於明白呢個療程名,點解叫Aqua Peel Baby Skin,原來試做完之後真係會好似BABY SKIN一樣架!做完會即時見得到光澤,唔係唔係!唔止睇到⋯而係摸得到好柔軟添啊!
真心覺得好神奇!見到成塊面嘅皮膚真係好有光澤透亮,好耐都冇試過係咁啦!我終於明白呢個療程名,點解叫Aqua Peel Baby Skin,原來試做完之後真係會好似BABY SKIN一樣架!做完會即時見得到光澤,唔係唔係!唔止睇到⋯而係摸得到好柔軟添啊!
最後,最後!敷埋個補水MASK!就真係大功告成啦!
嘩~今次試做體驗真係好好,神奇在只係幫塊面做左個大掃除就可以有一個出乎意料之外嘅效果!的確,想皮膚KEEP住好,真係唔可以唔做深層清潔呢個STEP,如果好似我咁平時都咁忙,無咩時間自己做小掃除護理,就更加需要搵D好嘅療程幫下手!大家不妨試下MD Senses嘅Aqua Peel Baby Skin 水潤真空水療啦!超推介!下一篇BLOG將會再同大家分享埋MD Senses嘅另一個療程俾大家先!想知效果好唔好?記得FOLLOW住我啦!
MD Senses
www.mdsenses.com
香港九龍尖沙咀金馬倫道12號恆信商業大廈9樓全層(尖沙咀港鐵站B2出口,步行3分鐘)
#療程及資料由MD Senses提供.
訂閱: 張貼留言 (Atom)


text:
小朋友最鍾意學習同埋模仿爸媽,所以身教真係好重要.
媽媽心事
·
親子相處
想小朋友好,除咗努力咁指導同提醒佢地,自己先要努力做個好榜樣.以下就係身教重要嘅三個原因.
1. 小朋友最會有樣學樣
小朋友最鍾意模仿別人,特別係比佢年紀大嘅對象,學得快之餘,相似度有時真係高到可以令爸媽笑到肚痛.如果爸媽平時都有好多好習慣同好行為,小朋友學唔到十成,都有兩成.但同時,壞習慣都會學埋,而且有個壞消息,就係壞嘅通常學得仲快.有無留意到最明顯嘅係,小朋友嘅說話同埋語氣好壞都好,有啲總係似曾相識咁呢?
2. 以理服人先有用
無論大小事情,有道理先可以說服對方,小朋友都一樣.用權威式嘅語氣去教導,有時等如強行要佢地妥協,小朋友跟本唔明白原因,佢地唔會服氣,下次遇到相同情況,亦無學到新嘅處理方法,咁樣唔係長遠同有效嘅教導方法.所以,想小朋友識得揀啱嘅事去做,就要佢地明白當中嘅道理,要有道理,就唔少得爸媽以身作則,好榜樣嘅示範.例如想教小朋友喺其他人幫完佢之後,或者有需要時要講「唔該」嘅話,不妨喺日常生活嘅互動中,同小朋友相處都多講「唔該」,小朋友聽得多,用得多,自然就會成為習慣.
3. 習慣成自然
習慣就係自然就做嘅事,所以對於小朋友黎講,培養好習慣真係好重要.如果爸媽喺身教方面努力,令小朋友能夠從中學到好行為,養成到好習慣的話,教導小朋友走正確嘅路呢件事,就一定事半功倍喇.
Text: Mami Editorial
Follow Instagram:
mami.presslogic
Share to Facebook


text:
6大犯眾憎嘅Facebook Posts!
用咗facebook咁多年,你一定試過好沉迷,亂add一堆friend,勁玩遊戲apps.當理智恢復過來之後,你開始冷靜對待你嘅facebook,想好好打理一吓佢,然後你就會不時將人哋無聊嘅updates hide得就hide,當睇唔到,甚至將無謂人unfriend.不過,喺你為自己facebook清理門戶嘅同時,不妨都檢討一下自己,會唔會經常性做出一啲令人討厭嘅行為,成為犯眾憎同被unfriend嘅對象之一!
1.頭號討厭洗版王
相信大家都試過被洗版嘅情況,無論對方update嘅內容係自己每日一look有幾靚,宣傳政治,宗教whatever理念有幾正確,推介嘅歌手/產品有幾正,連環狂post咁無公德心嘅行為只會惹來公憤,想有朋友都幾難!所以如非緊急事故,情非得已,例如患咗腦退化症嘅老人家走失咗,就要識得控制自己,唔好令人以為你係一個唔理人感受嘅霸道鬼!
2.負能量發放機
喺網絡上,好容易遇到某一種人,佢哋怨氣沖天,以facebook為現實生活嘅逃避或發洩出口,喺公司做錯事俾上司話兩句,遇到唔公平嘅事又無自信據理力爭,甚至日日為咗一啲雞毛蒜皮嘅事走上網狂抱怨狂罵邊個邊個係八婆,自己有幾慘幾可憐,佢哋嘅updates 10次有9次都係散布負面訊息.坦白講,有佢哋喺自己個friend list入面,真係就快將自己嘅facebook都變埋灰色!呢個behavior對人對己都無益,對朋友,更加係將自己嘅不快加諸佢哋身上.即使你打算劈炮唔撈,下任老闆見到你咁樣埋怨前老闆,同事,都唔會對你有好感.
3.無聊到盡頭
有啲人嘅updates實在無聊空洞到令人反眼再反眼.以下例子係同一個人最近5個posts嘅內容:「好累」,「午餐食咗麵」,「我今日搭地鐵過海」,「點解?」,「@_@」,或者莫名其妙打兩句詩……除此之外,無加說明,無加圖片,令人摸不着頭腦,抑或係想seek attention等人主動問?除非佢哋facebook只係add熟到不得了嘅好朋友,或者係好多人對佢有興趣嘅明星名人,否則,只會令人覺得佢係一個無聊到極點嘅人.
4.肉麻當有趣
有啲人唔介意公開自己嘅感情生活,不過……別人可能介意被迫follow.有啲朋友情到濃時,愛情嘅浪漫沖昏咗頭腦,每日update幾次佢同honey嘅煙韌合照,公開綿綿情話,甚至山盟海誓!到失戀時,又可能公開佢嘅「失戀33天」,迫人跟進佢每日有幾痛苦,思念,死去活來……咁樣可能會搞到原本關心佢嘅朋友都意興闌珊.而且世事難料,假如呢段感情失敗咗,將來嘅potential target喺你facebook發現你過往嘅情史,都係有害無益架!
5.恐怖核突Share
有啲朋友好心想share啲有意思嘅嘢,可惜就附帶一啲血淋淋嘅可怕圖片/錄像,嚇親其他朋友.最常見係關心動物權益嘅相,又劏又斬又剝皮拆骨足本呈現……另外,一啲原本好正面嘅健康資訊,例如,如果放棄用真人近鏡去說明針灸嘅好處的話,我諗大家會比較受落……假如真係決定要赤裸裸將呢類型嘅相/錄像post出去,最好喺文字updates上講明圖片有可能引起不安,等朋友們可以有個心理準備同選擇!
6.迫人融入家中
重視家庭生活係好事,但如果每次喺facebook post嘅都係三代同堂食飯,一日幾次update寶寶/寵物今日明日周未做咗咩,太多太多,都會令其他facebook friend摸不著頭腦,因為有啲朋友根本唔認識你屋企人,未見過你個BB,但就要日復日喺facebook見證佢嘅成長.而事實上,我哋唔係碧咸嫂,唔一定人人都好有興趣跟進你嘅嘢,更何況有時候我哋係有需要保護自己同家人嘅私隱啊!


text:
最近我終於抵唔住手將我部iPhone4升級到iOS6.
我未做前有同事同我講佢死都唔升級以免出事.我想新iOS都出左一段時間,應該無事掛,所以無在意,結果真係出事.最慘係我出完事先有同事好具體咁同我講佢好多朋友升級時都死機,如果佢早的同我講我一定唔會做.
我一直都唔鍾意iPhone,因為佢好多野都好唔方便.好似玩Whats App一定要玩既smily都要另外加App先做到.又或者我已經係部機度整好首鈴聲都要經一經iTune先可以係部機度用番;又例如好多用法要睇天書先知,等等.我買佢純粹貪佢影相靚,如果唔係,我真係用番婆仔機好過.
可能部機都知我先天唔鍾意佢,所以我同佢一直唔係好夾.上次升級到iOS5已經搞到我以為突然唔見晒的相而好唔開心,誰知幾日後,的相突然又出番黎,所以我一眾同事到而家都因此而笑我.
今次我見公司電腦部出通知話可以繼續用GOOD係新iOS睇公司電郵我先夠膽升級,結果都係衰左.其實係升級前,我已經將手機既野傳左上雲端,而iPhone都有將的文件過落我部電腦,但係唔知咩原因,中間出左事,部機自動彈句野話要我去番出廠狀態,我係無選擇之下唯有照做,結果…個陣我真係有想將Steve Jobs係墓度挖出來的感覺.
雖然我到而家都唔明點解我的相唔係全部傳晒上雲端…萬幸既係App Store有記低我裝過咩App,而家正逐樣裝番.
不過如果阿Q的睇件事,今次其實俾機會我重新睇下有咩App係要留既,咁樣部機唔使裝埋晒的唔會用既野.


text:
(2017年10月08日 12:38 上午)星如應火速邀公平擇日重賽︱黃一恒
曹星如勝河野公平,唔係個個香港人開心,好多人狂屌,質疑點解拳賽馬上中止,點解俾人打腫眼果個會贏.當然啦,又有人反屌,話唔識拳例唔好扮專家啦,叫人自己去睇拳例,其中一方受傷(據講是外撞頭accidental headbutt),打夠幾多個回合,裁判有權終止比賽,並以點數決勝負云云.
其實呢個就係我鍾意香港人之處,夠公平!唔會因為香港選手出賽,贏左就一定開心.唔識規例又好,懂規例又好,其實任何裁判決定,都可以受人質疑,足球賽事例子極多.所以我認為,即然賽事係因為星如今場受傷而中止,曹星如一方如宣布自己傷好後再邀河野公平擇日重賽,既可以贏盡人心,又可以賺多一筆,一石二鳥.
香港人之所以屌,係有原因,唔想香港變成中國:為左面子,為左利益,不擇手段,吹黑哨,搬龍門.做人如果勝之不武,倒不如雖敗猶榮,我覺得呢一點先至係香港人精神.至於乜鬼打不死精神,係任你講架遮,任何國家嘅運動員,基本上都係有打不死精神架啦,個個咪又係屢敗屢戰!
但香港相對於我地討厭嘅中國,就係香港人講公平!
好多人話香港人屌來屌去唔啱,唔識唔應該亂評論.但我覺得冇問題.香港就係言論自由之地,天下悠悠之口難以杜絕,有質疑覺得心裡唔服就出聲.我反而覺得,主辦單位,轉播單位及其他眾多媒體安排唔夠好.好似我睇HKBN直播,冇安排現場旁述,畫面又冇出每回合分數,然後無端端睇拳證舉起曹星如隻手話佢贏左,真係好無厘頭.


text:
Read full review
2017-08-07 1739 views
同事睇雜誌見到pmq 附近開左間新餐廳 就一班人試下 打左去預約lunch 店主好有心咁問下我地想食咩 可以講每人budget 再佢地發板 我地預左1xx-200啦 食物由佢地話事當日到左 餐廳唔大 最多坐10幾個人啦 open kitchen 一眼睇晒先上左個炒雜菇 唔錯既 我鍾意佢d蒜片之後再上煎帶子同埋龍脷柳 加南瓜汁(食落似係南瓜加紅羅白) 個魚幾滑 帶子煎得耐左dd 有dd實 個汁都唔錯再黎一碟蒜片炒意粉 有d失望既係 因為頭先食晒d餸 而家就要乾食意粉 意粉冇咩汁 唔夠味 呢個係敗筆最後我地怕唔夠食 叫左個炸盤 炸得唔錯 個辣汁都ok Overall 都ok ga 但性價比一般 可能因為個意粉令成件事敗筆
當日到左 餐廳唔大 最多坐10幾個人啦 open kitchen 一眼睇晒
先上左個炒雜菇 唔錯既 我鍾意佢d蒜片
之後再上煎帶子同埋龍脷柳 加南瓜汁(食落似係南瓜加紅羅白) 個魚幾滑 帶子煎得耐左dd 有dd實 個汁都唔錯
再黎一碟蒜片炒意粉 有d失望既係 因為頭先食晒d餸 而家就要乾食意粉 意粉冇咩汁 唔夠味 呢個係敗筆
最後我地怕唔夠食 叫左個炸盤 炸得唔錯 個辣汁都ok
Overall 都ok ga 但性價比一般 可能因為個意粉令成件事敗筆
Post